text:
Article
ၶႂ်ႈယွၼ်းထၢမ်?
- Details
- Created on 31 March 2014
- Written by တႆးလွတ်ႈလႅဝ်း
ၵၢၼ်ၸိူဝ်ႉၶိူဝ်းလူင်ႁဝ်းၼႆႉ ဢၼ်ႁဝ်းဝူၼ်ႉသေဢုပ်ႇပိူၼ်ႈဝႃႈ ၵၢၼ်တႆးၼႆႉႁဵတ်းဢမ်ႇႁဵတ်းၵေႃႈ မၼ်းမွၵ်ႈၶႆႈ ၼႆႉၵူၺ်း ၸူဝ်ႈပၢၼ်ႁဝ်းၼႆႉမၼ်းတိုၼ်း ဢမ်ႇၶိုၼ်ႈယႂ်ႇလႆႈၼႆၼၼ်ႉ ယူႇတီႈ ၽူႈတႅမ်ႈလိၵ်ႈတႄႉၶိုၼ်ႈ ၶႂ်ႈယွၼ်းထၢမ်တူၺ်း ပီၼွင်ႉတႆးႁဝ်း ၸိူဝ်းႁၼ်ထိုင်ၼင်ႇၼၼ်ၼၼ်ႉ ဢိတ်းဢွၼ်ႇ ၼိူင်ႈ ၊ ၵၢၼ်ၸိူဝ်ႉၶိူဝ်းႁဝ်း ဢၼ်သူၸဝ်ႈ ႁၼ်ဝႃႈ မၼ်းဢမ်ႇၶိုၼ်ႈယႂ်ႇ လႆႈၼႆ ၼၼ်ႉ မၼ်းပဵၼ်ယွၼ်ႉၽႂ်? ယွၼ်ႉပိူၼ်ႈႁႃႉ? ယွၼ်ႉႁဝ်း? ဢမ်ႇၼၼ် ပိူၼ်ႈတႄႉ ဢွၼ်ၵၼ်ႁဵတ်းယူႇ ပႃးၵမ်ႈတူဝ်ၵဝ်ႇဢမ်ႇၸွႆႈထႅမ်ႁႃႉ? ၸိူဝ်းၼႆႉၶႂ်ႈယွၼ်းထၢမ်ယူႇ မီးတင်းၼမ်…။
ၵၢၼ်ၸိူဝ်ႉၶိူဝ်းဢၼ်ဝႃႈၼၼ်ႉ ႁဝ်းၵိူတ်ႇပဵၼ်ၵူၼ်မႃးၼႆႉ မၼ်ပႃးၼႂ်းသၢႆၸိူဝ်ႉႁိူဝ်ႇငိူၼ်ႈၶိူဝ်းၵူၼ်းၶိူဝ်းၼိူင်ႈ ၵူၺ်းၸွင်ႇႁဝ်း ယၢမ်ႈထၢမ်တူၺ်း တူဝ်ၵဝ်ႇ ဝႃႈ “ၵဝ်ပဵၼ်ၵူၼ်းၶိူဝ်းသင်? ၼႃႈၵၢၼ် တႃႇၸိူဝ်ႉၶိူဝ်းတူဝ်ၵဝ်ႇ မီးသင်? ၵၢၼ်ၸိူဝ်ႉၶိူဝ်းဢၼ်မီးဝႆႉၼၼ်ႉ ၸဝ်ႈၵဝ်ႇယၢမ်ႈၸွႆႈထႅမ်ၵၢၼ်မႃးဢၼ်လႂ်? ၵၢၼ်ဢၼ်ယၢမ်ႈၸွႆႈထႅမ် မႃးၼၼ်ႉ ၸွႆႈထႅမ်လႆႈထူၼ်ႈမွၵ်ႈၵႃႈႁိုဝ်? ဢၼ်ႁဝ်း ၸွႆႈ ထႅမ်သေ ဢမ်ႇပႆႇၶိုၼ်ႈယႂ်ႇၼၼ်ႉ ၸွင်ႇတူဝ်ၵဝ်ႇ ယၢမ်ႈထတ်းသၢင် တူၺ်း မၼ်းပဵၼ်ယွၼ်ႉပိူဝ်ႈသင်? ဢမ်ႇၼၼ် ႁဝ်းႁဵတ်း ပႆႇထုၵ်ႇမႅၼ်ႈႁိုဝ် ဢမ်ႇၼၼ်ပႃးလူၺ်ႈ လွင်ႈၼမ်ႉၵတ်ႉ တၢင်းၶႅၼ်ႇ ႁဝ်း ပႆႇပဵင်းပေႃးႁိုဝ်?” ၸိူဝ်းၼႆႉ လီလႆႈ ထၢမ်တွင်ႈတူၺ်း တူဝ်ၵဝ်ႇၶိုၼ်းယူႇ ယႃႇပႆႇၽူမ်ႈၼေးဝႃႈၸိူဝ်ႉၶိူဝ်းႁဝ်း ဢမ်ႇမီးတၢင်းၶိုၼ်ႈယႂ်ႇလႆႈၼႆၵွၼ်ႇ လွင်ႈၸိူဝ်ႉၶိူဝ်းႁဝ်း တေၶိုၼ်ႈယႂ်ႇ ဢမ်ႇၶိုၼ်ႈ ယႂ်ႇၼႆၼၼ်ႉ တၢင်းၽိတ်းဢမ်ႇမီးတီႈၸိူဝ်ႉၶိူဝ်းႁဝ်း မၼ်းမီးတီႈၸိူဝ်းသူၵဝ်ႁဝ်းႁႃး ပႂ်ႉပႃး ယုၵ်ႉယွင်ႈ ၽွမ်ႉၵၼ်ႁၵ်ႉသႃ မၼ်းၼၼ်ႉၵူၺ်း ပေႃးႁဝ်းၶႂ်ႈႁႂ်ႈၸိူဝ်ႉၶိူဝ်းႁဝ်းၶိုၼ်ႈယႂ်ႇၵေႃႈ တင်ႈတႄႇ ၵႂၢမ်းလၢတ်ႈ လိၵ်ႈလၢႆး ၾိင်ႈထုင်း ၽႃႇသႃႇ သႃႇသၼႃႇ ဢိၵ်ႇပႃးဝၢၼ်ႈမိူင်း တီႈယူႇတၼ်းသဝ်းၶွင်ႁဝ်း ၸိူဝ်းၼႆႉ ႁဝ်းသမ်ႉ ဢမ်ႇၸွႆႈႁဵတ်းသင်သေၸိူဝ်ႉသေလွင်ႈ သမ်ႉၶႂ်ႈႁႂ်ႈမၼ်းၶိုၼ်ႈယႂ်ႇ ၼႆ ၼၼ်ႉ မၼ်းၵေႃႈႁိုဝ်ပဵၼ်လႆႈ ၵူၺ်းၵူၼ်းမၢင်ၵေႃႉမၢင်ၸိူဝ်း ယႃႇဝႃႈတေၸွႆႈႁဵတ်း ၸွႆႈသၢင်ႈ ၵၢၼ်ၸိူဝ်ႉၶိူဝ်းႁဝ်းၵွၼ်ႇ ၵူၺ်းမေႃသႄႉသွမ်းၸွမ်းၽၢႆႇလင် ၵူၼ်းၸိူဝ်း ဢၼ်ပိူၼ်ႈယွမ်း တုၵ်ႉၶ ယၢပ်ႇၽိုတ်ႇသေ ႁဵတ်းၵၢၼ်ၸိူဝ်ႉၸၢတ်ႈ ပေႃးႁၼ် ၵူၼ်းၸိူဝ်းပိူၼ်ႈ ဢႃႇယူႉလဵၵ်ႉသေႁဝ်းဢုပ်ႇၵၼ် လွင်ႈၵၢၼ်ၸိူဝ်ႉၶိူဝ်း ႁဝ်းသမ်ႉ ယႃႇဝႃႈ တေမေႃပၼ်ႁႅင်း ယုၵ်ႉယွင်ႈၼမ်ႉၸႂ်ၵူၼ်းၼုမ်ႇႁဝ်း၊ ႁႂ်ႈၶဝ်ပေႃးမေႃမီးႁႅင်းၸႂ်ႁၵ်ႉၸိူဝ်ႉၸၢတ်ႈ မီးမၢၼ်ႇၼႃႉၸိူဝ်ႉၸၢတ်ႈ ယႃႇႁႂ်ႈၶႆႈၶၢမ်ႇ လွင်ႈပိူၼ်ႈမႃး ၶီႇၼဵၵ်း တဵၵ်းတဵင်ပႄႉၵိၼ်ႁဝ်း ႁႂ်ႈၶဝ်ပေႃးမေႃမီးၼမ်ႉၸႂ်ၶႂ်ႈတွပ်ႇ တႅၼ်းတေႃႇသူႈၶိုၼ်းၼၼ်ႉ ႁဝ်းသမ်ႉၶႅၼ်းလီ လူဝ်ႇလႆႈတိုၵ်းသူၼ်း ၸွႆႈပၼ်ႁႅင်း ၵူၼ်းၼုမ်ႇႁဝ်းတႄႉတႄႉ။
ၵူၺ်းၽူႈတႅမ်ႈလိၵ်ႈဢမ်ႇပွင်ႇၸႂ် ယွၼ်ႉပိူဝ်ႈသင်? ၵူၼ်းမၢင်ၸိူဝ်းသႄႉသွမ်းၸိူဝ်ႉၶိူဝ်းတူဝ်ၵဝ်ႇ ၶိုၼ်းဝႃႈ တႆးႁဝ်း ဢမ်ႇႁၼ်မီး တၢင်းၶိုၼ်ႈယႂ်ႇလႆႈၼႆ ၼၼ်ႉ၊ ၶႄးတေပဵၼ်ယွၼ်ႉတႆးႁဝ်း ၵိူတ်ႇမႃး ၵူၼ်းၸိူဝ်း ဢၼ်ဢမ်ႇမေႃႁၵ်ႉၶိူဝ်းသေ သမ်ႉမေႃသႄႉသွမ်းၶိုၼ်းၶိူဝ်းတူဝ်ၵဝ်ႇ မေႃထၢင်ႇယႂ်ႇၶိူဝ်းပိူၼ်ႈ ဢွၼ်လုၵ်ႈလၢင်း တူဝ်ၵဝ်ႇ ယဵၼ်းပဵၼ်ၵူၼ်းၶိူဝ်းပိူၼ်ႈၼၼ်ႉၼမ်ႁိုဝ်? ၵႂၢမ်းၶေႃႈၼႆႉ ၶႂ်ႈယွၼ်းထၢမ်တူၺ်းၶိုၼ်း ၵူၼ်းၸိူဝ်း ဢၼ်ဝႃႈ တႆးဢမ်ႇမေႃမီး တၢင်းၶိုၼ်ႈယႂ်ႇလႆႈၼႆၼၼ်ႉယူႇ၊ ဢၼ်ၶႂ်ႈထၢမ်ၼႆႉ ဢမ်ႇၵွပ်ႈဝႃႈမွၵ်ႈၼႆႉ မီးထႅင်ႈ တင်းၼမ် ၵဵဝ်ႇၵပ်းၵႂၢမ်းလၢတ်ႈ လိၵ်ႈလၢႆး ႁဝ်းၵေႃႈ တေႃႈၼင်ႇ ၼၼ် ႁဝ်းပဵၼ်ၵူၼ်းၶိူဝ်းတႆးမႃးၸၢတ်ႈၼိူင်ႈၼႆႉ ႁဝ်းႁၼ်ၸိူဝ်ႉၶိူဝ်းပိူၼ်ႈၶိုၼ်ႈယႂ်ႇ ႁဝ်းၵေႃႈၶႂ်ႈၶိုၼ်ႈယႂ်ႇ ႁဝ်းသမ်ႉၶွႆပိူၼ်ႈယူႇ ၵူၺ်းတႃႇႁႂ်ႈၸိူဝ်ႉၶိူဝ်းႁဝ်း ၶိုၼ်ႈယႂ်ႇၼၼ်ႉ ႁဝ်းသမ်ႉဢမ်ႇၸွႆႈတူင်ႉၼိုင်ၶိုင်သၢင်ႈသင် ပၢႆႈသလိူဝ် ဢမ်ႇၸွႆႈသမ်ႉပၢႆႈသႄႉၼႄးၼႆႁႃႉ? ၵၢၼ်ၸွႆႈၸိူဝ်ႉၶိူဝ်းႁဝ်း၊ ႁဝ်းမုင်ႈမွင်းဝႃႈ ၶႂ်ႈႁႂ်ႈၵႂၢမ်းႁဝ်း လိၵ်ႈႁဝ်း ၶိုၼ်ႈယႂ်ႇမႂ်ႇသုင်ပဵင်းပိူၼ်ႈလႆႈ ၼႂ်းလုမ်ႈၾႃႉၼၼ်ႉ ႁဝ်းသမ်ႉဢမ်ႇၽွမ်ႉၵၼ်သွၼ်လိၵ်ႈႁဝ်း ဢမ်ႇၽွမ်ႉၵၼ်လၢတ်ႈၵႂၢမ်းႁဝ်း ပေႃးႁဝ်းဢမ်ႇ ၽွမ်ႉၵၼ်ယုၵ်ႉယွင်ႈ ၸႂ်ႉတိုဝ်းၵႂၢမ်းလၢတ်ႈ လိၵ်ႈလၢႆး ႁဝ်းပေႃးၼႆ မိူဝ်ႈလႂ်? ၵႂၢမ်းလၢတ်ႈ ႁဝ်းတေၶိုၼ်ႈယႂ်ႇ မိူၼ်ၼင်ႇၵႂၢမ်းၵူၼ်းထဝ်ႈ ၽူႈမီးပၢႆးဝူၼ်ႉၶဝ်လၢတ်ႈဝႆႉဝႃႈ “ၸဝ်းဢမ်ႇယွင်ႈ ၶွင်ဢမ်ႇၵႃႈ” ပုၼ်ႈၵႂၢမ်းလၢတ်ႈ လိၵ်ႈလၢႆႈႁဝ်းၵေႃႈတေႃႈၼင်ႇၼၼ် မိူၼ်ၼင်ႇ ၼႂ်းပပ်ႉမၢႆတွင်း လၢႆးဝၼ်းၵူႈဝၼ်း(diary) ဢၼ် ၵေႃလိၵ်ႈလၢႆး တႆး ၸၼ်ႉၸွမ်တင်းလူင်မိူင်းမၢၼ်ႈႁဵတ်းဝႆႉ တႃႇမၢႆတွင်ႈမိူဝ်ႈပီႊၵွၼ်းၶမ်း (ဝၼ်းမိူင်းတႆး) ၶွပ်ႈၶူပ်ႇ 50 ပီႊၼၼ်ႉ တႅမ်ႈဝႆႉဝႃႈ (လိၵ်ႈပိူၼ်ႈၵႂၢမ်းပိူၼ်ႈ ႁဵၼ်းႁူႉႁၼ် လိၵ်ႈႁဝ်းၵႂၢမ်းႁဝ်း ယႃႇလိုမ်းႁၼ် လိၵ်ႈႁဝ်း ၵႂၢမ်းႁဝ်း ၸႂ်ႉတိုဝ်းၵၼ် လိၵ်ႈႁဝ်းၵႂၢမ်းႁဝ်း ၸင်ႇမီးၵႃႈၶၼ်)ၼႆၼၼ်ႉ တွၼ်ႈတႃႇၵႂၢမ်းလၢတ်ႈ လိၵ်ႈလၢႆးႁဝ်း တေမီးၵႃႈမီးၶၼ်ၼၼ်ႉ ႁူႉပဵၼ်ပုၼ်ႈၽွၼ်းတႆးၵူႈၵေႃႉ လူဝ်ႇၸွႆႈၵၼ်ႁဵတ်း ၸွႆႈၵၼ် သၢင်ႈ ႁူမ်ႈၵၼ် ၸႂ်ႉတိုဝ်း ၸွႆႈၵၼ်ပိုၼ်ၽႄႈ ႁႂ်ႈၵူႈတီႈမီးဢၢႆႁွမ်မွၵ်ႇယႃႈ ၵူႈပႃးၵူႈၽၢႆႇ ႁႂ်ႈသဵင်ဢၢၼ်ႇ လိၵ်ႈလၢႆးတႆး လႄႈၵႂၢမ်းလၢတ်ႈတႆးႁဝ်းတေၸၢင်ႈ ၶိုၼ်ႈယႂ်ႇယဝ်ႉ၊ မိူၼ်ၼင်ႇလွင်ႈတၢင်းၸိူဝ်းၼႆႉႁဝ်းပဵၼ်တႆးမႃးၵေႃႉၼိူင်ႈ ၸွင်ႇတူဝ်ၵဝ်ႇ ယၢမ်ႈႁဵတ်းမႃး ၸိူဝ်းလႂ်? ယၢမ်းၸွႆႈမႃးၸိူင်ႉႁိုဝ်? သမ်ႉယၢမ်ႈ ပၢၵ်ႈလွင်ႈၼႄတၢင်းပိုတ်ႇပၢင်သွၼ် ႁႂ်ႈလုၵ်ႈဢွၼ်ႇတႆးႁဝ်း ႁူႉၶိုၼ်းလိၵ်ႈတႆးႁဝ်းမႃးၼၼ်ႉမီး လၢႆၵေႃႉ? ၸိူဝ်းၼႆႉၼႃႇပဵၼ်ၵၢၼ် တႃႇႁႂ်ႈ ၸိူဝ်ႉၶိူဝ်းႁဝ်း ၶိုၼ်ႈယႂ်ႇ ပဵင်းပိူၼ်ႈ ၼႂ်းပွတ်းဢွၼ်ႇတွၼ်ႈၼိူင်ႈ ႁဝ်းၶတ်းၸႂ်ပိုၼ်ၽႄ လိၵ်ႈလၢႆးႁဝ်းလႆႈၵႂၢင်ႈၶႂၢင် ၼမ်ၵႃႈႁိုဝ်ၵေႃႈ လိၵ်ႈလၢႆးၵႂၢမ်းလၢတ်ႈႁဝ်းၵေႃႈ တေၶိုၼ်ႈယႂ်ႇ ၸွမ်းၵႃႈၼၼ်ႉယဝ်ႉ။
ယွၼ်ႉၼၼ် ၵဵဝ်ႇၵပ်းၵႂၢမ်းလၢတ်ႈလိၵ်ႈလၢႆးႁဝ်းၼႆႉ တႆးႁဝ်းသမ်ႉ မေႃယုၵ်ႉယွင်ႈၵႂၢမ်းလၢတ်ႈ လိၵ်ႈလၢႆး ႁဝ်းယဝ်ႉၸိူင်ႉႁိုဝ်? မၢင်ၸိူဝ်းတႄႉ ၶတ်းၸႂ် ႁဵတ်းယူႇ၊ ၵူၺ်းမၢင်ၸိူဝ်းသမ်ႉ ႁၼ်ထိုင် ၵၢၼ်သုၼ်ႇတူဝ် တေမီးၼမ်ႉတွၼ်းမၼ်းသေ သမ်ႉယႃႉၵဝ်း တီႈတႅၵ်ႈမိူၼ်ၼင်ႇ (ၸဝ်ႈပၢႆးမွၼ်းတႆး ၽူႈႁွင်ႉၵႂၢမ်းတႆးႁဝ်းၶဝ် ၼင်ႇႁိုဝ်ၵႂၢမ်းတႆး လိၵ်ႈတႆး ပၢႆးမွၼ်းတႆး တေၶိုၼ်ႈယႂ်ႇပဵင်းပိူၼ်ႈ ၵူၼ်းၼႂ်းလုမ်ႈၾႃႉလႆႈၼၼ်ႉ ၶၢမ်ႇယၢပ်ႇၶၢမ်ႇၽိုတ်ႇသေ သဵင်ႈငိုၼ်းသဵင်ႈတွင်း တင်းၼမ်တင်းလၢႆသေ ႁဵတ်းၽႅၼ်ႇၾဵင်းၵႂၢမ်းမူၼ်ႈၸႂ် “VCD KARAOKE”မႃး ၵူၼ်းၵဝ်း ၸိူဝ်းႁၼ်ထိုင် ၵၢၼ် သုၼ်ႇတူဝ်ၼၼ်ႉ သမ်ႉလၵ်ႉဢဝ်ႁဵတ်းၶႅပ်းပွမ်မၼ်းသေၶၢႆ ဢဝ်ႁဵတ်းပုၼ်ႈသုၼ်ႇတူဝ် လွင်ႈၼႆႉပေႃးမႃးထတ်းသၢင်တူၺ်းလီလီ မၼ်းလီဢၼ်ယႃႉၵဝ်းတႃႇၵႂၢမ်းတႆးႁဝ်း တႃႇလိၵ်ႈလၢႆးတႆး ႁဝ်း တေၶိုၼ်ႈယႂ်ႇၼၼ်ႉတႄႉတႄႉ။ ၵွပ်ႈသင်? ပေႃးဝႃႈၼႆၸိုင် မိူၼ်ၼင်ႇၽူႈႁွင်ႉၵႂၢမ်းတႆး ႁဝ်း တႃႇတေႁဵတ်းဢွၵ်ႇပဵၼ်းမႃး လႆႈၶႅပ်းၵႂၢမ်း“VCD KARAOKE”ၼၼ်ႉ ၵႃႈၵူၼ်းတႅမ်ႈၵႂၢမ်း ၵႃႈၵူၼ်း တွႆႇၶိူင်ႈမူၼ်ႈ ၵႃႈသႂၢင်းသဵင်ၵႃႈထႆႇ “VIDEO” ႁၢင်ႈတူင်ႈမၼ်း ၸိူဝ်းၼႆႉ ပႆႇလႆႈ လၢတ်ႈပႃး ဢၼ်သဵင်ယွႆႈ ယႅမ်းမၼ်းၵွၼ်ႇ ၸိူဝ်းၼႆႉ လႆႈသဵင်ႈငိုၼ်းမႃး ၼပ်ႉပဵၼ်ႁူဝ်သိပ်းသႅၼ်မၼ်း ၽိူဝ်ႇမႃး ၶၢႆဢွၵ်ႇ၊ ၶႅပ်းငဝ်ႈတိုၼ်းမၼ်း ၶၢႆဢမ်ႇပႆႇ သဵင်ႈၼမ် ၶႅပ်းပွမ်သမ်ႉမႃးယႃႉၶၼ်ၶၢႆမၼ်းလႄႈ ၶႅပ်းငဝ်ႈတိုၼ်းမၼ်း ဢဝ်ၶၢႆဢမ်ႇလႆႈ ၸဝ်ႈပၢႆးမွၼ်းၽူႈႁွင်ႉၵႂၢမ်းႁဝ်းၶဝ်ၵေႃႈ လႆႈသုမ်း ငိုၼ်း သုမ်းႁႅင်း သုမ်းၶၢဝ်းယၢမ်း မၢင်ၸိူဝ်း မီးယိူင်းဢၢၼ်း ၶႂ်ႈဢွၵ်ႇၶႅပ်းသိုပ်ႇၶႅပ်း ၼႆသေတႃႉ ၵွပ်ႈဝႃႈမိူၼ်ၼင်ႇၵႂၢမ်းတႆးႁဝ်းမီးဝႆႉဝႃႈ “ႁူဝ်ဢမ်ႇမႃး ႁၢင်ႁႅင်ႈ တၵႃႇဢမ်ႇလူႇထႅင်ႈၵေႃႈ ၸဝ်ႈမုၼ်ဢိုပ်း” ၼႆၼၼ်ႉ ၼႃႇ တႃႇႁႂ်ႈၽူႈႁွင်ႉၵႂၢမ်းတႆးႁဝ်း တေၸၢင်ႈထူၵ်ႈဢွၵ်ႇ ၼႄၼမ်ႉၵတ်ႉမႃးၼၼ်ႉၵေႃႈ တေႃႈယၢပ်ႇၽိုတ်ႇဝႆႉ ၸိူင်ႉၼင်ႇၼႆ)ၸိူဝ်းၼႆၼႃႇ ပဵၼ်လွင်ႈယႃႉၵဝ်း ႁဵတ်းႁႂ်ႈၵႂၢမ်းလၢတ်ႈ လိၵ်ႈလၢႆးတႆးႁဝ်း ဢမ်ႇၸၢင်ႈၶိုၼ်ႈယႂ်ႇလႆႈ၊ ၸိူဝ်းၼႆႉလူး ၼႂ်းၵၢၼ်ယႃႉႁႂ်ႈၵႂၢမ်းလၢတ်ႈ လိၵ်ႈလၢႆးတႆးႁဝ်း ဢဵၼ်ႁႅင်းဢူၼ်ႈဢွၼ်ႇလူင်းၼႆႉ ယူဝ်ၶေးယူဝ်ၶေး မၢင်တီႈမၢင်တွၼ်ႈ ၶႄးပႃးတူဝ်ၵဝ်ႇ ယူႇႁိုဝ်? ဢမ်ႇၼၼ် တူဝ်ၵဝ်ႇပဵၼ်ၵူၼ်းႁဵတ်းၶႅပ်းပွမ်ၶၢႆႁိုဝ်? ဢမ်ႇၼၼ် တူဝ်ၵဝ်ႇ ပဵၼ်ၵူၼ်း သူင်သိုဝ်ႉ ၶႅပ်းပွမ်ႁိုဝ်? ၸိူဝ်းၼႆႉ သင်တူဝ်ၵဝ်ႇ ပဵၼ်ၵူၼ်းၵေႃႉ ႁဵတ်းလႄႈသင် ပဵၼ်ၵူၼ်းၵေႃႉသိုဝ်ႉ လႄႈသင် လီလႆႈ မူၼ်ႉမႄးတူဝ်ၸႂ် ႁႃလၢႆးထုၵ်ႇမႅၼ်ႈသေ ၸွႆႈထႅမ်တႃႇႁႂ်ႈၵႂၢမ်းလၢတ်ႈ လိၵ်ႈလၢႆးတႆးႁဝ်း ႁႂ်ႈပေႃး ၶိုၼ်ႈယႂ်ႇၼၼ်ႉသေၵမ်း။
ၵွပ်ႈၼၼ် လွင်ႈဝႃႈၸိူဝ်းႁဝ်းၶိုၼ်ႈယႂ်ႇ ဢမ်ႇၶိုၼ်ႈယႂ်ႇၼၼ်ႉ မၼ်းယူႇတီႈၵူၼ်းၶိူဝ်းႁဝ်း မေႃႁၵ်ႉႁွမ် ပႂ်ႉပႃးယုၵ်ႉယွင်ႈၼၼ်ႉၵူၺ်း ယွၼ်ႉပိူဝ်ႈၼၼ် ႁဝ်းမုင်ႈမွင်ႈ ၶႂ်ႈႁႂ်ႈၸိူဝ်ႉၶိူဝ်းႁဝ်း ၶိုၼ်ႈယႂ်ႇၼႆ ၼၼ်ႉ လီထၢမ်တူၺ်းတူဝ်ၸဝ်ႈၵဝ်ႇ ဢွၼ်တၢင်းၵွၼ်ႇ ႁဝ်းၵိူတ်ႇပဵၼ်ၵူၼ်းမႃး ပဵၼ်ၵူၼ်းၶိူဝ်းသင် ပုၼ်ႈၽွၼ်း ၸိူဝ်ႉၶိူဝ်းၼၼ်ႉႁဝ်းသမ်ႉၸွင်ႇလႆႈၸွႆႈႁဵတ်းသင်မႃး? ယွၼ်ႈၼၼ် ပေႃးႁဝ်း ဢမ်ႇလႆႈၸွႆႈႁဵတ်းသင်မႃး ႁဝ်းသမ်ႉ မႃးသေႉသွမ်းၸိူဝ်ႉၶိူဝ်းၼႆ ၸွင်ႇၸဝ်ႈၵဝ်ႇၵိုင်ႇပဵၼ်ၵူၼ်းၶိူဝ်းတႆးႁဝ်းယူႇႁိုဝ်? ၶႂ်ႈယွၼ်းထၢမ်တူၺ်း…။ တွၼ်ႈၼႂ်းၵႂၢမ်းလၢတ်ႈ လိၵ်ႈလၢႆးၼႆႉ ဢၼ်ထုၵ်ႇလီ တွင်ႈထၢမ်လႄႈ ဢၼ်ထုၵ်ႇလီ ၶိုင်ပွင်ႁဵတ်းသၢင်ႈ မၼ်းမီးထႅင်ႈတင်းၼမ် သင်တေသပ်းလႅင်းႁူဝ်ယွႆႈမၼ်းၼႆ ယင်းမီးထႅင်ႈတင်းၼမ်ၵူၺ်း ၽူႈတႅမ်ႈလိၵ်ႈတေယွၼ်း ၵိုတ်းလိုဝ်ႈတီႈၼႆႉၵွၼ်ႇ ယွၼ်းႁႂ်ႈတႆးၵူႈၵေႃႉတႆးၵူႈတီႈ ႁႂ်ႈပွင်ႇၸႂ်လၢႆးႁၵ်ႉၸိူဝ်ႉႁႂ်ႈထုၵ်ႇမႅၼ်ႈ ႁႂ်ႈဢွၼ်ပဵၼ်ၵူၼ်းမီး ၸႂ်ႁၵ်ႉၸိူဝ်ႉၶိူဝ်းၸဝ်ႈၵဝ်ႇသေၵမ်း ၼႆ၊ ယွၼ်းသူးဢွၼ်ၵၼ်ယူႇ လီမီးငိုၼ်း ႁႂ်ႈႁၢင်ႈလီ ၵိုၵ်းပိုၼ်း တႃႇၶိူဝ်းတႆးႁဝ်းႁႂ်ႈလႆႈလီၶိုၼ်းသေၵမ်း။
ပႂ်ႉမုင်ႈမွင်းဢၢၼ်ႇတူၺ်းထႅင်ႈၼႂ်းၵႂၢမ်းထၢမ်လွင်ႈ “ၾိင်ႈ-ထုင်း”သေၵမ်း။
ပၢႆၵမ်(ယိၼ်ႉတႆး)
ၼမ်ႉၶမ်း ထုင်ႉမၢဝ်း


c: text/html

text:
ၸဝ်ႈတူၼ်ၶူး ၺႃၼသိရိ ဝတ်ႉသၼ်သၢႆးတႆး တႃႈၶီႈလဵၵ်း၊ ပႆႇၸၢင်ႈၶဝ်ႈၶိုၼ်းဢဝ်ဝႃႇသႃတီႈဝတ်ႉ သၼ်သၢႆးတႆး။ လႆႈယူႇဝႆႉတီႈဝတ်ႉမႁႃပေႃးထိ။ ၵွပ်ႈဝႃႈ ဝၢႆးၸဝ်ႈႁဝ်း ၵႂႃႇႁပ်ႉၸုမ်ႈၶူး ၶူးမေႃႁေႃးထမ်း/တြႃး ဢၼ်တၢင်းလူင်ပွင်ၸိုင်ႈ မၢၼ်ႈ မွပ်ႈပၼ်မႃးၼႆႉ တၢင်းဝတ်ႉသၼ်သၢႆးတႆး ဢမ်ႇႁပ်ႉၸဝ်ႈ ၶဝ်ႈဝတ်ႉၶိုၼ်း။
မိူင်းပွၼ် ပိုတ်ႇႁူင်းႁဵၼ်းပၢင်သွၼ်ၾိင်ႈငႄႈ ပုတ်ႉထ
သင်ၶၸဝ်ႈဢွၼ်ႁူဝ်ၼမ်းၼႃႈ ပိုတ်ႇႁူင်းႁဵၼ်း ထမ်းမ ၵူႈဝၼ်းဢႃးတိတ်ႉ တီႈဝဵင်းမိူင်းပွၼ် ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း၊ ပိူဝ်ႈတႃႇသႃသၼႃပုတ်ႉထ ၽႄႈတိူၼ်း။
ပၢင်လူင် ၸတ်းပၢင်တွပ်ႇလိၵ်ႈ ပရိယတ်ႉတိသတ်ႉထမ်မပႃႇလ ၵႅၼ်ႇၸဝ်ႈၸိုင်ႈတႆး
ပၢင်တႅမ်ႈတွပ်ႇ/ ဢူမ်ဢၢၼ်ႇလိၵ်ႈ ပရိယတ်ႉတိသတ်ႉထမ်မပႃႇလၵႅၼ်ႇၸဝ်ႈၸိုင်ႈတႆး ဝဵင်းပၢင်လူင်၊ ယိူင်းဢၢၼ်းပိူဝ်ႈတႃႇ ၵႂၢမ်းသွၼ်ပုတ်ႉထ/ ၽြႃးပဵၼ်ၸဝ်ႈ ၽႄႈတိူၼ်းၶိုၼ်ႈယႂ်ႇ။
ၸုမ်းသိုၵ်းမၢၵ်ႇၵႅင်းၸတ်းပွႆး မႁႃႇၵုသူလ်ႇ ၵူၼ်းၶဝ်ႈႁူမ်ႈၵိုၼ်းၶွၼ်ႈ
ပၢင်ပွႆးမႁႃႇၵုသူလ်ႇ ဝၼ်းလိူၼ်ႁူၵ်းမူၼ်း ထုင်ႉပၢင်ႇလႅင်းသႂ် ၼႃႈလိၼ်ၸုမ်းသိုၵ်းၵူၼ်းမိူင်း မၢၵ်ႇၵႅင်း၊ ၼႂ်းၸႄႈဝဵင်းၼမ်ႉၸၢင် မီးၸဝ်ႈသင်ႇၶ လႄႈ ၵူၼ်းလၢႆၸၢဝ်းၶိူဝ်း၊ လၢႆမူႇလၢႆၸုမ်း ၵူႈပွတ်းတွၼ်ႈ ၼႂ်းၸိုင်ႈတႆး ၶဝ်ႈႁူမ်ႈၵိုၼ်းၶွၼ်ႈ။
ၸဝ်ႈၶူးထမ်မသီရိ တွပ်ႇလၢတ်ႈလွင်ႈၼမ်ႉၶမ်း ပိုတ်ႇႁူင်းႁဵၼ်းထမ်းမ
ဢိင်ၼိူဝ် ၸုမ်းၶၢဝ်ႇၽူႈတွႆႇႁွၵ်ႈ လႆႈႁူပ်ႉထူပ်းတွင်ႈထၢမ် လွင်ႈပိုတ်ႇႁူင်းႁဵၼ်းထမ်းမ တီႈဝဵင်းၼမ်ႉၶမ်းသေ ၸဝ်ႈၶူး ထမ်မသီရိ၊ ၽူႈၶတ်းၸႂ်ဢွၼ်ႁူဝ်ပိုတ်ႇႁူင်းႁဵၼ်းတွပ်ႇလၢတ်ႈ ဝႆႉၼင်ႇၼႆ။
More Articles...
Page 1 of 13

robotstxt: allowed

filter: keep


text:
ၶွမ်ႊပၼီႊတိၼ်ႇမျိၼ်ႉယီႇ ဢၼ်လႆႈပႃႊမိတ်ႉတႅပ်းမႆႉ ၼႂ်းၸႄႈဝဵင်းမိူင်းပၼ်ႇ၊ ၼိုင်ႈပီၼပ်ႉႁူဝ်ႁဵင်တၼ်ႊ ပိုတ်ႇပၢင်ၵႅဝ်ႈ ပၼ်သၢႆ/ သဝ်ၾႆးၾႃႉ ၵူၼ်းမိူင်း။ ၵူၺ်းၵႃႈ သၢႆၾႆးတေႃႇၶဝ်ႈႁိူၼ်းတႄႉ ၵူၼ်းမိူင်းလႆႈဢွၵ်ႇငိုၼ်းၵူၺ်း။
ၸဝ်ႈႁႆႈၸဝ်ႈၼႃး တုၵ်းယွၼ်းႁႂ်ႈၵိုတ်း ၵၢၼ်ၶုတ်းၶမ်း ပွတ်းတႃႈၶီႈလဵၵ်း
ၸုမ်းၸဝ်ႈႁႆႈၸဝ်ႈၼႃး ၼႂ်းၵိင်ႇၸႄႈဝဵင်းတႃႈလိူဝ်ႇ ႁဵတ်းပၢင်သပ်းလႅင်းၸႅင်ႈၶၢဝ်ႇ တီႈဝဵင်းတူၼ်ႈတီး၊ တုၵ်းယွၼ်းႁႂ်ႈၵိုတ်း ၵၢၼ်ၶုတ်းၶမ်း ၼႂ်းၸႄႈတွၼ်ႈ တႃႈၶီႈလဵၵ်း။
ၾူၼ်တူၵ်းႁႅင်းလိၼ်ၵူၼ်ႇ တီႈတႃႈၶီႈလဵၵ်း ၵူၼ်းတၢႆၸဵတ်းၵေႃႉ
ဢိင်ၼိူဝ်ၾူၼ်တူၵ်းႁႅင်းၵၢင်ၶိုၼ်း၊ ၶီႈလိၼ်လုၵ်ႉ ၼိူဝ်ၵွင်းသုင် ၵူၼ်ႇလူင်းထူမ်တဵင်ႁွင်ႈၶၢတ်ႈ လင်ၼိုင်ႈသေ လုၵ်ႈဢွၼ်ႇ တင်းၵူၼ်းလူင် လူႉသဵင်ႈသၢႆၸႂ်ၸွမ်း 7 ၵေႃႉ။
ၼမ်ႉၼွင်းလုပ်ႇထူမ်ႈပွတ်းသိုဝ်လိုဝ်း ၶူဝ်းၶွင် လူႉယႂ်ႇသုမ်းလူင်
ၾူၼ်တူၵ်းႁႃႇယႂ်ႇႁႃႇလူင် ၼမ်ႉႁူၺ်ႈၼမ်ႉႁွင်ႈ ၼႂ်းထုင်ႉသိုဝ်လိုဝ်း (ၼႃႈလိၼ်မိူင်းလႃး) ၵိုင်ႉၵၢင်ႉ ၼွင်းႁႅင်း လႆလေႃႇ လုပ်ႇထူမ်ႈ ၼႂ်းဝၢၼ်ႈသူၼ် လႄႈၶူဝ်းၶွင်တပ်ႉသိုၵ်း တင်းၵူၼ်းဝၢၼ်ႈၵူၼ်းမိူင်း လူႉသုမ်းၼပ်ႉ ႁူဝ်ပၢၵ်ႇလၢၼ်ႉ။
လူမ်းလႅင်ႉႁႅင်းတီႈၵဵင်းတုင် ၵူၼ်းမိူင်းလူႉသုမ်းၶူဝ်းၶွင်ၼမ်
ဝၢႆးဝၼ်းပွတ်းၶမ်ႈမိူဝ်ႈၼႆႉ ဢိင်ၼိူဝ်လူမ်းလႅင်ႉ ပတ်ႉႁႅင်း တီႈဝဵင်းၵဵင်းတုင်သေ ႁဵတ်းႁႂ်ႈၾႆးၾႃႉလပ်း၊ တူၼ်ႈမႆႉလူမ်ႉတဵင်တၢင်း၊ လင်ႁိူၼ်းၵူၼ်ႇပင်း၊ ၵူၼ်းမိူင်းလူႉသုမ်းၼမ်။
More Articles...
Page 1 of 15


text:
မိူဝ်ႈႁၢင်ပီ 2013 ပူၼ်ႉမႃး မီးတိုဝ်ႉတၢင်းလႆႈဢႅဝ်ႇ လဵပ်ႈႁဵၼ်း လၢႆၸႄႈဝဵင်းၼႂ်းၸိုင်ႈတႆးပွတ်းၸၢၼ်း လႄႈ ပွတ်းႁွင်ႇ၊ ဢိင်ၼိူဝ်ၽွင်းယၢမ်းငမ်းယဵၼ် ငဝ်းလၢႆးဝၢၼ်ႈမိူင်းလႅၵ်ႈလၢႆႈ ၶဝ်ႈၼႂ်းၵႄႈၵတ်းယဵၼ်သေ မိူၼ်ႁၢင်ႈ မီးလွင်ႈထၢင်ႇႁၢင်ႈလွတ်ႈလႅဝ်းဢိတ်းၼိုင်ႈလႄႈ ဝၵ်ႉသၢဝ်းတၢဝ်းႁႃတိုဝ်ႉတၢင်းၶတ်းႁႅင်း ဢႅဝ်ႇလႄႇလဵၼ်ႈ။
ဝၼ်းဢူဝ်ႈပဵမ်ႇ + သၢမ်လေႃး
ဝၼ်းတီႈ 14 လိူၼ်ၾႅပ်ႉပိဝ်ႊရီႊပီ 2014 ၼႆႉမႅၼ်ႈဝၼ်း လိူၼ်သၢမ်မူၼ်းတႆးႁဝ်း၊ တၢင်းထမ်း(လူဝ်းၵုတ်ႉတရႃ) ပဵၼ်းဝၼ်းမႃးၶပူးၸႃး(မႃၶပုၼ်ၼမီပူၸႃ)၊ တၢင်းလူၵ်ႈ(လူဝ်းၵိယ) သမ်ႉ ပဵၼ်တၢင်း ႁၵ်ႉ ဢၼ်ႁူႉၸၵ်းၵၼ်ဝႃႈ- ဝၼ်းဝႃႊလႅၼ်ႊထၢႆႊၼ် (Valentine) ၼႆ။
ဝၼ်းၸိုင်ႈမိူင်းတုမ်(မၢၼ်ႈ) ၶွပ်ႈႁွပ်ႈ 67
ပေႃးဝၼ်းၸိူဝ်ႉၸၢတ်ႈၸိုင်ႈတႆး (Shan State National Day) ၶွပ်ႈႁွပ်ႈထိုင် 67 ပီၼႆ ဝၼ်းၸိုင်ႈမိူင်းႁူမ်ႈတုမ် (The Union Day)ၵေႃႈ ၶွပ်ႈႁွပ်ႈ 67 ပီၼင်ႇၵၼ်ယဝ်ႉၼႆၼၼ်ႉ ၵူၼ်းၵၢၼ်မိူင်းၼႂ်းၸိုင်ႈမိူင်းႁူမ်ႈတုမ် (မၢၼ်ႈ) ႁူႉထိုင်လႄႈ ၶဝ်ႈၸႂ်ၵၼ် ၵူႈၵေႃႉယူႇ။
ၵူၼ်းမိူင်းၸိုင်ႈတႆး ၸတ်းႁဵတ်းဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈႁွပ်ႈ 67 ပီ
Tachileik Province Shan New Year Ground- 67th Shan State National Day (2014)
ၸၢႆးပိုၼ်ၶမ်း
လိူၼ်ၾႅပ်ႉပိဝ်ႊရီႊ ဝၼ်းတီႈ 7 ၼႂ်းပီ 2014 ပဵၼ်ဝၼ်းၸိူဝ်ႉၸၢတ်ႈၸိုင်ႈတႆး(ဢမ်ႇၸႂ်ႈဝၼ်း မိူင်းတႆး) ၶွပ်ႈႁွပ်ႈ 67 ပီတဵမ်လႄႈ ၵူၼ်းၶိူဝ်းတႆးႁဝ်း၊ ၵူၼ်းမိူင်းတႆး ဢမ်ႇၼၼ် ၵူၼ်းၸိူဝ်ႉ ၸၢတ်ႈၸိုင်ႈတႆးႁဝ်းၵူႈၸၢဝ်းၶိူဝ်း ဢွၼ်ၵၼ်ႁဵတ်းပွႆးယုၵ်ႉယွင်ႈ ဝၼ်းၸိူဝ်ႉၸၢတ်ႈၸိုင်ႈတႆးသေ ဢဝ်ၵုၼ်းမုၼ်ၵၼ်ပဵၼ်မူၼ်ႈပဵၼ်သိူဝ်းၶႂ်ႈၵူႈၸႄႈဝဵင်း။
ဝၼ်းၶိူဝ်းတႆး ၶွပ်ႈႁွပ်ႈ 67 ပီ 67th Shan State National Day
ပိုၼ်ၶမ်း ၽယၵ်ႉဝူင်း
ဝၼ်းတီႈ 7 လိူၼ်ၾႅပ်ႉပိဝ်ႊရီႊ ဢၼ်ၵူၼ်းမိူင်းတႆး ဢွၼ်ၵၼ်ဢဝ်ၵုၼ်းဢဝ်မုၼ်သေ ယုၵ်ႉယွင်ႈမႃးၵူႈၶူပ်ႇပဵၼ် သိပ်းသိပ်းပီၼႆႉ ပဵၼ်ဝၼ်းၶိူဝ်းတႆး(Shan National Day)၊ ဝၼ်းၸိူဝ်ႉၸၢတ်ႈၸိုင်ႈတႆး (The National Day of Shan State) ၼႆၼၼ်ႉ ထုၵ်ႇလႆႈတွင်းၵၼ်ဝႆႉၵူႈၵေႃႉ။ မၼ်းဢမ်ႇၸႂ်ႈဝၼ်းမိူင်းတႆး (Shan State Day)၊ ဝၼ်းမိူင်းတႆးၼႆၼၼ်ႉ ၵွမ်ႉႁႃမီးမႃးႁွင်ႉႁဵၵ်ႈမႃးမိူဝ်ႈပၢၼ်ဢူးၼေႇဝိၼ်းႁိူင်းဢမ်းၼၢၸ်ႈ မွၵ်ႈပီ 1974 ၼႆႉၵွႆးၼႆၼၼ်ႉ ၵေႃထုၵ်ႇလီတွင်းသႂ်ၸႂ်ယူႇ။
2 ပီတဵမ် ငမ်းယဵၼ် ဢမ်ႇၼၼ် ၵိုတ်းယိုဝ်း လႆႈသင် ? သုမ်းသင် ?
Where are you Aiming, my dear peaceful bird ?
More Articles...
Page 4 of 23


text:
Battle News
ယွၼ်ႉတပ်ႉသိုၵ်းမၢၼ်ႈ ၶဝ်ႈထိူၼ်ႇသွၵ်ႈတဝ်ႁႃ တပ်ႉသိုၵ်းၸၢဝ်းၶိူဝ်းယူႇ ၶိူဝ်းၶိူဝ်းယႂ်းယႂ်းလႄႈ လႆႈပဵၼ်ပၢင်တိုၵ်းၵၼ်
- Details
- Created on 27 March 2014
- Written by တႆးလွတ်ႈလႅဝ်း
တပ်ႉသိုၵ်းမၢၼ်ႈ တင်း တပ်ႉသိုၵ်းၸၢဝ်းၶိူဝ်း လႆႈပဵၼ်ပၢင်တိုၵ်းၵၼ်ၼၼ်ႉ ယွၼ်ႉပိူဝ်ႈၼႂ်းၶၢဝ်းတၢင်း ဝူင် သွင်ဝူင်ၼႆႉ တပ်ႉသိုၵ်းမၢၼ်ႈၶဝ် ဢွၼ်ဢဝ်ႁႅင်းသိုၵ်းသေ ၶဝ်ႈထိူၼ်ႇသွၵ်ႈတဝ် ႁႃတပ်ႉသိုၵ်းၸၢဝ်းၶိူဝ်းယူႇ ၶိူဝ်းၶိူဝ်းယႂ်းယႂ်း ၼႆၵူၼ်းၼႂ်းပိုၼ်ႉတီႈၵေႃႉၼိူင်ႈ လၢတ်ႈၼႄၼင်ႇၼႆ။
မိူဝ်ႈဝၼ်းထီႉ 27.2.2014 ၶၢဝ်းယၢမ်းၵၢင်ၶမ်ႈ 18:45မူင်း တေႃႇထိုင် 19:10မူင်းၼၼ်ႉ သိုၵ်းမၢၼ်ႈ ၶမယ 504 ၽူႈဢွၼ်ႁူဝ် ၸဝ်ႈႁၢၼ် တူႇရဵင်ႇထုၼ်း ဢွၼ်ႁူဝ်သၢႆသိုၵ်း(1)၊ ႁႅင်းသိုၵ်း(20)ၵေႃႉ လႄႈတင်း သိုၵ်းၶွမ်ႇမၢၼ်ႇတူဝ်ႇ ၸၵၶ-1 ႁႅင်းသိုၵ်းမီး (25)ၵေႃႉ လႆႈပဵၼ်ပၢင်တိုၵ်းၵၼ် တင်း တပ်ႉသိုၵ်း ပႃႇတီႉမႂ်ႇသုင်ၸိုင်ႈတႆး SSPP/SSA တီႈၸဵင်ႇႁွင်ႇ ဝၼ်းတူၵ်း ၼွင်ၶဵဝ် ၽၢႆႇတူၵ်းၵျွၵ်ႉမႄး ၼႆယဝ်ႉ။
ၵဵဝ်ႇၵပ်း လႆႈပဵၼ် ပၢင်တိုၵ်းၵၼ်ၼႆႉ ယွၼ်ႉသိုၵ်းမၢၼ်ႈ ဢွၼ်ဢဝ်ႁႅင်းသိုၵ်း တင်းၼမ်သေ ၵႂႃႇသွၵ်ႈႁႃ တပ်ႉသိုၵ်းၸိုင်ႈတႆးလႄႈ ၸင်ႇလႆႈပဵၼ် ပၢင်တိုၵ်းၼႆ ၵူၼ်းၼႂ်းပိုၼ်ႉတီႈ ၵေႃႉၼိူင်ႈလၢတ်ႈ ၼႄ၊ သွင်ၽၢႆလႆႈပဵၼ် ပၢင်တိုၵ်းၵၼ်ၼႆႉ လွင်ႈမၢတ်ႇၸဵပ်း တင်း(2)ၽၢႆႇ ဢမ်ႇလႆႈႁူႉၸွမ်း ၼႆယဝ်ႉ။
ၼွၵ်ႈသေၼၼ်ႉၵေႃႈ ပူၼ်ႉမႃးမိူဝ်ႈဝၼ်းထီႉ 28.2.2014 ၶၢဝ်းယၢမ်း 7:30မူင်း တေႃႇထိုင် 9:30 ၼၼ်ႉ တပ်ႉသိုၵ်းမၢၼ်ႈ ၶမယ 505 ၽူႈဢွၼ်ႁူဝ်ပဵၼ် ၸဝ်ႈႁၢၼ်ထုတ်ႉဢွင်ႇ ဢွၼ်ႁူဝ်သၢႆသိုၵ်း-1 သေ သွၵ်ႈတဝ်ၼႂ်းထိူၼ်ႇ လႄႈ လႆႈပဵၼ်ပၢင်တိုၵ်းၵၼ် တင်းၸုမ်း တပ်ႉသိုၵ်း ၸိူဝ်ႈၸၢတ်ႈပလွင်ႈ ပူတ်းပွႆႇ(TNLA) တီႈသၢႆႁူဝ်မၢင် လွၵ်းမၢၼ်ႈလူမ်း ၽၢႆႇတူၵ်းၼမ်ႉတူႈ ၼႆယဝ်ႉ။
ၼႂ်းလႆႈပဵၼ် ပၢင်တိုၵ်းၵၼ်ၼၼ်ႉ ၽၢႆႇတပ်ႉသိုၵ်းမၢၼ်ႈ တၢႆ(1)ၵေႃႉ မၢတ်ႇၸဵပ်း (2)ၵေႃႉ ၼႆယဝ်ႉ။
ၼႂ်းဝၼ်းလဵဝ်ၵၼ်ၵူၺ်း ဝၼ်းထီႉ 28.2.2014 ယၢမ်း 11:10မူင်းၼၼ်ႉ သိုၵ်းမၢၼ်ႈ တပ်ႉ ၶမယ 247 သၢႆသိုၵ်း-1 လႆႈပဵၼ် ပၢင်တိုၵ်းၵၼ်တင်း တပ်ႉသိုၵ်းပႃႇတီႇ မႂ်ႇသုင်ၸိုင်ႈတႆး SSPP/SSA တၢင်းသၢႆဝၼ်ႈဝၢပ်ႈၼၼ်ႉ လွင်ႈမၢတ်ႇၸဵပ်း တင်းသွင်ၽၢႆႇတေႉ ဢမ်ႇပႆႇလႆႈႁူႉၸွမ်း ၼႆယဝ်ႉ။
ၼႂ်းဝၼ်းထီႉ မိူဝ်ႈဝႃး 1.3.2014 ၶၢဝ်းယၢမ်း 13:15 မူင်းတေႃႇထိုင် 15:15မူင်းၼၼ်ႉ တပ်ႉသိုၵ်းမၢၼ်ႈ ၶမယ 504 ၽူႈဢွၼ်ႁူဝ် ၸဝ်ႈႁၢၼ်တူႇရဵင်ႇထုၼ်း ဢွၼ်ႁူဝ် ၸုမ်းသၢႆသိုၵ်း 1/2 ၵႂၢတ်ႇလၢင်ႉ သွၵ်ႈတဝ်ၼႂ်းထိူၼ်ႇလႄႈ လႆႈပဵၼ်ပၢင်တိုၵ်းၵၼ်တင်း တပ်ႉသိုၵ်းပႃႇတီႇ မႂ်ႇသုင်ၸိုင်ႈတႆး SSPP/SSA တီႈၸဵင်ႇႁွင်ႇ ဝၼ်းတူၵ်းၼွင်ၶဵဝ်ၼၼ်ႉ ၼႆယဝ်ႉ။
လွင်ႈမၢတ်ႇၸဵပ်းတင်းသွင်ၽၢႆႇတေႉ ဢမ်ႇပႆႇလႆႈႁူႉၸွမ်း ၼႆၵူၼ်းၼႂ်းပိုၼ်ႉတီႈပွင်ႇၶၢဝ်ႇမႃး ၼင်ႇၼႆ။ ၵဵဝ်ႇၵပ်းလွင်ႈတၢင်းလႆႈပဵၼ်ပၢင်တိုၵ်းၵၼ်မႃးၸိူဝ်းၼႆႉ ယွၼ်ႉသိုၵ်းမၢၼ်ႈၶဝ် ဢွၼ်ဢဝ်ႁႅင်းသိုၵ်းသေ သွၵ်ႈတဝ်ထိူၼ်ႇ ႁႃတပ်ႉသိုၵ်းသိုၵ်း ၸၢဝ်းၶိူဝ်းလႄႈ ၸင်ႇလႆႈပဵၼ်ပၢင်တိုၵ်းၵၼ် ၶိူဝ်းၶိူဝ်းယႂ်းယႂ်း ၼႆယဝ်ႉ။
တႆးလွတ်ႈလႅဝ်း


text:
News
ၶေႃႈပိုၼ်ၽၢဝ်ႇ ဝၼ်းသၢၼ်ၶတ်းယႃႈမဝ်းၵမ်လႄႈ ၵႃႉၶၢႆၼွၵ်ႈမၢႆမီႈၵူႈမိူင်းမိူင်း ၽၢႆႇၽဵဝ်ႈမူၺ်ႈယႃႈမဝ်းၵမ် ၶွင်ႇသီႇဢဝ်ၶိုၼ်းၸိုင်ႈတႆး
- Details
- Created on 26 June 2014
- Written by တႆးလွတ်ႈလႅဝ်း
သိုၵ်းမၢၼ်ႈ ဢဝ်ၽူႈၶဝ်ႈၸုမ်း SSPP/SSA လႄႈ ၵူၼ်းမိူင်းတီႈၵျွၵ်းမႄးတၢႆ
- Details
- Created on 25 June 2014
- Written by တႆးလွတ်ႈလႅဝ်း
သိုၵ်းမၢၼ်ႈ တပ်ႉၸုမ်းလူင် (တပ်ႉမ) 77 ဢဝ်မၢၵ်ႇလူင် ပွႆႇၶဝ်ႈထဵင်ႁႆႈ တႅၵ်ႇတိူဝ်ႉၺႃး ၽူႈၸွႆႈၵၢၼ် ၼႂ်းၸုမ်း SSPP/SSA ဢၼ်ပဵၼ်ၵူၼ်းႁိူၼ်းလႄႈ ၵူၼ်းမိူင်း ၵေႃႉၼိုင်ႈ ဢၼ်ၵႂႃႇႁဵတ်းသူၼ်ၶဝ်ႈၵၢပ်ႇ ၸွမ်းၵၼ် တီႈႁႆႈ ႁိမ်းၸမ်ၽင်ႇၼမ်ႉတၢင်ႈ တီႈၵျွၵ်းမႄး တၢႆထင်တီႈ။
ၵူၼ်းမိူင်းပွတ်းၵုၼ်ႁိင်း သုမ်းတီႈလိၼ် ပႃႇတီႇဢမ်ႇၸွႆႈသင်
- Details
- Created on 25 June 2014
- Written by တႆးလွတ်ႈလႅဝ်း
ၵူၼ်းမိူင်းဝၢၼ်ႈလၢႆးၵၢမ်၊ ဝၢၼ်ႈသၢႆးမူၼ်ႇ လႄႈ ဝၢၼ်ႈၵုင်းပဝ်း ၸႄႈဝဵင်းၵုၼ်ႁဵင် သုမ်းတီႈလိၼ် ထုၵ်ႇႁူဝ်ၼႃႈပႃႇတီႇသၢင်ႇသီႈ လႄႈ ပူႇၵၢင်ႉဝၢၼ်ႈလၢႆးၵၢမ် တတ်းဢဝ်ၶၢႆ ၼပ်ႉပဵၼ်ႁူဝ်ပၢၵ်ႇဢေၵ။
ပိဝ်ႇႁႃႇမူး ႁူဝ်မိူင်း ငႅၼ်းၶေႃးပေႃႉထုပ်ႉၵူၼ်းမိူင်း ယဝ်ႉဢဝ်လူတ်ႉလူင်ၵူၼ်းမိူင်း တူၵ်းလူင်းတႂ်ႈလွႆသုင်
- Details
- Created on 24 June 2014
- Written by တႆးလွတ်ႈလႅဝ်း
ပိဝ်ႇႁႃႇမူး ႁူဝ်မိူင်း ၸိၼႄးၸဝ်ႈလူတ်ႉလူင် ၸိုဝ်ႈလုင်းဢုင်း ဢၼ်တေႃႉတၢင်ႇတူၼ်ႈမၢၵ်ႇမႆႉၵိၼ် ဝႃႈဢမ်ႇႁူႉၵႂၢမ်းမၢၼ်ႈလႄႈ ပဵၼ်သိုၵ်းထိူၼ်ႇၼႆသေ ဢဝ်မိုဝ်းငႅၼ်းၶေႃးတိၺွပ်း ပေႃႉထုပ်ႉလုင်းဢုင်း ဢီးလူတ်ႉလူင်လုင်းဢုင်း တူၵ်းလူင်းတႂ်ႈၵူၼ်ႈလွႆသုင် ဢဝ်သေႃးလူတ်ႉထိုမ်ႈပႅတ်ႈပႃး ၼႂ်းယုမ်း။
NLD ဢွၵ်ႇၶေႃႈပိုၼ်ၽၢဝ်ႇ ၵဵဝ်ႇၵပ်းလွင်ႈ လုင်းၸၢႆးၸၢမ်ႇထုၼ်း ထုၵ်ႇႁႅမ်တၢႆ
- Details
- Created on 24 June 2014
- Written by တႆးလွတ်ႈလႅဝ်း
ပႃႇတီႇ တီႇမူဝ်ႇၶရေႇၸီႇၸိူဝ်ႉၸၢတ်ႈ ဢမ်ႇၼၼ် ပႃႇတီႇၼူၵ်ႉယုင်း (NLD) ဢွၵ်ႇၶေႃႈပိုၼ်ၽၢဝ်ႇ ၵဵဝ်ႇၵပ်းလွင်ႈ လုင်းၸၢႆးၸၢမ်ႇထုၼ်း ထုၵ်ႇၶႃႈႁႅမ်တၢႆၼၼ်ႉ ပႃႇတီႇၶဝ် တေဢမ်ႇၸီႉၼႄးၸုမ်းၽႂ်လႂ် ပေႃးပႆႇလႆႈ လၵ်းထၢၼ်တဵမ်ထူၼ်ႈ။
More Articles...
- ၼၢင်းဢွင်ႇသၢၼ်းသုၵျီႇ သၢၼ်ၶတ်း NGOs, INGOs တေလူင်းၸွႆႈထႅမ်ၵူၼ်းမိူင်း ၸိူဝ်းတူၵ်းၵိၼ်း
- ၸၢဝ်းၶိူဝ်းလွႆ လႄႈ လီႉသေႃး ႁူမ်ႈမိုဝ်းၵၼ် ယွၵ်ႇလႅၼ်ၵဵပ်းၵိၼ်ငိုၼ်း ၵူၼ်းဝၢၼ်ႈမိူင်းဝီး
- ၵႂၢမ်းယွမ်းတၢင်းၽိတ်း ၽွင်းလူင်ဢူးဢွင်ႇမိၼ်း
- ၵႂၢမ်းယွမ်းတၢင်းၽိတ်း ၽွင်းလူင်ဢူးဢွင်ႇမိၼ်း
- ၶေႃႈပိုၼ်ၽၢဝ်ႇ ၶွမ်ႇမတီႇပႂ်ႉပႃးလွင်ႈငမ်းယဵၼ် ၸၢတ်ႈၸိုင်ႈထႆး ၽိုၼ် 67/2557
- ၸၼ်ႉၶုၼ်သိုၵ်းလူင် လၵ်ႉပၢႆႈၽၢတ်ႇဢွၵ်ႇ ၼႂ်းတပ်ႉသိုၵ်း တပ်ႉမတေႃႇ
- သိုၵ်းမၢၼ်ႈႁၢင်ႈမၢၵ်ႇလူင် တႅၵ်ႇၺႃးသိုၵ်းမၢၼ်ႈၶိုၼ်း


text:
ၼႂ်းၶၵ်ႉၵၢၼ်ငမ်းယဵၼ် မိူင်းမၢၼ်ႈၼၼ်ႉ ပိူင်လူင်မၼ်း ၸုမ်းယိပ်းၵွင်ႈၵၢင်ႇၶဝ်ၵေႃႈ ၶဝ်ႈပႃးၵဵဝ်ႇၶွင်ႈဝႆႉ ယူႇ၊ ၽွင်းယၢမ်းမိူဝ်ႈလဵဝ် တွၼ်ႈတႃႇ ၶၵ်ႉၵၢၼ် လွင်ႈငမ်းယဵၼ် ၶေႃႈလမ်ႇလွင်ႈသုတ်း လႄႈ ၶေႃႈဢၼ်ပဵၼ် ပိုၼ်ႉထၢၼ်သုတ်း ၼႂ်းၵႄႈ လူင်ပွင်ၸိုင်ႈ လႄႈ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ဢၼ်ပဵၼ် လွင်ႈတေ လူင်းလၢႆးမိုဝ်းၵိုတ်းယိုဝ်း ၼၼ်ႉ တိုၵ်ႉၶပ်းၶိုင်ဝႆႉတွၼ်ႈတႃႇတေပဵၼ်ၸတ်းႁဵတ်း ၼႂ်းပီႊၼႆႉ သေ ၶေႃႈလႆႈၸႂ် လွင်ႈငမ်းယဵၼ် (ယုၵ်းယၢင်ႇ) တၢင်းသွင်ၽၢႆႇၵေႃႈ ဢွၵ်ႇၶေႃႈပိုၼ်ၽၢဝ်ႇဝႆႉယဝ်ႉ။
ယွၼ်ႉၼႆ ၼႂ်းၶၵ်ႉၵၢၼ်လွင်ႈငမ်းယဵၼ် မိူင်းမၢၼ်ႈ ၼၼ်ႉ RCSS/SSA ၵေႃႈ ပဵၼ်ၸုမ်းဢၼ်ၶဝ်ႈပႃးဝႆႉ ပိူင်လူင်မၼ်း ၸုမ်းၼိုင်ႈလႄႈ တွၼ်ႈတႃႇတေလႆႈႁူႉ လွင်ႈႁဵတ်းသၢင်ႈ ၶၵ်ႉၵၢၼ် လွင်ႈငမ်းယဵၼ် ၊ ၵၢၼ်ငၢၼ်း ဢၼ်တေ ႁဵတ်းသၢင်ႈၵႂႃႇၶၢဝ်းမိူဝ်းၼႃႈ ၶွင် RCSS/SSA ၼၼ်ႉ ၵေႃသိုဝ်ႇၶၢဝ်ႇ Mizzima ၸင်ႇလႆႈမိူဝ်း ႁူပ်ႉထူပ်းတွင်ႈထၢမ် ႁူဝ်ပဝ်ႈလူင် ၸဝ်ႈယွတ်ႈသိုၵ်း တီႈငဝ်ႈၸိုင်ႈ လွႆတႆးလႅင်း ယူႇယဝ်ႉ။
ထၢမ် - မိူဝ်ႈဝၼ်းထီႉ 31.10.2013 ပၢင်ၵုမ်လူင် မုၵ်ႉၸုမ်းယိပ်းၵွင်ႈၵၢင်ႇၸၢဝ်းၶိူဝ်း တီႈဝဵင်းလူင်လၢႆႇၸႃႇ ၸႄႈမိူင်းၶၢင် ၼၼ်ႉ RCSS ဢမ်ႇလူင်းလၢႆးမိုဝ်းၸွမ်း၊ ယွၼ်ႉသင်ၶႃႈ။
တွပ်ႇ - ၽၢႆႇႁဝ်းၶႃႈ ၵႂႃႇၼႆႉ တွၼ်ႈတႃႇတေဢုပ်ႇဢူဝ်းလွင်ႈတေၵိုတ်းယိုဝ်း၊ ၶေႃႈလႆႈၸႂ်ပၢင်ၵုမ် ဢွၵ်ႇ မႃးသမ်ႉ ၵဵဝ်ႇၵပ်းလူၺ်ႈၵၢၼ်မိူင်း၊ ယွၼ်ႉၼၼ်လႄႈ ဢမ်ႇပႆႇလူင်းလၢႆးမိုဝ်း၊ ပေႃးၵဵဝ်ႇၵပ်း လူၺ်ႈၵၢၼ်မိူင်းၼႆ မၼ်းတေဢမ်ႇယဝ်ႉတီႈ ပၢင်ၵုမ်လူင် လၢႆႇၸႃႇ၊ လူဝ်ႇလႆႈယွၼ်း ဢဝ်ၵၢင်ၸႂ် ပေႃႈမႄႈၵူၼ်းမိူင်း ဢၼ်ယူႇသၢင်ႈ ၵိၼ်သဝ်း ၼႂ်းမိူင်းတႆးၸိူဝ်းၼၼ်ႉထႅင်ႈၵွၼ်ႇ၊ ယွၼ်ႉၼၼ် လႄႈ ဢမ်ႇလူင်းလၢႆးမိုဝ်းယဝ်ႉ။
ထၢမ် - ၵၢင်ၸႂ် RCSS တႄႉၵိုတ်းယိုဝ်းယဝ်ႉ ၸင်ႇဢုပ်ႇဢူဝ်းၵၢၼ်မိူင်း၊ တူဝ်ယၢင်ႇ - ၶႂ်ႈမၢႆထိုင်ဝႃႈ ဢမ်ႇၸႂ်ႈ မိူၼ်ၼင်ႇ KIO ၶဝ် ဢုပ်ႇဢူဝ်းၵၢၼ်မိူင်းယဝ်ႉ ၸင်ႇၵိုတ်းယိုဝ်းၼၼ်ႉ ၼႆၶႃႈႁႃႉ။
တွပ်ႇ - ငဝ်းလၢႆး RCSS လႄႈ KIO ဢမ်ႇမိူၼ်ၵၼ်၊ ၽၢႆႇRCSS တႄႉ ၶေႃႈထီႉ(1) တေၵိုတ်းယိုဝ်း ၸွမ်းၶၵ်ႉၵၢၼ် ဢၼ်လူင်ပွင်ၸိုင်ႈ၊ ၸွမ်ၸိုင်ႈတမ်းဝၢင်းဝႆႉ၊ ၶေႃႈထီႉ(2) တေဢုပ်ႇဢူဝ်း မူႇပိူင် ၵၢၼ်မိူင်း၊ ၶေႃႈထီႉ(3) တေဢုပ်ႇဢူဝ်းၵၢၼ်မိူင်း၊ သၢမ်ဢၼ်ၼႆႉယဝ်ႉ။ KIA ဢမ်ႇၵိုတ်းယိုဝ်းၼႆၼၼ်ႉ ယွၼ်ႉၶဝ်ယိပ်း ဝႆႉလိၵ်ႈႁူမ်ႈမၢႆလွင်ႈၵိုတ်းယိုဝ်း ပီႊ 1998 ၊ ယွၼ်ႉၼၼ်လႄႈ ၶဝ်ဢမ်ႇၶႂ်ႈ ၵိုတ်းယိုဝ်း၊ ၽၢႆႇၶဝ်ၵေႃႈ ဢမ်ႇႁဵတ်း တၢင်းၽိတ်းသင်မႃး၊ ၽၢႆႇတပ်ႉသိုၵ်းမၢၼ်ႈၶဝ် တႄႇႁဵတ်းတၢင်းၽိတ်းမႃး လႄႈ လႆႈပဵၼ် ပၢင်တိုၵ်း ၵၼ်မႃး။
ထၢမ် - ပိူင်ယုၵ်းယၢင်ႇ လွင်ႈၵိုတ်းယိုဝ်းပတ်ႉပိုၼ်ႉၸိုင်ႈမိူင်း 16 ၶေႃႈ ဢၼ်လူင်ပွင်ၸိုင်ႈ ဢွၵ်ႇဝႆႉၼၼ်ႉ မီးတၢင်းႁၼ်ထိုင်ၸိူင်ႉႁိုဝ်ၶႃႈ။
တွပ်ႇ - ၽၢႆႇၸၢဝ်းၶိူဝ်းၶဝ် မီးမူႇပိူင် ဢၼ် ၵေႃႇမတီႇဝူင်ႈၵၢင်ၸၢဝ်းၶိူဝ်း(WGEC) ၶဝ်တၢင်ႇယိုၼ်ႈဝႆႉၼၼ်ႉယူႇ၊ ယဝ်ႉၵေႃႈ မူႇပိူင် ဢၼ်ၽၢႆႇလူင်ပွင်ၸိုင်ႈ သူင်ႇမႃးၼၼ်ႉ ယူႇတီႈၵဝ်ၶႃႈသေ ဢမ်ႇလႆႈၸႂ်၊ ယွၼ်ႉသင် ဢၼ်ဝႃႈၼၼ်ႉ တွၼ်ႈတႃႇတေလႆႈလွင်ႈငမ်းယဵၼ်ထႃႇဝရၼၼ်ႉ ၼႂ်းမူႇပိူင် ၶဝ် လၢတ်ႈဝႆႉၸိူင်ႉႁိုဝ်ၼႆ တေလႆႈဝၢင်းပွႆႇပႅတ်ႈ ၵွင်ႈၵၢင်ႇၼႆယဝ်ႉ၊ ၶေႃႈၼၼ်ႉ ဢမ်ႇယွမ်းႁပ်ႉလႆႈ၊ ဢမ်ႇလႆႈၸႂ်။
ထၢမ် - ဢၼ်မီးလွင်ႈပႅၵ်ႇပိူင်ႈၸိူင်ႉၼႆၼႆႉ ဝူၼ်ႉဝႃႈ တေပဵၼ်လွင်ႈယၢပ်ႇၽိုတ်ႇ လွင်ႈႁႄႉႁၢမ်ႈၸိူဝ်ႉႁိုဝ်ၶႃႈ။
တွပ်ႇ - ၽၢႆႇလူင်ပွင်ၸိုင်ႈ လႄႈ ၽၢႆႇတပ်ႉသိုၵ်းမၢၼ်ႈ ၶဝ် ဢမ်ႇယွမ်းႁပ်ႉ ဢမ်ႇႁဵတ်းလႆႈ တွၼ်ႈတႃႇ ၶိုၼ်း မူၼ်ႉမႄး မူႇပိူင်ဢၼ်ၶဝ်တမ်းဝၢင်းဝႆႉၼႆၸိုင် လွင်ႈၵိုတ်းယိုဝ်းၵေႃႈ တေလူႉလႅဝ် ဢမ်ႇႁၢင်ႉ၊ ပၢင်တိုၵ်းၵေႃႈ တေသိုပ်ႇပဵၼ်မႃးထႅင်ႈ။
ထၢမ် - ၸမ်ၶၢဝ်းယၢမ်းတႃႇတေၵိုတ်းယိုဝ်းၸိုင်ႈမိူင်းပတ်ႉပိုၼ်ႉၼၼ်ႉ သွင်ၽၢႆႇမီးလွင်ႈပႅၵ်ႇပိူင်ႈၵၼ်ၸိူင်ႉၼႆ ႁူဝ်ပဝ်ႈလူင် ႁဝ်း ၶႂ်ႈပၼ်တၢင်းႁၼ်ထိုင် လူင်ပွင်ၸိုင်ႈၸိူဝ်ႉႁိုဝ်ၶႃႈ။
တွပ်ႇ - ၵဝ်ၶႃႈၵေႃႈပၼ်တၢင်းႁၼ်ထိုင် MPC ဝႆႉယူႇ၊ တီႈၸၢဝ်းၶိူဝ်းၶဝ်ၵေႃႈ ပၼ်တၢင်းႁၼ်ထိုင်ဝႆႉယူႇ၊ တၢင်းႁၼ်ထိုင်ၸိူင်ႉႁိုဝ် ဢၼ်ဝႃႈၼၼ်ႉ ပဵၼ်လွင်ႈငမ်းယဵၼ် ဢၼ်လူင်ပွင်ၸိုင်ႈ မုင်ႈမွင်းၶႂ်ႈလႆႈ လႄႈ သွင်ၽၢႆႇ တေလႆႈဢုပ်ႇဢူဝ်းၵၼ် ယွၼ်ႇယၢၼ်းပၼ်ၵၼ်ယူႇ။ သင်ဝႃႈ ၵူႈၽၢႆႇၽၢႆႇ တိုၵ်ႉတေသိုပ်ႇ ၶဵင်ႈၶႅင် တေႃႇၵၼ် ယူႇတိၵ်းတိၵ်းၼႆၸိုင် ပၢင်တိုၵ်းၵေႃႈ တေသိုပ်ႇပဵၼ် ထႅင်ႈ၊ သိုၵ်းၵၢင်မိူင်းၵေႃႈ ႁိုင်မႃး ၶၢဝ်းတၢင်း 60 ပီႊ ယဝ်ႉ၊ ဢမ်ႇမီးလွင်ႈၶိုၼ်ႈယႂ်ႇပႅၵ်ႇပိူင်ႈသင်မႃး၊ ပၢင်တိုၵ်းၵေႃႈ တေသိုပ်ႇပဵၼ် တေႃႇဝၼ်းမိူဝ်ႈလႂ် ဢမ်ႇလၢမ်းႁူႉလႆႈ။
ထၢမ် - တွၼ်ႈတႃႇတေလႆႈ လွင်ႈငမ်းယဵၼ်ၸႅတ်ႈၸၢင်ႇၼၼ်ႉ လိူဝ်သေတူၵ်းလူင်းၵိုတ်းယိုဝ်းယဝ်ႉ တေလူဝ်ႇ လႆႈႁဵတ်းသင်ထႅင်ႈလၢႆလၢႆၶႃႈ။
တွပ်ႇ - လွင်ႈငမ်းယဵၼ်ထႃႇဝရဢၼ်ဝႃႈၼၼ်ႉ ၶေႃႈထီႉၼိုင်ႈ ပေႃးႁဵတ်းၸွမ်းၼင်ႇ ၶၵ်ႉၵၢၼ် ၸွမ်ၸိုင်ႈ ၼၼ်ႉၵေႃႈပဵၼ်လႆႈယူႇ။ ၸွမ်ၸိုင်ႈ တႄႉဢွၼ်တၢင်းသုတ်း တူၵ်းလူင်းၵိုတ်းယိုဝ်းၵၼ် ၊ ယဝ်ႉၸင်ႇ ၸၼ်မူႇပိူင်ၵၢၼ်မိူင်း၊ ယဝ်ႉၵေႃႈၸင်ႇဢုပ်ႇဢူဝ်းလွင်ႈၵၢၼ်မိူင်း၊ ပေႃးၸိူင်ႉၼႆ လွင်ႈငမ်းယဵၼ် ထႃႇဝရဢၼ်ဝႃႈၼၼ်ႉ မၼ်းပဵၼ်မႃးႁင်းၵူၺ်းမၼ်းယဝ်ႉ။
ထၢမ် - ပေႃးၼၼ် ၶၵ်ႉၵၢၼ် ဢၼ်လူင်ပွင်ၸိုင်ႈ တမ်းဝၢင်းမႃးၼၼ်ႉ ယူႇတီႈ RCSS သေ ၸွင်ႇႁၼ်လီၸွမ်း ၶႃႈႁိုဝ်။
တွပ်ႇ - ႁၼ်လီၸွမ်းယူႇ၊ တင်ႈတႄႇမိူဝ်ႈဢုပ်ႇ ၸုမ်း MPC ၶဝ်ၼၼ်ႉ လၢတ်ႈဝႃႈ ႁၼ်လီၸွမ်းၶၵ်ႉၵၢၼ်ၼႆႉယူႇ။
ထၢမ် - မိူဝ်ႈလိူၼ် December 2 ၼၼ်ႉ လူင်ပွင်ၸိုင်ႈတင်း RCSS တူၵ်းလူင်းၵိုတ်းယိုဝ်းၵၼ်မႃး ထူၼ်ႈတဵမ် (2) ပီႊ ၵူၺ်းၵႃႈ ၼႂ်းၶေႃႈတူၵ်းလူင်းၵၼ်ၼၼ်ႉ လႆႈႁူႉဝႃႈတိုၵ်ႉၼေၼမ်ႉၼေတူဝ်လႆႈမီးသွင်ၶေႃႈၵူၺ်း ဢၼ်ပႆႇၼေၼမ်ႉၼေတူဝ်လႆႈသမ်ႉတိုၵ်ႉၵိုတ်းၼမ်ဝႆႉယူႇ တေပဵၼ်လွင်ႈယၢပ်ႇၽိုတ်ႇၸိူင်ႉႁိုဝ်ၶႃႈ။
တွပ်ႇ - လူဝ်ႇလႆႈဢုပ်ႇဢူဝ်းၵၼ်ထႅင်ႈၵွၼ်ႇလွင်ႈၸိူဝ်းၼႆႉ၊ ၵွပ်ႈဝႃႈ လွင်ႈပွင်ႇၸႂ် ဢမ်ႇပႆႇမိူၼ်ၵၼ်၊ တၢင်းႁၼ်ထိုင်ပႆႇမိူၼ်ၵၼ်ၸိူဝ်းၼၼ်ႉ လူဝ်ႇလႆႈဢုပ်ႇဢူဝ်းၵၼ်ထႅင်ႈၵွၼ်ႇ၊ ၶိုၼ်းဢုပ်ႇဢူဝ်း ၵၼ်ၼၼ်ႉ လီလိူဝ်သေ တိုၵ်းယိုဝ်းၵၼ်ၼၼ်ႉယူႇ၊ သင်ၸိူဝ်ႉဝႃႈ ဢမ်ႇၶိုၼ်းဢုပ်ႇဢူဝ်းၵၼ်ယဝ်ႉ တေယိပ်းၵွင်ႈၵၢင်ႇ သေ ၵေႈလိတ်ႈၵၼ်ၵူၺ်းယဝ်ႉၼႆ မၼ်းတေဢမ်ႇပဵၼ်လႆႈ၊ ပဵၼ် သိုၵ်းၵၢင်မိူင်း မႃး 60 ပီႊပၢႆယဝ်ႉ ၽႂ်ၵေႃႈ ဢမ်ႇပေႉ ၽႂ် ၽၢႆႇလူင်ပွင်ၸိုင်ႈၵေႃႈ ဢမ်ႇပေႉ၊ ၽၢႆႇသိုၵ်းလုၵ်ႉၽိုၼ်ႉၵေႃႈဢမ်ႇပေႉ ၼႂ်းၵႄႈမၼ်း ဢၼ်တေလႆႈ ယၢပ်ႇၸႂ်ၸွမ်း တႄႉပဵၼ် ၵူၼ်းမိူင်းၵူၺ်း၊ ၵွပ်ႈၼၼ် လွင်ႈဢုပ်ႇဢူဝ်း ၼႆႉလီလိူဝ်၊ ပဵၼ်ၶၵ်ႉၵၢၼ် ဢၼ်လမ်ႇလွင်ႈ။
ထၢမ် - တွၼ်ႈတႃႇတေၼေၼမ်ႉၼေတူဝ်ၼၼ်ႉ တေလႆႈဝႆႉၶေႃႈၸိူဝ်းလႂ် ပဵၼ်ပိူင်လူင်ၶႃႈ။
တွပ်ႇ - ၵဵဝ်ႇလူၺ်ႈလွင်ႈငမ်းယဵၼ်ၼႆႉ ၶုၵ်းၸႂ်လႆႈၶေႃႈၵႂၢမ်းတေႃႇဢွင်ႇသၢၼ်းၸူႉၵျီႇ လၢတ်ႈဝႆႉ၊ သင်ဝႃႈ ၶႂ်ႈလႆႈ လွင်ႈငမ်းယဵၼ် ပေႃးတႄႇတီႈ ၽူႈဢွၼ်ႁူဝ်သေႁဵတ်းၼႆၸိုင် ၵမ်းလဵဝ်ၵူၺ်း မၼ်းပဵၼ်လႆႈငၢႆႈငၢႆႈယူႇ၊ ၽူႈဢွၼ်ႁူဝ်ဢၼ်ဝႃႈၼၼ်ႉ ပဵၼ်ၵေႃႉဢၼ်မီး ဢႃႇၼႃႇ(ႁႅင်းပွင်ႊ)၊ သင်ဝႃႈၶဝ်ၶႂ်ႈလႆႈလွင်ႈငမ်းယဵၼ် တေႉတေႉ ၊ တေႁဵတ်းႁႂ်ႈလႆႈတေႉတေႉၼႆၸိုင် မၼ်းၵေႃႈယဝ်ႉၵႂႃႇၵမ်းလဵဝ်ယဝ်ႉ၊ ဢမ်ႇမီး လွင်ႈယၢပ်ႇၽိုတ်ႇ သင်၊ သင်ဝႃႈ သင်ဢမ်ႇၶႂ်ႈလႆႈ လွင်ႈငမ်းယဵၼ် တေႉတေႉ၊ တေႁႃၶေႃႈဢၢင်ႈ၊ တေႁႃ ပၼ်ႁႃယူႇၼႆတႄႉ တေဢမ်ႇလႆႈ လွင်ႈငမ်းယဵၼ်။
ထၢမ် - သင်ဝႃႈလႆႈလွင်ႈငမ်းယဵၼ်ၵႂႃႇတေႉတေႉယဝ်ႉၼႆၸိုင် ယူႇတီႈ RCSS တေၸုၵ်းမၼ်ႈၵႂႃႇၸိူင်ႉႁိုဝ်ၶႃႈ။
တွပ်ႇ - ႁဝ်းၶႃႈမီးၶၵ်ႉၵၢၼ်ဝႆႉ ပိူင်ၾႅတ်ႇတရေႇ၊ သုၼ်ႇလႆႈတႅပ်းတတ်းႁၢင်းၶေႃ၊ သုၼ်ႇလႆႈဢုပ်ႉပိူင်ႇလူၺ်ႈပိူင် တီႇမူဝ်ႇၶရေႇသီႇ ၸိူဝ်းၼႆႉ၊ တေၸုၵ်းမၼ်ႈၼိူဝ် ၶၵ်ႉၵၢၼ်ၸိူဝ်းၼႆႉၵႂႃႇ၊ သင်ၸိူဝ်ႉ လႆႈသၢမ်ၶေႃႈၼႆႉတႄႉ တေလီယူႇ။
ထၢမ် - ၶႂ်ႈမၢႆထိုင်ၼႆႉ ယူႇတီႈ RCSS သေ တေသိုပ်ႇယူႇၵႂႃႇတီႈတပ်ႉသိုၵ်းႁႃႉ၊ တေတင်ႈပႃႇတီႇၵၢၼ်မိူင်း၊ တေႁဵတ်းႁိုဝ်ၵိုၵ်းႁွမ်းၸွမ်း ပၢႆးမၢၵ်ႈမီးၶႃႈ။
တွပ်ႇ - သင်ၸိူဝ်ႉဝႃႈ တေႁဵတ်းသၢင်ႈၶိုင်ပွင်ၵႂႃႇၸွမ်း ပိူင်ၾႅတ်ႇတရေႇၸႅတ်ႈၸၢင်ႇၸိုင် RCSS ၵေႃႈ တေၸုၵ်းမၼ်ႈတီႈ RCSS ဢမ်ႇၸႂ်ႈ၊ ႁူမ်ႈၵၼ်ၵႂႃႇၸွမ်း ၶၵ်ႉၵၢၼ် ပိူင်ၾႅတ်ႇတရႄႇ တၢင်းမူတ်း ၼၼ်ႉၼႃႇ။
ထၢမ် - ယူႇတီႈ ႁူဝ်ပဝ်ႈလူင် RCSS သေ တွၼ်ႈတႃႇတေပဵၼ်မႃး တပ်ႉသိုၵ်းမိူင်းႁူမ်ႈတုမ် ၼၼ်ႉ ၸွင်ႇမီး လွင်ႈယုမ်ႇယမ်ၶႃႈ။
တွပ်ႇ - လွင်ႈၼႆႉမၼ်းဢမ်ႇၸႂ်ႈလွင်ႈငၢႆႈငႅမ်ႈ၊ တွၼ်ႈတႃႇတေပဵၼ်မႃး တပ်ႉသိုၵ်းမိူင်းႁူမ်ႈတုမ် ဢၼ်ဝႃႈၼၼ်ႉ ၽူႈဢွၼ်ႁူဝ် ၽၢႆႇၸၢဝ်းၶိူဝ်း လႄႈ ၽူႈၵွၼ်းသိုၵ်း ၼႂ်းတပ်ႉသိုၵ်းမၢၼ်ႈ ၶဝ် တေလႆႈဢုပ်ႇဢူဝ်း လၢႆပွၵ်ႈ လၢႆၵမ်း ၸင်ႇပဵၼ်မႃးလႆႈ၊ တေႃႇလဵဝ်သွင်ၽၢႆႇ လွင်ႈယုမ်ႇယမ်ၵၼ် တိုၵ်ႉဢေႇယူႇ၊ တေႃႈလဵဝ် တွၼ်ႈတႃႇတေၵေႃႈသၢင်ႈ လွင်ႈယုမ်ႇယမ်ၼႆႉ မၼ်းလမ်ႇလွင်ႈၼႃႇ၊ ပိူင်ၾႅတ်ႇတရႄႇဢၼ်ဝႃႈၼၼ်ႉ ပဵၼ်ပိူင် တွၼ်ႈတႃႇယူႇႁူမ်ႈႁွမ်းၸွမ်းၵၼ်လႆႈ ဢၼ်ၼိုင်ႈ၊ တေႃႈလဵဝ် သင်ဝႃႈဢမ်ႇႁူမ်ႈႁွမ်းၵၼ်လႆႈၼႆၸိုင် တေဢမ်ႇပဵၼ်လႆႈ မူႇပိူင်ၾႅတ်ႇရႄႇ၊ ပေႃးတေလႆႈယိူင်းၸူး လွင်ႈၸုၵ်းမၼ်ႈ တပ်ႉသိုၵ်းမၢၼ်ႈသေ လၢတ်ႈၸိုင် တႃႇတေပဵၼ်မႃး တပ်ႉသိုၵ်းၾႅတ်ႇတရႄႇဢၼ်ဝႃႈၼၼ်ႉမၼ်းတေယၢပ်ႇ၊ သင်ၸိူဝ်ႉဝႃႈ ဢမ်ႇပဵၼ်မႃး တပ်ႉသိုၵ်းၾႅတ်ႇတရႄႇ၊ ၽၢႆႇၼိုင်ႈၵေႃႈ သင်ဝႃႈ တင်းသွင်ၽၢႆႇႁႂ်ႈယွမ်းတေႃႇၵၼ်၊ ၶဝ်ႈဢွၵ်ႇၵၼ် ဢုပ်ႇဢူဝ်း ၼၼ်ႉ ဢမ်ႇယဝ်ႉလႆႈၼႆၸိုင် ပၢင်တိုၵ်းၼၼ်ႉ မီးငဝ်းလၢႆးတႃႇပဵၼ်မႃးထႅင်ႈ တင်းၼမ်။
ထၢမ် - သင်ဝႃႈလႆႈႁွတ်ႈမႃးၼိူဝ်သဵၼ်ႈတၢင်း လွင်ႈငမ်းယဵၼ်မႃး ယဝ်ႉၼႆၸိုင် လွင်ႈၸတ်းၵၢၼ်ၼႃႈတီႈ၊ လွင်ႈၸတ်းၵၢၼ်ပၢႆးမၢၵ်ႈမီး ၸိူဝ်းၼႆႉ လႆႈႁၢင်ႈႁႅၼ်းဝူၼ်ႉဝႆႉမီးသင်ၶႃႈ။
တွပ်ႇ - သင်ဝႃႈလႆႈႁွတ်ႈၼိူဝ်သဵၼ်ႈတၢင်းလွင်ႈငမ်းယဵၼ်ယဝ်ႉ၊ ဢဝ်ပိူင်ၾႅတ်ႇတရႄႇသေ ဢုပ်ႉပိူင်ႇ ၼႆၸိုင် ၵၢၼ် ၽၢႆႇပၢႆးမၢၵ်ႈမီးၵေႃႈ တေႁဵတ်းလႆႈ တႂ်ႈပိူင်ငဝ်ႈပိုင်းမိူင်း ၸိုင်ႈမိူင်း လွတ်ႈလွတ်ႈလႅဝ်းလႅဝ်း၊ သင်ဝႃႈ တေႁွတ်ႈ ၵႂႃႇၶၢဝ်းယၢမ်းၼၼ်ႉၼႆၸိုင် ယူႇတီႈၵေႃႉၼိုင်ႈသေ တေလႆႈသုၼ်ႇလႆႈၶိုၵ်ႉတွၼ်း ၵႂႃႇဢၼ်ဝႃႈၼၼ်ႉ ဢမ်ႇမီးယဝ်ႉ၊ ပဵၼ်လွင်ႈ ၵူၼ်းမိူင်း ၵူႈၸၼ်ႉ ထၢၼ်ႈ လႆႈၽဵင်ႇပဵင်းၵၼ်ၼၼ်ႉယဝ်ႉ။
ထၢမ် - လွင်ႈၵုမ်းၵမ်ငဝ်ႈငုၼ်း လႄႈ လွင်ႈၸတ်းၵၢၼ်ၶူဝ်းၶွင်တႂ်ႈလိၼ်ၼိူဝ်လိၼ် ၸိူဝ်းၼၼ်ႉ ၽၢႆႇၸၢဝ်းၶိူဝ်း ၶဝ် ၶႂ်ႈႁႂ်ႈပဵၼ်ၸိူဝ်ႉႁိုဝ်ၶႃႈ။
တွပ်ႇ - ၼင်ႇႁိုဝ်တေပဵၼ် လွင်ႈဢုပ်ႉပိူင်ႇၸွမ်းပိူင်တီႇမူဝ်ႇၶရေႇသီႇၸႅတ်ႈၸၢင်ႇၼၼ်ႉ လမ်ႇလွင်ႈတေႉတေႉ၊ ပေႃးပဵၼ် ၸွမ်းပိူင်တီႇမူဝ်ႇၶရေႇသီႇၸႅတ်ႈၸၢင်ႇၼႆၸိုင် တေလႆႈ ၸတ်းၵၢၼ် ၸႅၵ်ႇၽေ ဢႃႇၼႃႇ(ႁႅင်းပွင်ႊ) ပၼ်တီႈၵူၼ်းမိူင်း၊ ယၢမ်းတေႃႈလဵဝ်ၼႆႉ ဢမ်ႇပႆႇပဵၼ်လၢႆးဢုပ်ႉပိူင်ႇတီႇမူဝ်ႇၶရေႇသီႇ။
ထၢမ် - တွၼ်ႈတႃႇၽုၵ်ႇတူၼ်ႈမွၵ်ႇမၢၵ်ႇတႅၼ်းတၢင်ယႃႈ၊ လွင်ႈမုၼ်းလႅင်းၶိုၼ်ႈယႂ်ႇၶွင် ၵူၼ်းမိူင်း ၽုၵ်ႇယႃႈ ၶဝ်ၼၼ်ႉ ၸွင်ႇမီးၽႅၼ်ၵၢၼ် တေႁဵတ်းသင်ပၼ်ၶႃႈ။
တွပ်ႇ - တွၼ်ႈတႃႇတေၽဵဝ်ႈမူၺ်ႉယႃႈမဝ်းၵမ်ၼၼ်ႉ ၽၢႆႇတပ်ႉသိုၵ်းမၢၼ်ႈ၊ ၽၢႆႇလူင်ပွင်ၸိုင်ႈ လႄႈ RCSS ႁွမ်းမိုဝ်းၵၼ် ၼၼ်ႉ လူဝ်ႇတေႉတေႉ၊ သင်ဝႃႈ ၶဝ်ဢမ်ႇႁွမ်းမိုဝ်းၵၼ်ၸိုင် တႃႇတေ ပဵၼ်မႃးလႆႈငၢႆႈငၢႆႈ ဢမ်ႇမီး၊ သင်ၸိူဝ်ႉဝႃႈ ၽၢႆႇလူင်ပွင်ၸိုင်ႈ ဢမ်ႇႁွမ်းမိုဝ်းၸွမ်း RCSS ၸိုင် RCSS မီးၶၵ်ႉၵၢၼ်ယူႇ သၢမ်ဢၼ်၊ ငဝ်းလၢႆး ဢၼ် RCSS ႁဵတ်းလႆႈၼၼ်ႉတႄႉ ၶေႃႈထီႉၼိုင်ႈ ႁွင်ႉၵူၼ်းတိတ်းၸပ်းယႃႈၸိူဝ်းၼၼ်ႉမႃးသေ တိုတ်းယႃႈ ပၼ် ၊ ၶေႃႈထီႉသွင် တေပၼ်တူၼ်ႈမွၵ်ႇမၢၵ်ႇၽုၵ်ႇတႅၼ်းတၢင်ယႃႈ တီႈၵူၼ်းမိူင်းၸိူဝ်း ၽုၵ်ႇယႃႈယူႇၼၼ်ႉ၊ ၶေႃႈထီႉသၢမ် ပၼ်တၢင်းႁူႉ တၢင်းႁၼ် တီႈၵူၼ်းပေႃႈမႄႈၵူၼ်းမိူင်း ၼႆသေ ၶၵ်ႉၵၢၼ် သၢမ်ဢၼ်ၼႆႉ RCSS ႁဵတ်းပဵၼ်လႆႈယူႇ။
ထၢမ် - ထႅင်ႈၶၵ်ႉတွၼ်ႈပႃႈလင်ၸိူဝ်းၼၼ်ႉ ၽႅၼ်ၵၢၼ်ဝႆႉ တေဝႆႉယိူင်းဢၢၼ်း မွၵ်ႈၵႃႈႁိုဝ်သေႁဵတ်းၶႃႈ။
တွပ်ႇ - ၶၵ်ႉၵၢၼ်သၢမ်တွၼ်ႈ ဢၼ်လၢတ်ႈမႃးမိူဝ်ႈၵႆႈၼႆႉ တိုၵ်ႉႁဵတ်းသၢင်ႈတေႃႇမိူဝ်ႈလဵဝ်၊ ၵူၺ်းၵႃႈ ဢၼ်ပဵၼ်ယူႇမိူဝ်ႈလဵဝ်တႄႉ ဢမ်ႇပႆႇၸၢင်ႈႁဵတ်းလႆႈၵႂၢင်ႈၵႂၢင်ႈၶႂၢင်ၶႂၢင် ၊ ယွၼ်ႉသင်ၼႆ ၽၢႆႇတပ်ႉသိုၵ်းမၢၼ်ႈၶဝ် မီးလွင်ႈၸွမ်းႁႄႉသီးယူႇ၊ ၼႂ်းၸိုင်ႈတႆးပွတ်းႁွင်ႇ ဝဵင်းသီႇပေႃႉ၊ ဝဵင်းၵျွၵ်းမႄး လႄႈ တၢင်ႇတီႈ တေႃႇထိုင် မိူင်းၼၢႆး၊ ၵူၺ်းၵႃႈ သင်ဝႃႈ RCSS ႁဵတ်းၵၢၼ် ၽဵဝ်ႈမူၺ်ႉယႃႈမဝ်းၵမ် ၼႂ်းၼႃႈတီႈၸိူဝ်းဢၼ်မီးတပ်ႉသိုၵ်းမၢၼ်ႈ ၼႆႉၼႆ ၸိုင် ၽၢႆႇတပ်ႉသိုၵ်းမၢၼ်ႈၶဝ် ၸွမ်းပၼ်တၢင်းသုၵ်ႉယုင်ႈတႃႇသေႇ။
ထၢမ် - ယၢမ်းတေႃႈလဵဝ်ၼႆႉ RCSS ႁဵတ်းႁိုဝ်ၸုၵ်းမၼ်ႈ ဝႆႉၸိူင်ႉႁိုဝ်ၶႃႈ။
တွပ်ႇ - ပေႃးလႆႈလွင်ႈငမ်းယဵၼ်မႃးယဝ်ႉၸိုင် လွင်ႈၼႆႉ ပဵၼ်လွင်ႈဢၼ်တေလႆႈဢုပ်ႇဢူဝ်း ထီႉသွင်၊ ဢမ်ႇပေႃး လမ်ႇလွင်ႈၵႃႈႁိုဝ်၊ လွင်ႈငမ်းယဵၼ်ၼႆႉ ပဵၼ်ၵၢၼ်ဢၼ်လမ်ႇလွင်ႈထီႉသုတ်း၊ ပေႃးလႆႈလွင်ႈငမ်းယဵၼ်ယဝ်ႉတႄႉ လွင်ႈၼႆႉ တေပဵၼ်ႁၢင်းမၼ်း၊ တေႃႈလဵဝ်တႄႉ လွင်ႈၸုၵ်းမၼ်ႈ RCSS တႄႉ ၵဵပ်းၶွၼ်ႇ တီႈပေႃႈမႄႈ ၵူၼ်းမိူင်း၊ ယဝ်ႉၵေႃႈ မီးၵၢၼ်ပူၵ်းပွင် ပၢႆးမၢၵ်ႈမီး မုၵ်ႉၸုမ်းတူဝ်ၵဝ်ႇ ၵမ်ႈၽွင်ႈယူႇ၊ ၵၢၼ်ငၢၼ်း ပၢႆးမၢၵ်ႈမီး ဢၼ် လူင်ပွင်ၸိုင်ႈ ဝၢင်းပၼ်မႃးၼၼ်ႉတႄႉ ဢမ်ႇပႆႇၼေၼမ်ႉၼေတူဝ်လႆႈ၊ ၵဵပ်းၶွၼ်ႇဢၼ်ဝႃႈၼၼ်ႉ ၵဵပ်းၼႂ်း မိူင်းတႆးတီႈလဵဝ်၊ တၢင်ႇၸႄႈမိူင်းတႄႉ ဢမ်ႇၵဵပ်း။
ထၢမ် - ၸုၵ်းမၼ်ႈၼိူဝ်ၵၢၼ်ပူၵ်းပွင်တူဝ်ၵဝ်ႇဢၼ်ဝႃႈၼၼ်ႉ ပဵၼ်ၸိူင်ႉႁိုဝ်ၶႃႈ။
တွပ်ႇ - ႁဵတ်းၵၢၼ်ၵႃႉၶၢႆ၊ RCSS ၵေႃႈ ႁဵတ်းၵၢၼ် မိူၼ်ၸိူင်ႉ ၵၢၼ်ငၢၼ်း ၵူၼ်းမိူင်းႁဵတ်းၼၼ်ႉၵူၺ်း၊ မီးတူဝ်တႅၼ်း တီႈတႃႈၵုင်ႈ-ဝဵင်းလိူဝ်ႇ ဢၼ်ႁဵတ်းၵၢၼ်ၵႃႉၶၢႆဝႆႉယူႇ၊ လွင်ႈၸိူဝ်းၼႆႉ ပဵၼ်လွင်ႈ ဢမ်ႇၸၢင်ႈလၢတ်ႈ ဢွၵ်ႇၼေ။
ထၢမ် - ၵဵဝ်ႇလူၺ်ႈ ၶေႃႈထတ်းသၢင် ၸုမ်းယိပ်းၵွင်ႈၵၢင်ႇၶဝ် မီးလွင်ႈၵဵဝ်ႇၶွင်ႈ ၼႂ်းၵၢၼ်ၽုၵ်ႇယႃႈ၊ လွင်ႈယႃႈမဝ်းၵမ် ၸိူဝ်းၼၼ်ႉ ႁူဝ်ပဝ်ႈလူင်ႁဝ်း ၶႂ်ႈလၢတ်ႈၸိူင်ႉႁိုဝ်ၶႃႈ။
တွပ်ႇ - တွၼ်ႈတႃႇ လွင်ႈၼႆႉ ယူႇတီႈ RCSS သေ တုၵ်းယွၼ်း ႁႂ်ႈလူင်ပွင်ၸိုင်ႈလႄႈတပ်ႉသိုၵ်းမၢၼ်ႈ ယိုၼ်းမိုဝ်း ႁူမ်ႈႁွမ်းၸွမ်းယူႇ၊ သင်ၸိူဝ်ႉဝႃႈ RCSS ၵဵဝ်ႇၶွင်ႈ လွင်ႈၵႃႉယႃႈၼႆ တေဢမ်ႇ ယိုၼ်းမိုဝ်းၸူး လူင်ပွင်ၸိုင်ႈ လႄႈ တပ်ႉသိုၵ်းမၢၼ်ႈၶဝ် ၼင်ႇၵဝ်ႇ၊ ယွၼ်ႉပၢႆးမၢၵ်ႈမီးလႄႈလွင်ႈငိုၼ်းတွင်းသေ ပဵၼ်သထေး ၼႆႉဢမ်ႇၸႂ်ႈဝႃႈမီးၵၢၼ်ၵႃႉယႃႈလွင်ႈလဵဝ်၊ ယွၼ်ႉၵၢၼ် တၢင်ႇလွင်ႈ သေ ၵူၼ်းၸိူဝ်းပဵၼ်သထေးမႃးၵေႃႈ မီးတင်းၼမ်၊ ၼႂ်းမိူင်းတႆးၵေႃႈ ၵူၼ်းႁဵတ်းၵၢၼ်ပၢႆးမၢၵ်ႈမီးလႆႈ မီးတင်းၼမ်။
ၶေႃႈမုၼ်းတီႈ - Mizzima
တႆးလွတ်ႈလႅဝ်း


text:
သိုၵ်းမၢၼ်ႈ ဢၼ်တေတင်ႈတပ်ႉမႂ်ႇ တီႈဝၢၼ်ႈၵူဝ်ႇတွင်ႇၼမ်ႉၸၢင်ႉ ဢၢင်ႈတေၵၼ်ႉၸၼ် မေးၼၢင်း မျဵဝ်းဢွင်ႇလႅင်ႇ (ႁွင်ႉ) ပရၢၼ်ႇသျၢႆး(ၸၢဝ်းၶၢင်) ၼႂ်းႁိူၼ်းသေ ထူၵ်းၵွင်ႈယိုဝ်း ပရၢၼ်ႇသျၢႆး ဝၢၼ်ႈၼမ်ႉၸၢင်ႉ ဢိူင်ႇၸႄႈလၢၼ်ႉ ၸႄႈဝဵင်းမူႇၸေႊ တၢႆထင်တီႈ၊ ၽၢႆႇသိုၵ်းမၢၼ်ႈ ဢၢင်ႈဢဝ်ငိုၼ်း ႁႃႈသႅၼ်ပျႃး ဢိုတ်းသူပ်း ၵူၼ်းဝၢၼ်ႈလႄႈ လုၵ်ႈလၢင်းၼၢင်းမေး ဢမ်ႇၶႂ်ႈပဵၼ်ၶၢဝ်ႇယႂ်ႇ ပၼ်ႁႃယႂ်ႇ။
ဝၼ်းထီႉ 16.June.2014 ယၢမ်းၵၢင်ၶမ်ႈ 21:10မူင်းၼၼ်ႉ သိုၵ်းမၢၼ်ႈ ၶလယ (10) ၽၢႆႇတႂ်ႈၵုမ်းၵမ် တပ်ႉၸုမ်းလူင်(တပ်ႉမ)88 ၸိုဝ်ႈႁွင်ႉဝိၼ်းလႃႉ လႄႈ တင်းဢူၺ်းၵေႃႉမၼ်း ၵေႃႉၼိုင်ႈ ၵႂႃႇတီႈႁိူၼ်း ပရၢၼ်ႇသျၢႆး(ၸၢဝ်းၶၢင်) ဢၼ်ၶၢႆပႃးလၢၼ်ႉတၢင်းၵိၼ်လႄႈ ပူႉၸိူဝ်းၼႆႉ၊ ၵေႃႉပဵၼ်သိုၵ်းမၢၼ်ႈ ဝိၼ်းလႃႉ ၸႂ်ႉဢူၺ်းၵေႃႉမၼ်း ပႂ်ႉမၼ်းဝႆႉၼွၵ်ႈႁိူၼ်းသေ တူဝ်မၼ်းၶိုၼ်းၶဝ်ႈၵႂႃႇၼႂ်းႁိူၼ်း ပေႃးယဝ်ႉ ၸႂ်ႉပရၢၼ်ႇသျၢႆး ၵေႃႉပဵၼ်ၽူဝ် မငႄႇ(ၸၢဝ်းမၢၼ်ႈ) ဢိုတ်းၽၵ်းတူႁိူၼ်း ၶိုၼ်းယွၵ်ႇၵဝ်းမငႄႇသေ ဢၢင်ႈၵၼ်ႉၸၼ် မငႄႇ ဝႃႈၼႆ။
ပရၢၼ်ႇသျၢႆး ၶိုၼ်းလၢတ်ႈႁၢမ်ႈသီး တီႈသိုၵ်းမၢၼ်ႈ ဝိၼ်းလႃႉဝႃႈ “မငႄႇၼႆႉ ပဵၼ်မေးၼၢင်းၵဝ်၊ ႁဵတ်းသင်မႂ်းသမ်ႉမႃးၵဝ်း၊ ဢၢင်ႈၵၼ်ႉၸၼ်လူလၢႆ တေႃႇၼႃႈတေႃႇတႃၵဝ်ၸိူင်ႉၼႆ” ၼႆသေ ဝိၼ်းလႃႉ ထူၵ်းၵွင်ႈယိုဝ်းသႂ်ႇ ၽၢႆႇတႂ်ႈၼႃႈဢူၵ်း ပရၢၼ်ႇသျၢႆး ၵမ်းသိုဝ်ႈဝႃႈၼႆ။
ၵူၼ်းၼမ်ႉၶမ်း ဢၼ်ႁူႉႁၼ်ၸွမ်း ၵေႃႉၼိုင်ႈ လၢတ်ႈဝႃႈ “ဝၢႆးသေလႆႈငိၼ်းသဵင်ၵွင်ႈတႅၵ်ႇယဝ်ႉ ႁူဝ်ဢုၵ်ႉၵထ(ပူႇႁဵင်)ဝၢၼ်ႈၼမ်ႉၸၢင်ႉ ဢူးလယုၼ်ႇ(ၸၢဝ်းၶၢင်) ဢၢင်ႈတေဢွၵ်ႇၵႂႃႇတူၺ်း ၵူၺ်းၵႃႈ ၵေႃႉပဵၼ်ၸဝ်ႈႁၢၼ် ယႄးမိၼ်းလုၺ်ႇ ဢမ်ႇပၼ်ၵႂႃႇတူၺ်း၊ ယႄးမိၼ်းလုၺ်ႇ ႁၢမ်ႈဝႃႈ ပႂ်ႉၵမ်းၼိုင်ႈၸင်ႇၵႂႃႇတူၺ်းၵေႃႈလႆႈယူႇ၊ မၼ်းတေဢမ်ႇမီးလွင်ႈသင်၊ ၽွင်းၼၼ်ႉ ၸဝ်ႈႁၢၼ်ယႄးမိၼ်းလုၺ်ႇလႄႈ တင်းဢုၵ်ႉၵထ ဢူးလယုၼ်ႇ ၶဝ်သွင်ၵေႃႉမီးၸွမ်းၵၼ်ဝႆႉ၊ ယူႇဢမ်ႇၸမ်ၵႆၵၼ်တင်း ႁိူၼ်းပရၢၼ်ႇသျၢႆးၶဝ်”။
“ဝၢႆးသေ ဢုၵ်ႉၵထလႄႈ ၵူၼ်းဝၢၼ်ႈၶဝ်ၵႂႃႇထိုင်ၵေႃႈ ပရၢၼ်ႇသျၢႆး ဢမ်ႇလၢတ်ႈၵႂၢမ်းသင်လႆႈယဝ်ႉ၊ ဝၢႆးသေယိုဝ်းယဝ်ႉ ႁိုင်မွၵ်ႈ (20)မဵတ်ႉၼႆႉၵေႃႈ ပရၢၼ်ႇသျၢႆး တၢႆၵမ်းလဵဝ်ယဝ်ႉ၊ ဢမ်ႇတၼ်းလႆႈဢဝ်ၵႂႃႇထိုင် တီႈႁူင်းယႃ၊ မိူဝ်ႈၼၼ်ႉၵူၼ်းဝၢၼ်ႈၶဝ်ထၢမ်တီႈ လုၵ်ႈသိုၵ်းမၢၼ်ႈဝိၼ်းလႃႉဝႃႈ ပဵၼ်မႂ်းယိုဝ်းၸွင်ႇၸႂ်ႈ၊ ၵူၺ်းၵႃႈဝိၼ်းလႃႉၶိုၼ်းထဵင်ဝႃႈဢမ်ႇၸႂ်ႈ၊ ပဵၼ်တၢင်းၼွၵ်ႈယိုဝ်းမႃးၵူၺ်း၊ ဝိၼ်းလႃႉဢမ်ႇၶႂ်ႈႁပ်ႉပၢၵ်ႇ ၶၢမ်ႇတၢင်းၽိတ်း၊ ၵူၼ်းဝၢၼ်ႈၶဝ် ၶိုၼ်းၵဵပ်းလႆႈ ၶွၵ်ႇမၢၵ်ႇၵွင်ႇ ဝိၼ်းလႃႉ တီႈၼႂ်းႁိူၼ်းလႄႈ ဝိၼ်းလႃႉ ၸင်ႇယိုၼ်ၽိတ်း”ၼႆ သိုပ်ႇလၢတ်ႈတီႈတႆးလွတ်ႈလႅဝ်း ၼင်ႇၼႆ။
မိူဝ်ႈဝႃး ဝၼ်းထီႉ 17.June.2014 ယၢမ်းႁူဝ်ၶမ်ႈ မွၵ်ႈ 17:00မူင်းၼၼ်ႉ ၽၢႆႇသိုၵ်းမၢၼ်ႈၶဝ် ၶိုၼ်းၵႂႃႇယိုၼ်ၽိတ်းသေ သၢႆႈတႅၼ်းငိုၼ်းပၼ် တႃႇႁႃႈသႅၼ်(500,000)ပျႃး၊ ၵူၺ်းၵႃႈ မေးၼၢင်းမၼ်းလႄႈ ၵူၼ်းဝၢၼ်ႈၵူၼ်းသူၼ်ၶဝ် ဢမ်ႇပႆႇႁပ်ႉငိုၼ်း ၵႃႈသၢႆႈတႅၼ်း ဝႃႈၼႆ။
ၵူၼ်းၼမ်ႉၶမ်း ဢၼ်ႁူႉႁၼ်ၸွမ်း ၵေႃႉၼိုင်ႈ သိုပ်ႇလၢတ်ႈထႅင်ႈဝႃႈ “ငိုၼ်းႁႃႈသႅၼ်ၼႆႉ ယူႇတီႈဢုၵ်ႉၵထၶဝ်တေႉ ဢၢင်ႈယိုၼ်ႈမိုဝ်းႁပ်ႉယဝ်ႉ၊ ၵူၺ်းၵႃႈၵူၼ်းဝၢၼ်ႈလႄႈ မေးၼၢင်းမၼ်း ဢမ်ႇၶၢမ်ႇႁပ်ႉငိုၼ်းသၢႆႈတႅၼ်း၊ ယွၼ်ႉပိူဝ်ႈ မၼ်းဢမ်ႇပႆႇၵိုင်ႇတၢၼ်ႇ ၵႃႈၵူၼ်းၼိုင်ႈၵေႃႉလႆႈ၊ ၵူၼ်းဝၢၼ်ႈၶဝ် ၶိုၼ်းႁူမ်ႈၵၼ်လၢတ်ႈတီႈ ဢုၵ်ႉၵထၶဝ်ဝႃႈ ပေႃးမႂ်းၶႂ်ႈဢဝ် ၶႂ်ႈလႆႈၵေႃႈ ဢဝ်ႁင်းမႂ်းလႄႈၼႆသေ ဢုၵ်ႉၵထ ဝၢၼ်ႈၼမ်ႉၸၢင်ႉၶဝ်ၵေႃႈ ဢမ်ႇႁတ်းႁပ်ႉ” တေႃႇထိုင်မိူဝ်ႈလဵဝ် ပၼ်ႁႃဢၼ်ၼႆႉ ဢမ်ႇပႆႇယဝ်ႉတူဝ်ႈလႆႈ ဝႃႈၼႆ။
ၵူၼ်းၼႂ်းပိုၼ်ႉတီႈ ၵမ်ႉၽွင်ႈတေႉ လၢတ်ႈဝႃႈ ဢုၵ်ႉၵထဝၢၼ်ႈၼမ်ႉၸၢင်ႉ ဢူးလယုၼ်ႇၼႆႉ လႆႈႁပ်ႉငိုၼ်းသူးဝႆႉ တီႈသိုၵ်းမၢၼ်ႈၶဝ် တႃႇႁဵတ်းတပ်ႉ သၢဝ်းပႅၼ်ႇသႅၼ် (2,800,000)ပျႃး၊ ၵဵဝ်ႇၵပ်းလွင်ႈသူးလၢပ်ႈၼႆႉ ၸႂ်ႈတေႉဢမ်ႇၸႂ်ႈတေႉၼႆ တႆးလွတ်ႈလႅဝ်းပႆႇယိုၼ်ႈယၼ်လႆႈ။
မျဵဝ်းဢွင်ႇလႅင်ႇ (ႁွင်ႉ) ပရၢၼ်ႇသျၢႆးၼႆႉ ပဵၼ်ၸၢဝ်းၶၢင် မီးဢႃႇယု ၸမ်ႁိမ်းႁွမ်း 45ပီႊ ပဵၼ်လုၵ်ႈၸၢႆး ဢူးပရၢၼ်ႇတွင်ႇ မႄႈတေႃႇမျႃႉၼွႆႇ (ပေႃႈမႄႈ သဵင်ႈၵၢမ်ႇတင်းသွင်ၵေႃႉ)သေ မေးၼၢင်းၸိုဝ်ႈႁွင်ႉမငႄႇ ပဵၼ်ၸၢဝ်းမၢၼ်ႈ ၼႆႉ ဢဝ်ၵၼ်မႃးယူႇဝႆႉတီႈ ဝၢၼ်ႈၼမ်ႉၸၢင်ႉ ဢိူင်ႇၸႄႈလၢၼ်ႉ ၸႄႈဝဵင်းမူႇၸႄႊ သေတႃႉ ဢမ်ႇပႆႇမီးလုၵ်ႈႁူမ်ႈၵၼ်သေၵေႃႉ။
တႆးလွတ်ႈလႅဝ်း


text:
Humanrights
သိုၵ်းမၢၼ်ႈ တေတင်ႈတပ်ႉမႂ်ႇ တီႈထုင်ႉမၢဝ်း ယိူင်းဢၢၼ်းၽဵဝ်ႈသိမ်းပႅတ်ႈ ၸုမ်းၸၢဝ်းၶိူဝ်းမူၺ်ႉႁၢႆ
- Details
- Created on 16 June 2014
- Written by တႆးလွတ်ႈလႅဝ်း
သိုၵ်းမၢၼ်ႈ တဵၵ်းၶၢၼ်း မႆႉပူၵ်ႇ၊မႆႉသၢင်း ၵူၼ်းဝၢၼ်ႈ တေဢဝ်တင်ႈ(ႁဵတ်း)တပ်ႉမႂ်ႇ တီႈၵူဝ်ႇတွင်ႇၼမ်ႉၸၢင်ႉ ဢိူင်ႇၸေႊလၢၼ်ႉ ၸႄႈဝဵင်းမူႇၸေႊ မီးယိူင်းဢၢၼ်း ဢမ်ႇၶႂ်ႈႁႂ်ႈၸုမ်းၸၢဝ်းၶိူဝ်း ယိပ်းၵွင်ႈၵၢင်ႇ တႆး၊ ၶၢင်၊ လွႆ ၶဝ်ႈၵႂႃႇမီးၼႂ်းပိုၼ်ႉတီႈ ပွတ်းထုင်ႉမၢဝ်း ၸိုင်ႈတႆးပွတ်းႁွင်ႇ။
မိူဝ်ႈဝႃး မိူဝ်ႈသိုၼ်း ဝၼ်းထီႉ 14-15.June.2014 ပူၼ်ႉမႃးၼၼ်ႉ ၽူႈၵွၼ်းၸုမ်းသိုၵ်းမၢၼ်ႈ တပ်ႉမ(88) ဢၼ်ၵႆႉတူင်ႉၼိုင် ပဵၼ်ပၢင်တိုၵ်းၵၼ်တင်း တပ်ႉသိုၵ်းလွတ်ႈလႅဝ်းသဝ်းၶေႃၶၢင်(KIA) တီႈဢိူင်ႇထုင်ႉလွႆႁူဝ်သိူဝ် ၸႄႈမိူင်းၶၢင် မိူဝ်ႈၼႃႈလိူၼ်April ပူၼ်ႉမႃးၼၼ်ႉ ၵႂႃႇလၢတ်ႈတီႈ ၽူႈၵွၼ်းၼႃႈဝၢၼ်ႈတႃႈသူၼ် ႁူဝ်ပဝ်ႈဝၢၼ်ႈၵူဝ်ႇတွင်ႇၼမ်ႉၸၢင်ႉ ဝႃႈသိုၵ်းမၢၼ်ႈၶဝ် တေမီးၽႅၼ်ၵၢၼ်ၵႂႃႇတင်ႈတပ်ႉသိုၵ်း တီႈၼႂ်းဝၢၼ်ႈ။
သိုၵ်းမၢၼ်ႈလၢတ်ႈတီႈ ႁူဝ်ပဝ်ႈဝၢၼ်ႈၵူဝ်ႇတွင်ႇၼမ်ႉၸၢင်ႉထႅင်ႈဝႃႈ တပ်ႉဢၼ်ႁဝ်းတေတင်ႈ(ႁဵတ်း)မႂ်ႇၼႆႉ ၵူၼ်းဝၢၼ်ႈသူလႄႈ ဝၢၼ်ႈႁိမ်းႁွမ်းသူ တေလႆႈၾၼ်း မႆႉပူၵ်ႇ၊ မႆႉသၢင်း မႃးသႂၢင်းပၼ်တီႈႁဝ်း ႁႂ်ႈၵုမ်ႇထူၼ်ႈ တႃႇႁဵတ်းတပ်ႉ၊ ယဝ်ႉၵေႃႈ မႂ်းသိုပ်ႇလၢတ်ႈတီႈ ႁူဝ်ပဝ်ႈႁိမ်းဝၢၼ်ႈသူ ႁႂ်ႈၶဝ်ၵႂႃႇလၢတ်ႈၼႄ တီႈၸုမ်းမူၵ်းၸွၵ်ႉမူၵ်းၸဵင်ႇ တႆး၊ ၶၢင်၊ လွႆၶဝ် ၸိူဝ်းၵမ်းၵမ်း ၵႆႉမႃးလၵ်ႉယိုဝ်းႁဝ်းၼၼ်ႉ ယႃႈႁႂ်ႈၶဝ်မႃးထႅင်ႈ ဝႃႈၼႆ။
ဝၢၼ်ႈၸိူဝ်းဢၼ် ထုၵ်ႇသိုၵ်းမၢၼ်ႈ တဵၵ်းၶၢၼ်း ယွၼ်ႉမႆႉတႃႇႁဵတ်းတပ်ႉၼၼ်ႉ ပဵၼ်ဝၢၼ်ႈၼွင်လွင်း၊ ဝၢၼ်ႈၼမ်ႉလွင်း၊ ဝၢၼ်ႈၼိမ်၊ ဝၢၼ်ႈၼမ်ႉၸၢင်ႉ၊ ဝၢၼ်ႈၵူဝ်ႇတွင်ႇၼမ်ႉၸၢင်ႉ၊ ဝၢၼ်ႈၵွင်းမူး၊ ဝၢၼ်ႈႁွင်းလွႆ ၸႃႉၵႂႃႇထႅင်ႈ လၢႆလၢႆဝၢၼ်ႈ ဢၼ်မီး ၼႂ်းဢိူင်ႇၸေႊလၢၼ်ႉ ၸႄႈဝဵင်းမူႇၸေႊ ၸိုင်ႈတႆးပွတ်းႁွင်ႇ။
ၵူၼ်းဝၢၼ်ႈ ၼႂ်းပိုၼ်ႉတီႈၵေႃႉၼိုင်ႈလၢတ်ႈဝႃႈ “သင်ၸိူဝ်ႉဝႃႈ သိုၵ်းမၢၼ်ႈၶဝ် မႃးတင်ႈတပ်ႉတီႈၼႆႉတေႉတေႉၸိုင် ႁဝ်းၶႃႈ ၵူၼ်းဝၢၼ်ႈ ၵူၼ်းမိူင်း ၸိူဝ်းယူႇသဝ်းၵိၼ်ၸမ် လႄႈ ၵႆႉၵႆႉၵႂႃႇမႃးယူႇ ၸိူဝ်းၼႆႉ တေမီးလွင်ႈတုၵ်ႉၶမႃး၊ သိုၵ်းမၢၼ်ႈၶဝ်ၵေႃႈ တေတဵၵ်းတဵင်ႁဝ်း၊ ႁဝ်းၶႃႈၵူၼ်းဝၢၼ်ႈ ႁဵတ်းသင်ၵေႃႈ တေဢမ်ႇထၢင်ႇႁၢင်ႈႁဵတ်းလႆႈလီလီ၊ ပေႃးၶဝ်တူၺ်းဢမ်ႇထုၵ်ႇတႃၶဝ်မႃး ၶဝ်ၶႂ်ႈၸိၼႄးၵူၼ်းဝၢၼ်ႈႁဝ်း ပဵၼ်သိုၵ်းပဵၼ်သိူဝ်ၵႂႃႇ ၵူႈၵေႃႉ၊ လွင်ႈၼႆႉ ပဵၼ်လွင်ႈၼႃႈလီၵူဝ်ယႂ်ႇလူင် ဢၼ်ၼိုင်ႈ ပုၼ်ႈတႃႇၵူၼ်းဝၢၼ်ႈႁဝ်း၊ ယိူင်းဢၢၼ်းၶဝ်တေႉ ၶဝ်ဢမ်ႇၶႂ်ႈႁႂ်ႈၸုမ်းသိုၵ်းတႆး၊ ၶၢင်၊ လွႆ မႃးယူႇဝႆႉ မီးဝႆႉ တီႈပွတ်းထုင်ႉမၢဝ်း၊ ၶဝ်ၶႂ်ႈဢိုတ်းႁူ ဢိုတ်းတႃၵူၼ်းမိူင်းသေ ၶႂ်ႈဢဝ်ႁႅင်းသိုၵ်း မႃးပၵ်းဝႆႉ ပွတ်းထုင်ႉမၢဝ်းသဵင်ႈသဵင်ႈ၊ ၶႂ်ႈႁုပ်ႉသိမ်း ယိပ်းၵမ်ဝႆႉႁင်းၶဝ်” ဝႃႈၼႆ။
တႆးလွတ်ႈလႅဝ်း


text:
သိုၵ်းမၢၼ်ႈႁၢင်ႈသိုၵ်း ယိုဝ်းၵွင်ႈလူင် လုၵ်ႉတီႈ ထၢတ်ႈၸေးၻီး (ၵွင်းမူး) ႁၢင်ႈမိူၼ်သူၺ်ႇတၵူင်ႇ (မိူင်းသူႈ) ယိုဝ်းသႂ်ႇ တပ်ႉပၢင်သဝ်း တပ်ႉသိုၵ်းၸိုင်ႈတႆး လွႆသႅင်မိူင်းသူႈ။ တိူင်းသိုၵ်းၶူဝ်လမ်ဝႃႈ ပဵၼ်တပ်ႉပႃႈတႂ်ႈႁဵတ်းပဵၼ်။ ၾၢႆႇသိုၵ်းမၢၼ်ႈ တိုၵ်ႉထႅမ်ႁႅင်းသိုၵ်းထႅင်ႈယူႇ။
ဝၼ်းတီႈ 11/06/2014 (မိူဝ်ႈဝႃး) ပွတ်းၼႂ် သိုၵ်းမၢၼ်ႈၶိုၼ်ႈၵႂႃႇ ႁၢင်ႈႁႅၼ်းၶူဝ်းၶွင်ၶိူင်ႈသိုၵ်း တီႈၵွင်းလွႆသုင် တီႈဢၼ် မီးႁၢင်ႈမိူၼ် ထတ်ႈၸေးၻီး(ၵွင်းမူး)သူၺ်ႇတၵူင်ႇ (သူၺ်ႇတၵူင်ႇပူင်ႇတူႇ)။ ပေႃးဝႃႈႁၢင်ႈႁႅၼ်းယဝ်ႉ ထိုင်မႃးမွၵ်ႈ ဝၢႆးဝၼ်းယၢမ်း 2 မူင်းၶိုင်ႈပၢႆပၢႆ၊ သိုၵ်းမၢၼ်ႈယိုဝ်းၶိူင်ႈၵွင်ႈလူင် သႂ်ႇတပ်ႉပၢင်သဝ်းတပ်ႉလွႆသႅင် ၶွင်တပ်ႉသိုၵ်းၸိုင်ႈတႆး (SSPP/SSA) ၸဵင်ႇႁွင်ႇဝၼ်းတူၵ်းလုၵ်းပေႃႉ၊ ႁိမ်းလွႆသွင်ထဝ်ႈ မိူင်းသူႈ။ ၾၢႆႇသိုၵ်းမၢၼ်ႈ ဢဝ်ၵွင်ႈလူင် ယိုဝ်းသႂ်ႇၵူၺ်းပႆႇပေႃး သူင်ႇႁႅင်းသိုၵ်းၶိုၼ်ႈလေႃႇတိုၵ်းတၢင်းလိၼ်ထႅင်ႈ။ သွင်ၾၢႆႇလႆႈပဵၼ်ပၢင်တိုၵ်း ယိုဝ်းၵၼ် ႁၢၼ်ႉတေႃႇထိုင် ၵၢင်ၶမ်ႈယၢမ်း 7 မူင်းၶိုင်ႈ ပၢႆပၢႆ- ၼႆယဝ်ႉ။
ၾၢႆႇသိုၵ်းမၢၼ်ႈဢမ်ႇၶိုၼ်ႈၸူးတပ်ႉတႆး တပ်ႉလွႆသႅင်လႆႈႄလႈ ထိုင်ႁူဝ်ၶမ်ႈမႃးၵေႃႈ ထွၼ်သိုၵ်းဢွၵ်ႇပွၵ်ႈမိူဝ်း။ ၶဝ်လႅပ်ႈ တေတၢႆၼမ်၊ ဝၢႆးၶဝ်ထွၼ်ဢွၵ်ႇၵႂႃႇယဝ်ႉၵေႃႈ ပၢင်တိုၵ်းယဵၼ်ၵႂႃႇ ယၢမ်း 7 မူင်းၶိုင်ႈပၢႆပၢႆ။ လွင်ႈၸဵပ်းဝၢတ်ႇ လုူႉတၢႆ ၼၼ်ႉ ဢမ်ႇလႆႈႁူႉႁူဝ်ယွႆႈမၼ်းသေတႃႉ သိုၵ်းမၢၼ်ႈၼႆႉ လွင်ႈၶဝ်တၢႆၼမ်လႄႈ ၶဝ်ႈလႆႈထွၼ်သိုၵ်းၼၼ်ႉတႄႉ တႅတ်ႈတေႃးယဝ်ႉ။ ၾၢႆႇသိုၵ်းမၢၼ်ႈၼႆႉ မီးတပ်ႉ 151 လုၵ်ႉတၢင်းၵႃလိ မႃးထႅမ်ႁႅင်းသိုၵ်း တူင်ႉၼိုင်ထႅင်ႈ- ၽူႈမီးၸၼ်ႉ ၼႂ်း SSPP/SSA ၵေႃႉၼိုင်ႈလၢတ်ႈၼင်ႇၼႆ။
တပ်ႉပၢင်သဝ်းလွႆသႅင် ၶွင်တပ်ႉသိုၵ်းၸိုင်ႈတႆး (SSPP/SSA) ဢၼ်သိုၵ်းမၢၼ်ႈယိုဝ်းၵွင်ႈလူင်သႂ်ႇ/ ၶိုၼ်ႈလေႃႇ တိုၵ်းပွၵ်ႈၼႆႉ မီးႁိမ်း/ၾၢႆႇႁွင်ႇၵွင်းမူး PNO (ၸုမ်းပူတ်းပွႆႇၸိူဝ်ႉၸၢတ်ႈပဢူဝ်း) ၊ ပၢင်သဝ်းတပ်ႉသိုၵ်းမၢၼ်ႈၵေႃႈ ပၵ်းဢမ်ႇၸမ်ဢမ်ႇၵႆ ယၢၼ်ၵၼ်မွၵ်ႈ 2 လၵ်းၶိုင်ႈ- ၼႆယဝ်ႉ။
ၵဵဝ်ႇၵပ်းလွင်ႈၼႆႉ ၾၢႆႇတပ်ႉသိုၵ်းၸိုင်ႈတႆး SSPP/SSA ထတ်းသၢင်ဝႃႈ- ၾၢႆႇသိုၵ်းမၢၼ်ႈဢမ်ႇႁၼ်လီ ဢၼ်သိုၵ်းတႆး ယူႇတီႈတပ်ႉလွႆသႅင်။ ပေႃးဢဝ်ၵၢၼ်သိုၵ်းဝႃႈ ၵွပ်ႈသိုၵ်းတႆးပၵ်းယူႇဝႆႉတီႈလီႄလႈ ၾၢႆႇသိုၵ်းမၢၼ်ႈၶႂ်ႈလႆႈတပ်ႉလီ၊ ၶႂ်ႈပၵ်းယူႇတီႈပေႉပုၼ်ႈ/ တီႈလမ်ႇလွင်ႈၵၢၼ်သိုၵ်း။ ၾၢႆႇၼိုင်ႈၵေႃႈ ပေႃးဢဝ်ၵၢၼ်မၢၵ်ႈမီးဝႃႈ ၾၢႆႇသိုၵ်းမၢၼ်ႈႁၼ်ဝႃႈ ပိုၼ်ႉတီႈၾၢႆႇတႂ်ႈတပ်ႉသိုၵ်းတႆးပၵ်းယူႇဝႆႉၼႆႉ လႅပ်ႈမီးသႅင်လီၼမ်၊ ၾၢႆႇသိုၵ်းမၢၼ်ႈၶႂ်ႈလႆႈပိုၼ်ႉတီႈ။ ၵွပ်ႈလွင်ႈတၢင်း ၸိူဝ်းၼႆႉသေ သိုၵ်းမၢၼ်ႈၸင်ႇတိုၵ်းယိုဝ်း ၶိုၼ်ႈလေႃႇတိုၵ်းတပ်ႉသိုၵ်းတႆး။
တပ်ႉလွႆသႅင်ၼႆႉ သိုၵ်းတႆးဢမ်ႇၸႂ်ႈယူႇတေႃႈလဵဝ်ၵူၺ်း၊ ပၵ်းယူႇမႃးၸဵမ်လႂ်ယဝ်ႉ။ ၵႃႈၸူဝ်ႈဢုပ်ႇဢူဝ်း ၵၢၼ်မိူင်းပႆႇ ယဝ်ႉ၊ ဢၼ်ၸၢဝ်းၶိူဝ်းႁဝ်းၶႂ်ႈမီးၶႂ်ႈပဵၼ်သေ ပႆႇပဵၼ်မႃးၸိူဝ်းၼႆႉ လွင်ႈၼႃႈလိၼ်ပေႉပုၼ်ႈၸိူဝ်းၼႆႉ ၾၢႆႇသိုၵ်းမၢၼ်ႈ ၵေႃႈ ပေႃးလႆႈၵေႃႈၶႂ်ႈဢဝ်ဝႆႉတိၵ်းတိၵ်း။ ၵူၺ်းၵႃႈ ႁဝ်းသမ်ႉလႆႈဢဝ်ဝႆႉဢွၼ်တၢင်း၊ မၼ်းပဵၼ်လွင်ႈၵိတ်ႇၶွင်ႈ/ ပၼ်ႁႃ တႃႇၶဝ် - ဝႃႈၼႆ။
ၾၢႆႇတပ်ႉသိုၵ်းၸိုင်ႈတႆး SSPP/SSA ထတ်းသၢင်ထႅင်ႈဝႃႈ- ပေႃးပၢင်တိုၵ်းပွတ်းထုင်ႉလွႆႁူဝ်သိူဝ် ယဵၼ်ယဝ်ႉၼႆၵေႃႈ ပူၼ်ႉမႃး 4-5 ဝၼ်းၼႆႉ လုၵ်ႉတၢင်းထုင်ႉလွႆႁူဝ်သိူဝ် ထွၼ်ဢွၵ်ႇမႃးလူတ်ႉၵႃးသိုၵ်း 33 လမ်း၊ ၵူၼ်းသိုၵ်းတဵမ်ၵူႈလမ်း၊ ပေႃးယဵၼ်တၢင်းၼၼ်ႉယဝ်ႉၵေႃႈ မႃးၵိူတ်ႇပၢင်တိုၵ်းတၢင်းၼႆႉ။ ၾၢႆႇတပ်ႉသိုၵ်းမၢၼ်ႈၼႆႉ ၶဝ်ႈၶႂ်ႈႁႂ်ႈပဵၼ်ပၢင်တိုၵ်း သိုၵ်းသိူဝ် ႁဵတ်းၼႃႈသိုၵ်းတေႃႇၸၢဝ်းၶိူဝ်းယူႇတိၵ်းတိၵ်းၵူၺ်း၊ ပေႃးယဵၼ်တၢင်းၼိုင်ႈၵေႃႈ ၶဝ်ၶႂ်ႈယိုဝ်းတၢင်းၼိုင်ႈ၊ ၶဝ်ဢမ်ႇၶႂ်ႈႁႂ်ႈဝၢၼ်ႈမိူင်းၵတ်းယဵၼ်ၶိုၼ်ႈယႂ်ႇ။ ၾၢႆႇၼိုင်ႈၵေႃႈ တင်ႈတႄႇသိုၵ်းမၢၼ်ႈသူင်ႇ လူတ်ႉၵႃးၵၢပ်ႇလဵၵ်းၶိုၼ်ႈၵႂႃႇ တၢင်း ၵုၼ်ပၢင်-ၵုၼ်ၶူင်းၼႆႉ ဢၼ်မႃးယိုဝ်းၵမ်းၼႆႉ ပဵၼ်ပွၵ်ႈဢွၼ်တၢင်းသုတ်း။
ၾၢႆႇၼိုင်ႈၵေႃႈ မိူဝ်ႈဝႃးၵူၺ်းၼင်ႇၵဝ်ႇ၊ သိုၵ်းမၢၼ်ႈတပ်ႉ 149 ဢၼ်ပၵ်းတီႈမိူင်းၸၢင် ၸႅင်ႈလၢတ်ႈထိုင်တီႈ တပ်ႉသိုၵ်း ၸိုင်ႈတႆး (SSPP/SSA) ဝႃႈ ၾၢႆႇသိုၵ်းမၢၼ်ႈၶႂ်ႈမႃးလဵပ်ႈတူၺ်းတၢင်း တႃႈသၢမ်ပူးထႅင်ႈ။ လွင်ႈၼႆႉ SSPP/SSA ၵေႃႈ လၢတ်ႈဝႃႈ- ပေႃးသႂ်ႇသိူဝ်ႈၶူဝ်းၵူၼ်းႁိူၼ်းမႃးလႆႈယူႇ၊ ပေႃးသႂ်ႇသိူဝ်ႈၶူဝ်းသိုၵ်းမႃးတႄႉ ဢမ်ႇလႆႈ။ သိုၵ်းမၢၼ်ႈၵေႃႈ သႂ်ႇသိူဝ်ႈၶူဝ်းၵူၼ်းႁိူၼ်းသေ မႃးလဵပ်ႈႁဵၼ်းတူၺ်းထိုင်တီႈတႃႈသၢမ်ပူး။
တႃႈသၢမ်ပူးၼႆႉ ဢွၼ်ၼႃႈၼၼ်ႉ သိုၵ်းမၢၼ်ႈႁႂ်ႈသိုၵ်းတႆးထွၼ်ဢွၵ်ႇ၊ ဝၢႆးသိုၵ်းတႆးငိူင်ႉဝႄႈပၼ်ယဝ်ႉ သိုၵ်းမၢၼ်ႈ ဢမ်ႇပုတ်ႈပၵ်း တီႈတႃႈသၢမ်ပူးၵမ်းသိုဝ်ႈသေတႃႉ ၵႂႃႇပၵ်းဢဝ်တီႈယူႇဝႆႉတီႈလွႆသုင် ဢၼ်လမ်ႇလွင်ႈ ၵၢၼ်သိုၵ်း။
ၵဵဝ်ႇၵပ်းလွင်ႈပဵၼ်ပၢင်တိုၵ်းၵၼ်တီႈမိူင်းသူႈၼႆႉ ၽူႈၶၢၼ်ပၢၵ်ႇတပ်ႉသိုၵ်းၸိုင်ႈတႆး (SSPP/SSA) ၸဝ်ႈသိုၵ်းၸၢႆးလႃႉ ၵေႃႈလၢတ်ႈဝႃႈ- မိူဝ်ႈဝႃး (11/06/2014) လႆႈတွင်ႈထၢမ် တီႈတိူင်းသိုၵ်းဝၼ်းဢွၵ်ႇၵၢင် (ၶူဝ်လမ်) လွင်ႈၼႆႉ။ တိူင်းသိုၵ်းၶူဝ်လမ်တွပ်ႇဝႃႈ ဢမ်ႇလႆႈႁူႉၸွမ်း၊ လွင်ႈၼႆႉဢမ်ႇၸႂ်ႈၽႅၼ်ၶဝ်၊ ပဵၼ်တပ်ႉပႃႈတႂ်ႈႁဵတ်းပဵၼ်ၵူၺ်း။ လွင်ႈၼႆႉ ၶဝ်တေၵုမ်းယူႇ။ ၾၢႆႇၼိုင်ႈၵေႃႈ ပွင်ႇလၢတ်ႈထိုင်ပႃးတီႈ ၸုမ်းၶိုင်ပွင်လွင်ႈငမ်းယဵၼ် ၸၼ်ႉၸိုင်ႈမိူင်းႁူမ်ႈတုမ် (UPWC) တီႈၼေႇပျီႇတေႃႇ၊ ၵူၺ်းၵႃႈ ၾၢႆႇ UPWC ပႆႇတွပ်ႇသင်- ဝႃႈၼႆ။
ဝၼ်းတီႈ 12/06/2014 မိူဝ်ႈၼႆႉၵေႃႈ ပဵၼ်ပၢင်တိုၵ်းၵၼ်ထႅင်ႈ 2 ၵမ်း၊ ယိုဝ်းၵၼ်ၸွမ်းသဵၼ်ႈတၢင်းၼႂ်းထိူၼ်ႇ၊ ၼႂ်းဢိူင်ႇၼမ်ႉတွင် ၸႄႈဝဵင်းမိူင်းသူႈ- လႆႈႁူႉထႅင်ႈၼင်ႇၼႆ။


text:
ထိုင် လုင်းၵွၼ်းၶေႃ
မိူဝ်ႈသင်ၶ မိူင်းမၢၼ်ႈ လုၵ်ႉတိုၼ်ႇ ၼႄၵၢင်ၸႂ် သၢၼ်ၶတ်း ၸုမ်းသိုၵ်းမၢၼ်ႈ ဢၼ်ႁွင်ႉဝႃႈ "ၵၢၼ်လုၵ်ႉၽိုၼ်ႉသီလိူင်" ၼၼ်ႉ၊ ၸိူဝ်းႁဝ်းၽူႈ ၸွမ်းၶၢဝ်ႇလႆႈငိၼ်း ၽူႈယႂ်ႇၵူၼ်းလူင် တႆးႁဝ်းထၢမ်ၵၼ်ဝႃႈ "ယၢမ်းလဵဝ် သင်ႇၶႃႇမၢၼ်ႈၶဝ် လုၵ်ႉတိုၼ်ႇ ၼႄၵၢင် ၸႂ်ၵၼ်၊ ႁဵတ်းသင်သင်ႇၶႃႇတႆးႁဝ်းဢမ်ႇလုၵ်ႉတိုၼ်ႇၸွမ်းပိူၼ်ႈ။ ႁဝ်းဢမ်ႇထုၵ်ႇလီသွၼ်ႇဝႃႈၼႆႉပဵၼ်ၵၢၼ်မၢၼ်ႈ ၶဝ်ၵွႆး။ ပေႃးပိူၼ်ႈထၢမ်ႁဝ်းမႃး ႁဝ်းတေတွပ်ႇၸိူင်ႉႁိုဝ်၊ ၸွင်ႇႁဝ်းထုၵ်ႇလီၶဝ်ႈႁူမ်ႈ"ၼႆမႃးယဝ်ႉ။
ၸွင်ႇႁဝ်းတေၸွႆႈၶဝ်လႆႈ
ထိုင် လုင်းၵွၼ်းၶေႃ
ပီၼိုင်ႈသွင်ၶၢဝ်းပၢင်လိၵ်ႈမိူင်းမၢဝ်း
ပီတႆး 2101 ၼီႈ ပီၼႆႉ လုမ်းပုတ်ႉထ သႃသၼႃမိူင်းမၢဝ်း ၸတ်းႁဵတ်းပၢင် သွၼ်လိၵ်ႈလၢႆးတႆး တင်းလိၵ်ႈလၢႆး ၵဵဝ်ႇၵပ်းသႃသ ၼႃပုတ်ႉထ ၼႂ်းမိူင်းမၢဝ်း သွင်ပွၵ်ႈ။ လိၵ်ႈလၢႆး ႁိတ်ႈႁွႆး ပူႇမွၼ်ႇၵွၼ်ႇလဵၼ် ၸဝ်ႈၶူးမေႃ ၶဝ်ၸဝ်ႈၶူင်သၢင်ႈ ဢွၵ်ႇဝႆႉပၼ်ၸိူဝ်း ႁဝ်းလုၵ်ႈ လၢၼ်ၸႂ်ႉတိုဝ်းပူၵ်းတင်ႈ ႁႂ်ႈၾၢင်ႁၢင်ႈ မဵတ်ႇမၢႆသၢႆ ၸႂ်ၸိူဝ်ႉၸၢတ်ႈ ဝႆႉ။ ဢမ်ႇၸႂ်ႈပိူၼ်ႈ တၢင်ႇၵေႃႉ တၢင်ႇၶိူဝ်း ႁဵတ်းပၼ်။ ၵွပ်ႈၼၼ် ထုၵ်ႇႁပ်ႉ ပုၼ်ႈၽွၼ်း ပႅင်းမႅပ်ႇ ႁႂ်ႈသၢႆၸႂ်လိၵ်ႈလၢႆး ၾၢင်ႁၢင်ႈၸိူဝ်ႉၸၢတ်ႈယိုၼ်းယၢဝ်းၵႂႃႇၶၢဝ်းၼႃႈ။ ယွၼ်ႉၸဝ်ႈၽူႈမၢၵ်ႇႁူဝ်ၸႂ်ၶိုၵ်ႉၵႃႈႁဝ်းၶဝ်ဢွၼ် ၵၼ်သွၼ်၊ ဢွၼ်ၵၼ်ႁဵၼ်း၊ ဢွၼ်ၵၼ်ၶူင်သၢင်ႈ ႁႂ်ႈလိၵ်ႈတႆး ပေႃးႁိူဝ်ႈ ႁိူင်းၶိုၼ်ႈယႂ်ႇ ၶိုတ်းပၢၼ်မႃး။
ဝၼ်းၵိူတ်ႇပႃႇတီႇမႂ်ႇသုင်ၸိုင်ႈတႆး SSPP
"ပႃႇတီႇမႂ်ႇသုင်ၸိုင်ႈတႆးၼႆႉ တႄႇငဝ်ႈႁဵတ်း ႁူဝ်ၵၢၼ်လွင်ႈပၢႆးမိူင်း၊ တိုၼ်းမႂ်ႇ ယ်ႂ်ႇၶိုၵ်ႉၸိူဝ်ႉ ႁိူဝ်ႉငိူၼ်ႈၶိူဝ်းပွင်ႇ ႁၼ်တီႈ လႅင်းပိူင်း၊ မိူင်းၼႆႉမိူင်းဢမ်ႇ ပဵၼ်ၶႃႈလိပ်ႈ ၶႃႈထၢမ်းၽႂ်"
ၽဵင်းၵႂၢမ်းဝၢၵ်ႇပႃႇတီႇ ဢၼ်ယၢမ်ႈငိၼ်းဝႃႈ ၸဝ်ႈႁၢၼ် ၸၢမ်ၵႃး ၵေႃႉတႅင်ႇတႅမ်ႈၼႆၼၼ်ႉ ၵူၼ်းၼုမ်ႇဢႃႇယု 30 လူင်းတႂ်ႈၵမ်ႈ ၼမ်တႄႉ(ၶႂ်ႈဝႃႈႁၵ်ႉၸိူဝ်ႉၸၢတ်ႈ ဝၢၼ်ႈမိူင်း၊ လဵပ်ႈႁဵၼ်းပိုၼ်းလုၵ်ႉၽိုၼ်ႉမႃးၵႃႈႁိုဝ်ၵေႃႈ) တေဢမ်ႇယၢမ်ႈငိၼ်း။ ၵမ်ႈၽွင်ႈ သမ်ႉ- ပႃႇတီႇမႂ်ႇသုင်ၸိုင်ႈတႆး (Shan State Progressive Party = SSPP / သျၢၼ်းပျီႇ တူဝ်းတႅတ်ႉယေးပႃႇတီႇ) ၼႆၼၼ်ႉၵေႃႈ မၢင်ၽဝ်ႇတေဢမ်ႇ သူႈလႆႈငိၼ်း မႅၼ်ႈ။
ဝၼ်းၵူၼ်းၸၢဝ်းၶိူဝ်းပိုၼ်ႉမိူင်းလုမ်ႈၾႃႉပွၵ်ႈႁႅၵ်ႈၼႂ်းမိူင်းထႆး
ပိုၼ်းပဵၼ်မႃး လွင်ႈႁူဝ်သိပ်းပီ ၵူၼ်းပိုၼ်ႉ မိူင်းလုမ်ႈၾႃႉ (The International Decade of the World’s Indigenous People) ၼႆႉ လုၵ်ႉတီႈငိူၼ်ႈ ပိုၼ်းၶွင်ၸၢဝ်းၶိူဝ်း ဢိၼ်ႊၻီႊယၼ်ႊလႅင် (Red Indian) မိူင်းဢမေႊရိၶိူဝ်ႊ ၊ ၶႅၼ်ႊၼၻိူဝ်ႊ၊ ဢွတ်ႉသ်ေတြႊလီႊယိူဝ်ႊ၊ ၼိဝ်ႊၸီႊလႅၼ်ႊ ၸိူဝ်းၼႆႉပဵၼ်မႃး။ ၵူၼ်းၶိူဝ်းဢိၼ်ႊတီႊ ယၼ်ႊလႅင် ၸိူဝ်းၼၼ်ႉ ၸိၸမ်ႈၼႄဝႃႈ ပိူၼ်ႈတၢင်ႇၶိူဝ်း (ၼႃႈၽိူၵ်ႇ) ၶဝ် ႁူပ်ႈယိုတ်းႁိမ်ဢဝ် ၼမ်ႉ လိၼ်ႁိၼ်ၽႃႁဝ်း၊ ပူၼ်ႉပႅၼ် သုၼ်ႇလႆႈၵူၼ်း ၼိူဝ်ၸၢဝ်းၶိူဝ်းႁဝ်း - ၼႆသေ တုၵ်းယွၼ်း ႁဵၵ်ႈႁွင်ႉ သုၼ်ႇလႆႈ တူဝ်ၵဝ်ႇ၊ ၸိပိူင်းယိပ်းမၼ်ႈ ၼႄ လွင်ႈ ၼမ်ႉလိၼ်ႁိၼ်ၽႃ ၸဝ်ႈၵဝ်ႇလႆႈ ထုၵ်ႇၵူၼ်းၼွၵ်ႈ တၢင်ႇၸၢတ်ႈၽိုတ်ႉ ႁိမ်ၶႂၢၵ်ႈဢဝ်၊ သုၼ်ႇလႆႈၵိုၵ်းပႃး ငိူၼ်ႈၶိူဝ်းၸိူဝ်းၼၼ်ႉ တၵ်းလႆႈမီး လွင်ႈႁပ်ႉႁွင်း ၵႅတ်ႇၶႄ။
ငဝ်းလၢႆးပိူင်ငဝ်ႈပိုင်းမိူင်း မိူင်းထႆးလႄႈမိူင်းမၢၼ်ႈ
မိူင်းယူႇႁိမ်းၵိၼ်ၸမ်ၵၼ် ထႆး-မၢၼ်ႈ သွင်မိူင်းၼႆႉ တိုၵ်ႉၶဵၼ်ႇတႅမ်ႈ ပိူင်ငဝ်ႈပိုင်းမိူင်း ၼင်ႇၵၼ်။ ၸုမ်းသိုၵ်းမၢၼ်ႈ ၵေႃႈဝႃႈ ပၢင်ၶဵၼ်ႇတႅမ်ႈ ပိူင်ငဝ်ႈပိုင်း မိူင်းၵမ်းၼႆႉ တေ ပဵၼ်ၵမ်းလိုၼ်းသုတ်း။ ပေႃးယဝ်ႉတေႁဵတ်းပၢင် လိူၵ်ႈတင်ႈၵဵပ်း ၵၢင်ၸႂ် ၵူၼ်းမိူင်း ဝႃႈၼႆ။ မိူင်းထႆးတႄႉ 19/08/07 တေႁဵတ်းပၢင်လိူၵ်ႈ ၵဵပ်းၵၢင်ၸႂ် တႃႇႁႂ်ႈ ၵူၼ်းမိူင်း ႁပ်ႉ/ ဢမ်ႇႁပ်ႉ ပိူင်ႈငဝ်ႈ ပိုင်းမိူင်း ဢၼ်တိုၵ်ႉၶဵၼ်ႇတႅမ်ႈ ယဝ်ႉတူဝ်ႈယၢမ်းလဵဝ်။
ဝၼ်းၵႅတ်ႇၶႄၸိူဝ်ႉၸၢတ်ႈလႄႈဝၼ်းတပ်ႉသိုၵ်း
"ဢၼ်ၵူႈပွၵ်ႈႁွင်ႉဝႃႈဝၼ်းလုၵ်ႉၽိုၼ်ႉၼႆႉ လုၵ်ႉတီႈ 1958 လိူၼ်မေႊ 21 ဝၼ်း ၸဝ်ႈၼွႆႉ (သေႃးယၼ်ႇတ) ဢွၼ်ႁူဝ်ၽူႈ ႁၵ်ႉၸၢတ်ႈ 31 ၵေႃႉၵိၼ်ၼမ်ႉ သၸ်ႉၸႃႇၵၼ် ပူၵ်းတင်ႈမႃး ၼုမ်ႇသိုၵ်းႁၢၼ် ႁဵတ်းၵၢၼ် ပူတ်းပွႆႇၸိူဝ်ႉ ၸၢတ်ႈၵူၼ်းမိူင်း- တီႈ သူပ်းၼမ်ႉၵွတ်ႈ ႁိမ်းၾင်ႇၾၢႆႇ ဢွၵ်ႇၶူင်းၼၼ်ႉ ပဵၼ်ဝၼ်း ၵႅတ်ႇၶႄ ၸိူဝ်ႉၸၢတ်ႈ (National Resistance)။ ဝၼ်းၼႆႉ ၵပ်းၵၢႆႇၵဵဝ်ႇ ၶွင်ႈၵူၼ်း မိူင်းတႆး ၵူႈၸၢဝ်းၶိူဝ်း။ ၵွပ်ႈၼႆ ဝၼ်းၵႅတ်ႇ ၶႄၸိူဝ်ႉၸၢတ်ႈ (ဝၼ်းလုၵ်ႉၽိုၼ်ႉ ဢဝ်ၶိုၼ်းမိူင်း) ၼႆႉ ပဵၼ်လိူၼ်မေႊ 21 ဝၼ်း။"
မႃးႁူႉၸၵ်းမိူင်းလၢဝ်း
ၽွင်းဝၼ်း 26-30/12/2006 ၽူႈတႅမ်ႈ မီးတိုဝ်ႉ တၢင်းလႆႈ ဢွၵ်ႇတၢင်းၵႂႃႇ ဢႅဝ်ႇၸွမ်းလႅၼ် လိၼ်ထႆး- လၢဝ်း-ၶႄႇ လႆႈၽၢႆႈ တဵဝ်းလူလွမ် ၼႂ်းမိူင်းလၢဝ်း 4-5 ဝၼ်း။ ၶႂ်ႈယွၼ်း ၽိူၺ်ၽႄႈႁႂ်ႈ ပဵၼ်တၢင်းႁူႉၽွင်ႈ။
ၼႂ်းၵႃႈၵူၼ်း ၶိူဝ်းတႆးလၢႆ သိပ်းၸၢဝ်းၶိူဝ်း ၼႂ်းလုမ်ႈၾႃႉ ဝၼ်းမိူဝ်ႈၼႆႉ ၵႂၢမ်းလၢတ်ႈလၢဝ်း တင်းထႆးၸမ်ၵၼ် သေပိူၼ်ႈ၊ ပဵၵ်ႉဝႃႈ လမ်ႇသဵင်ပိူင်ႈ ၵၼ်ဢိတ်း ဢီႈၵေႃႈ ၵူၼ်း မိူင်းတင်းသွင် ၾင်ႇၶွင် လၢတ်ႈတေႃႇ ၵၼ်ဢမ်ႇတၢပ်ႈ မီးလၢမ်ႈသိုဝ်ႇၵၢင် (ၵူၼ်းၸွႆႈ ပိၼ်ႇ ၽႃသႃ) ပွင်ႇၵႂၢမ်းၵၼ် ၸမ်ၸမ်ႁူဝ် ပၢၵ်ႇတဵမ်ၵေႃႈဝႃႈလႆႈ။
မႃးႁူႉၸၵ်းဝၼ်းပီမႂ်ႇၶႄႇ
ပီမႂ်ႇၸၢဝ်း ၶိူဝ်းၶႄႇၼႆႉ ပဵၵ်ႉသမ်ႉဝႃႈတူၵ်း မႅၼ်ႈၼႂ်း လိူၼ်သၢမ်တႆး သေတႃႉ ပုၼ်ႈတႃႇၶႄႇၶဝ်တႄႉ ပဵၼ်လိူၼ်ဢၢႆႈ (လိူၼ်ၸဵင်) မႂ်ႇဝၼ်းၼိုင်ႈ။ လၢႆးၼပ်ႉဢၢၼ်ႇ ပီလိူၼ် ဝၼ်းၶႄႇၵေႃႈ ဢိင်ၼိူဝ်မႄႈပီ 10 ႁွင်ႈ၊ လုၵ်ႈပီ 12 ႁွင်ႈ ႁူမ်ႈၵၼ်ပဵၼ် 60 ႁွပ်ႈ (လိဝ်ႉသိုဝ်ႉၸေျၸိုဝ်ႇ) ၼႆသေ ၼပ်ႉဢၢၼ်ႇမႃး မိူၼ်တႆး ဢမ်ႇၽိတ်းဢမ်ႇပိူင်ႈ။ ၸိူင်ႉၼင်ႇ မႄႈပီ ႁွင်ႉဝႃႈ တူၼ်ႈၾႃး ဢၼ်မီး- ၸေႇ ႁီႉ ပိင်ႇ တိင်ႈ ဢူႉၸီႇၵိူင်ႈ သိၼ်ႈ ယဵၼ်ႇ ၵုၺ်ႇ။ ႁွင်ႉလုၵ်ႈပီဝႃႈ ၵိင်ႇလိၼ်ႈ ဢၼ်မီး- ၸိုဝ်ႇ ၸႂ်ႇဝ်ဢိၼ် မဝ်ႇၶျိၼ်သိုဝ်ႉ ဢူႇဝိူၺ်ႉ သိူၼ်ႈ ယႂ်ႇဝ်ႇသႂီႉႁၢႆႉၸိူင်ႉၼႆ။ ဢဝ်မႃးၵပ်းၵၼ်သေ ႁွင်ႉၵေႃႈတေပဵၼ်- ၸေႇၸိုဝ်ႇ ႁီႉၸႂ်ႇဝ် ပိင်ႇဢိၼ် တိင်ႈမဝ်ႇ - ၵႂႃႇတေႃႇပေႃးလႆႈ 60 ႁွပ်ႈ။
More Articles...
Page 22 of 23


text:
ဝၢႆးသိုၵ်းမၢၼ်ႈ ထုၵ်ႇၶႃႈတၢႆ 2 ၵေႃႉ တီႈဝၢၼ်ႈၼွင်မႃႉတႃ ၼႂ်းၸႄႈဝဵင်းၼမ်ႉၶမ်း ၸိုင်ႈတႆးပွတ်းႁွင်ႇယဝ်ႉ ၽူႈယႂ်ႇၵူၼ်းလူင်ၼႂ်းဝၢၼ်ႈ ထုၵ်ႇသိုၵ်းမၢၼ်ႈႁွင်ႉၵႂႃႇ ထတ်းထၢမ် ထပ်ႉၵၼ်၊ လွၵ်ႇငိုတ်ႈလၢႆၸိူဝ်ႉလၢႆပိူင်လႄႈ ႁဵတ်းႁႂ်ႈၵူၼ်းဝၢၼ်ႈၵူဝ်ႁႄ ဢွၼ်ၵၼ်ပၢႆႈဢွၵ်ႇႁိူၼ်းယေးတီႈယူႇ။
ၵူၼ်းၼုမ်ႇဝဵင်းၼမ်ႉၶမ်း ထုၵ်ႇယိုဝ်းတၢႆ ၼႄးဝႃႈပဵၼ်သိုၵ်းတႆး
ၵူၼ်းၼုမ်ႇၼႂ်းဝဵင်းၼမ်ႉၶမ်းၵေႃႉၼိုင်ႈ ထုၵ်ႇယိုဝ်းတီႈ ပွၵ်ႉၼွင်ၸၢင်ႉ ၼႂ်းၵၢင်ဝဵင်းၼမ်ႉၶမ်း။ ထုၵ်ႇၸီႉၼႄးဝႃႈ ပဵၼ်ၵူၼ်း တပ်ႉသိုၵ်းၸိုင်ႈတႆး၊ ယိပ်းၵမ်ၵွင်ႈပွတ်း ရတ်ႉသျိူဝ်ႊ။
ပၢင်တိုၵ်းယဵၼ်ၵေႃႈၵူၼ်းပၢႆႈၽေးသိုၵ်း တီႈဝၢၼ်ႈဝၢပ်ႈ ပႆႇႁတ်းပွၵ်ႈႁိူၼ်း
ၵူၼ်းပၢႆႈၽေးသိုၵ်းၸိူဝ်းတိုၵ်ႉမီးယူႇတီႈ ဝတ်ႉ(ၵျွင်း) ဝၢၼ်ႈဝၢပ်ႈ ၵမ်ႈၽွင်ႈပႆႇႁတ်းပွၵ်ႈႁိူၼ်း ယွၼ်ႉပႆႇ မၼ်ႈၸႂ်ငဝ်းလၢႆးၵၢၼ်သိုၵ်း။ ယင်းတိုၵ်ႉၶႂ်ႈလႆႈ တၢင်းၸွႆႈထႅမ်ၶူဝ်းၶွင်ၸႂ်ႉသွႆ လၢႆလၢႆလွင်ႈ။
ၵူၼ်းပၢႆႈၽေးသိုၵ်းၼႂ်းၸႄႈဝဵင်းၵေးသီး ၼမ်လိူဝ်မႃးထႅင်ႈ
ဢိင်ၼိူဝ်သိုၵ်းမၢၼ်ႈတင်းသိုၵ်းတႆး ထႅမ်ႁႅင်းသိုၵ်း၊ ၶဵင်ႈၶႅင်ၵၢၼ်သိုၵ်း တေႃႇၵၼ်သေ ယွၼ်ႉပိူဝ်ႈၵူဝ်ပဵၼ် ပၢင်တိုၵ်း လႄႈ ၵူၼ်းဝၢၼ်ႈၼႂ်းၸႄႈဝဵင်းၵေးသီး ဢွၼ်ၵၼ်ပၢႆႈယၢၼ်ႁိူၼ်းယေး။
ပႃႇတီႇႁူဝ်သိူဝ် သိူဝ်ၽိူၵ်ႇတင်းသၢင်ႇသီႈ ႁူမ်ႈၵၼ်ၸွႆႈထႅမ် ၵူၼ်းပၢႆႈၽေးသိုၵ်း
မိူဝ်ႈသိုၼ်းတင်းမိူဝ်ႈဝႃး ပႃႇတီႇသၢင်ႇသီႈ/ ႁူဝ်သိူဝ်/ သိူဝ်ၽိူၵ်ႇ ၼႂ်းၸႄႈဝဵင်းၵေးသီး ႁူမ်ႈၵၼ်ၵႂႃႇပွတ်း ဢိူင်ႇဝၢၼ်ႈဝၢပ်ႈ၊ ဢၼ်သိုၵ်းမၢၼ်ႈတင်း သိုၵ်းတႆး ၶဵင်ႈၶႅင်ၵၢၼ်သိုၵ်းတေႃႇၵၼ်သေ ၸွႆႈထႅမ်ပၼ် ၵူၼ်းမိူင်းၸိူဝ်းပၢႆႈၽေးသိုၵ်း ၵႂႃႇမူၵ်းထိူၼ်ႇ မူၵ်းယုမ်း။
More Articles...
Page 2 of 70


text:
ဝတ်ႉၸေႇယသုၶ ဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ၊ ပိုတ်ႇပၢင်သွၼ်လိၵ်ႈဢိင်းၵလဵတ်ႈလႄႈပိုၼ်ႉႁူႉ။ မီးၵူၼ်းၼုမ်ႇ ၼႂ်းပိုၼ်ႉတီႈၶိုၼ်ႈႁဵၼ်းၼပ်ႉပၢၵ်ႇ။
မိူဝ်ႈဝၼ်းတီႈ 02/04/2014 ၵၢင်ၼႂ်ယၢမ်း 8 မူင်း၊ မီးၵၢၼ်ၸတ်းပၢင်ၵႅဝ်ႈပိုတ်ႇႁူင်းႁဵၼ်း ပူင်သွၼ်လိၵ်ႈဢိင်းၵလဵတ်ႈ လႄႈပိုၼ်ႉႁူႉ တီႈဝတ်ႉၸေႇယသုၶ ပွၵ်ႉမူဝ်ၶမ်း ဝဵင်းၼမ်ႉၶမ်း။ လွတ်ႈဢၢၼ်ႇၼမေႃးတသ 3 ၵမ်းသေတႄႇ ပိုတ်ႇပၢင်ၵႂႃႇ။ ၸဝ်ႈၵွၼ်းဝတ်ႉ ၸေႇယသုၶ ၸဝ်ႈတူၼ်ၶူးဝိၼႃသႃရ၊ ၸဝ်ႈတူၼ်ၶူးပၼ်တိတ (ၽူႈၵုမ်းပၢင်သွၼ်)၊ ၸၢႆးယီႈၽူး တင်း ၸၢႆးလၢဝ်ၶမ်း (ႁွင်ႉၸၢႆးသႅင်ၶိူဝ်းဝၼ်း) ၸိူဝ်းၼႆႉ မွၵ်ႇလၢတ်ႈၶေႃႈၵႂၢမ်းပိုတ်ႇပၢင်သွၼ်၊ ၵူၼ်းမႃးၶဝ်ႈ ႁူမ်ႈမီးပၢၵ်ႇပၢႆ-ၸၢႆးယီႈၸၢႆးလၢတ်ႈ။
ပၢင်သွၼ်ၼိုင်ႈၵမ်းၼႆႉ တေႁိုင်ၶၢဝ်းတၢင်း 3 လိူၼ်၊ ၼိုင်ႈလိူၼ်တေၵဵပ်းတီႈၵူၼ်းမႃးႁဵၼ်းၼိုင်ႈၵေႃႉႁႃႈႁဵင် (5,000) ၵျၢတ်ႈ။ ငိုၼ်းႁႃႈႁဵင်ၼၼ်ႉ ပဵၼ်ၵႃႈပိူဝ်ႈတႃႇတွပ်ႇတႅၼ်းၵႃႈႁိူဝ်ႉၵႃႈယၢပ်ႇတီႈၶူးသွၼ်- ၽူႈၶိုင်ပွင် ပိူဝ်ႈတႃႇပဵၼ် ပၢင်ပူင်သွၼ် ၸၢႆးလၢဝ်ၶမ်းလၢတ်ႈ။
ၸၢႆးလၢဝ်ၶမ်း လၢတ်ႈတီႈၽူႈတွႆႇႁွၵ်ႈဝႃႈ- မိူဝ်ႈဝႃးၼႆႉ ၵူၼ်းမႃးၶဝ်ႈႁူမ်ႈပၢင်သွၼ်ႁဵၼ်း မီးယူႇ 85 ၵေႃႉ၊ ဢၼ်ပၼ် သဵၼ်ႈသၢႆမၢႆဝႆႉၼႆႉ မိူဝ်ႈၽုၵ်ႈမႃးတေထိုင်မႃးထႅင်ႈ 45 ၵေႃႉ။ ၵၢၼ်သွၼ်ႁဵၼ်းၼႆႉ ၵဵဝ်ႇၵပ်းပုတ်ႉထ (Buddhism in English), လၢႆးလၢတ်ႈဢိင်းၵလဵတ်ႈ (Spoken English) လႄႈ Grammar, Vocabulary, Phonetic Community ၸိူဝ်းၼႆႉ- ဝႃႈၼႆ။
ၵဵဝ်ႇၵပ်းလွင်ႈၵၢၼ်ႁဵၼ်းၵၢၼ်သွၼ်လိၵ်ႈဢိင်းၵလဵတ်ႈ လႄႈ တၢင်းႁူႉတၢင်းႁၼ်ၸိူဝ်းၼႆႉ ၸဝ်ႈတူၼ်ၶူးပၼ်တိတ၊ ၸဝ်ႈတူၼ်ၶူးထမ်မသီရိ၊ ၸၢႆးလႃႉမွင်ႇ၊ ၸၢႆးၵွၼ်းၶိူဝ်းၶဝ်ၸိူဝ်းၼႆႉ ပဵၼ်ၶူးမေႃသွၼ်ပၼ်။ ယိူင်းဢၢၼ်း ႁႂ်ႈၵူၼ်းၼုမ်ႇ ၼႂ်းပိုၼ်ႉတီႈမီးတၢင်းႁူႉတၢင်းႁၼ် ၶိုပ်ႈၼႃႈၶိုၼ်ႈသင်ႉၵႂႃႇ- ၽူႈၶဝ်ႈပႃးၼႂ်း ၶွမ်ႊမတီႊတႃႇပွင်ပဵၼ်ပၢင်သွၼ် ၸၢႆးသႅင် လၢတ်ႈၼင်ႇၼႆ။


text:
Tuesday, Jul 01st
Last update08:57:18 PM GMT
တပ်ႉၵွင်ၾၢႆႇယႃႈယႃ ငႃးသိုၵ်းၼၢင်းႁၢၼ် ငဝ်ႈငုၼ်းဝၢၼ်ႈႁႆး (SSPP/SSA) ၶိုၼ်ႈၼႃႈသိုၵ်း ၵႂႃႇၵူတ်ႇထတ်း ပၼ်ပၢႆး ယူႇလီ ၵေႃႉႁၢၼ်ၵေႃႉသိုၵ်း ၸိူဝ်းယူႇၼႃႈသိုၵ်းၼႂ်းပၢင်တိုၵ်း။
ၸဝ်ႈၼႃႈတီႈဝႃႉ ဢမ်ႇၸႅင်ႈလူင်ႈၼႃႈသေ ၵိုင်ႉၵၢင်ႉ လူင်းႁၢမ်ႈၵူၼ်းၶၢႆၵၢတ်ႇ၊ ၶၢႆၶူဝ်းၶွင်ၵုၼ်ႇသိၼ်ၵႃႉ ၶဝ်ဝႃႈ ၽႂ်တေဢမ်ႇလႆႈၶၢႆၶူဝ်းၶွင် ၶိူင်ႈၵိၼ်တင်းယႅမ်ႉ ဢၼ်သႂ်ႇတဝ်ႈၵႅဝ်ႈ (တဝ်ႈပလႅင်း)။ ၵူၺ်းၵႃႈ ဢမ်ႇလၢတ်ႈပႃးဝႃႈ ပေႃးၶၢႆ တေပၼ်တူတ်ႈ(တၢမ်ႇ)သင်။
ႁၢင်ႈၽႅၼ်ႇတီႈမႂ်ႇ ဢၼ်ၾၢႆႇတႅၵ်ႈၼႃႈလိၼ်ၶဝ် ၶဵၼ်ႇတႅမ်ႈဢွၵ်ႇမႂ်ႇ၊ တတ်းမၵ်းဢဝ် တီႈလိၼ်ၵူၼ်းမိူင်းတႆး ၵႂႃႇပႃး ၼႂ်းမိူင်းၶႄႇၼၼ်ႉ ၵူၼ်းဝၢၼ်ႈၵူၼ်းမိူင်း ၼႂ်းပိုၼ်ႉတီႈ ဢမ်ႇႁၢၼ်ႉၸႂ်။
ဢွၼ်ႇယိင်းဢွၼ်ႇၵေႃႉမီး တူဝ်ၶိင်းသွင်တူဝ်၊ ႁပ်ႉၵၢၼ်ၽႃႇတတ်း တူဝ်ၶိင်းဢၼ်ၵွပ်ႈဝႆႉ ဢွၵ်ႇၵႂႃႇသေယူတ်းယႃ တူဝ်ဝႆႉၼၼ်ႉ တေၸၢင်ႈၽႃႇတတ်း ထူင်ႁူဝ်ၸႂ်ပွင်ႇထႅင်ႈ။
ၸွမ်ၽွင်းလူင်မိူင်းတႆး ၸီႉသင်ႇႁႂ်ႈထွၼ်ဢွၵ်ႇ လၵ်းၶႅၼ်ႈလႅၼ်လိၼ် မိူင်းမၢၼ်ႈ- ၶႄႇ ဢၼ်ၶၢမ်ႈမႃးပၵ်း တၢင်း မိူင်းတႆး၊ ပေႃးမီးပၼ်ႁႃ ၸင်ႇၵႄႈလိတ်ႈဝၢႆးလိုၼ်း။
ၶႄႇ ႁွင်ႉပီႈၼွင်ႉတႆးၼႂ်းၸႄႈၵဝ်ႇ ဢၼ်တေႃႇၼႃႈ ၸႄႈဝဵင်းမူႇၸႄႈ ၸိုင်ႈတႆးပွတ်းႁွင်ႇ သွၼ်ပၼ်ၵၢၼ်သိုၵ်း၊ ပိူဝ်ႈတႃႇ ဢဝ်ႁူမ်ႇလူမ်ႈ ၼႂ်းဝၢၼ်ႈဢိူင်ႇ၊ ၵူၼ်းလၵ်ႉၶၢမ်ႈလႅၼ်လိၼ်၊ တီႉၺွပ်းၽူႈႁၢႆႉၵူၼ်းၸူၼ်။
ၸွမ်သိုၵ်းယွတ်ႈသိုၵ်း ႁူဝ်ပဝ်ႈၶွင်ႇသီႇ ဢဝ်ၶိုၼ်း ၸိုင်ႈတႆး (RCSS) လၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈ ႁၵ်ႉၸိူဝ်ႉၸၢတ်ႈ ႁၵ်ႉၽႅၼ်ႇလိၼ် လႄႈႁၵ်ႉလိၵ်ႈလၢႆး ဢမ်ႇမိူၼ်ၵၼ်။ ၵမ်ႈၽွင်ႈဝႃႈ လေႃးလႄးၵၼ်ၼၼ်ႉ ဢမ်ႇၸႂ်ႈ။
“ၽွမ်ႉႁူမ်ႈ ၽွမ်ႉႁူမ်ႈ” ဢၼ်ဝႃႈၼႆႉ ၽႂ်ၵေႃႈၵႆႉၵႆႉလၢတ်ႈ ၽႂ်ၵေႃႈၶႂ်ႈႁႂ်ႈပဵၼ်ႄလႈ ဢွၼ်ၵၼ်တူၵ်ႇလၢတ်ႈ ဢွၼ်ၵၼ် ႁဵၵ်ႈႁွင်ႉမႃးပၢၼ်သိုပ်ႇပၢၼ် တေႃႇႁၢၼ်ႉၼႆႉၵေႃႈ တုိၵ်ႉဝႃႈ ထုၵ်ႇလီလႆႈၽွမ်ႉႁူမ်ႈၵၼ် ဢမ်ႇၶၢတ်ႇဢမ်ႇဝၢႆး။ ၵူၺ်းၵႃႈ လၢတ်ႈငၢႆႈႁဵတ်းယၢပ်ႇႄတႉႄတႉ။
သိုၵ်းမၢၼ်ႈ ယူႇၼႂ်းဝၢၼ်ႈတႃႈၽႃသွင်ႇ ဢဝ်ႁိူၼ်းၵူၼ်းဝၢၼ်ႈႁဵတ်းႁူဝ်ႉ ယိုဝ်းၵွင်ႈလူင်သႂ်ႇ တပ်ႉပၢင်သဝ်းသိုၵ်းတႆး ဢၼ်ပၵ်းယူႇတီႈတႃႈၽႃသွင်ႇ။ သိုၵ်းတႆးၵေႃႈ ၵႂႃႇလမ်တပ်ႉမၢၼ်ႈ တီႈဝၢၼ်ႈၵၢတ်ႈ။
“ၽွမ်ႉႁူမ်ႈ ၽွမ်ႉႁူမ်ႈ” ဢၼ်ဝႃႈၼႆႉ ၽႂ်ၵေႃႈၵႆႉၵႆႉလၢတ်ႈ ၽႂ်ၵေႃႈၶႂ်ႈႁႂ်ႈပဵၼ်ႄလႈ ဢွၼ်ၵၼ်တူၵ်ႇလၢတ်ႈ ဢွၼ်ၵၼ် ႁဵၵ်ႈႁွင်ႉမႃးပၢၼ်သိုပ်ႇပၢၼ်...
လွင်ႈၽႅၼ်ၵၢၼ်သိုၵ်းမၢၼ်ႈ ၵွပ်ႈသင်မၢၼ်ႈ“ၽႅၼ်ၵၢၼ်ၵိုတ်းသိုၵ်း” ႁဵတ်းသင်မၢၼ်ႈတိုၵ့်သိုပ်ႇယိုဝ်းႁဝ်းလႄႈၺွပ်းႁဝ်းယူႇ မိူင်းႁူမ်ႈတုမ်ၸႅတ...
မိူဝ်းၸဝ်ႈၾႃႉတႆး တူၵ်းႁွတ်ႈတႂ်း ဢူငဝ်းဢႃႇၼႃႇ ဢိင်းၵလဵတ်ႈ ဢိင်းၵလဵတ်ႈၶဝ် လဵပ်ႈႁဵၼ်းလွင်ႈမိူင်း ၸဝ်ႈၾႃႉတႆးၼႆႉ တင်ႈတႄႇၸဵမ်မိူဝ်ႈပီ 18...
1.တုင်းထွမ်ႇႁဵတ်းၸွမ်း ၶေႃႈပူင်ၶေႃႈသင်ႇတႅတ်ႈ ၼႅတ်ႈ။ တုင်းထွမ်ႇ ႁဵတ်း ၸွမ်းလႅတ်းသႅဝ်းၽႂ်းၽၢႆ။ 2. ႁၵ်ႉႁူမ်ၼပ်ႉယမ်ၽူႈယႂ်ႇၵူၼ်းလူင်။
မၢႆဝၼ်း 09/02/2014
ထိုင်/
ႁူင်းပွႆႇပိုၼ်ၶၢဝ်ႇ ပၢင်လူင် (ၾၢႆႇတႆး) လွင်ႈၸၢဝ်းၶိူဝ်းပီႈၼွင်ႉလွႆ ၼႄၵၢင်ၸႂ် လွင်ႈယႃႈမဝ်းၵမ် ပူၼ်ႉမႃးမိူဝ်ႈ...


text:
Letter to Taifreedom
လိၵ်ႈယိုၼ်ႈၽၢၼ်ႇ ၵူၼ်းမိူင်း
- Details
- Created on 31 March 2014
- Written by တႆးလွတ်ႈလႅဝ်း
မႂ်ႇသုင်ၶႃႈ
ဢွၼ်တၢင်းသုတ်း ၶႃႈႁဝ်းၼပ်ႉယမ်ယႂ်ႇၼိူဝ် ၽူႈႁၵ်ႉၸိူဝ်ႉၸၢတ်ႈ ဝၢၼ်ႈမိူင်းလႄႈ ၽူႈႁတ်းႁၢၼ်ႁဝ်းၶဝ် ၸိူဝ်းဢၼ်ႁတ်းၸုၼ်ႉတူဝ်ၸႂ် ၸဝ်ႈၵဝ်ႇသေ တၢင်တူဝ်ၵူၼ်းမိူင်းတႆးႁဝ်း တင်းသဵင်ႈသေယဝ်ႉ ႁတ်းၶဝ်ႈၵႂႃႇၸူး ႁူပ်ႉဢုပ်ႇ လူင်ပွင်ၸိုင်ႈ တဵင်းၸဵင်ႇၶဝ်ၼၼ်ႉ ၶႃႈႁဝ်းႁူမ်ၸူမ်းၸွမ်း တႄႉတႄႉၶႃႈဢေႃႈ။
မိူဝ်းၼႃႈမႃးၵေႃႈ ၶႅၼ်းတေႃႈ ယွၼ်းႁႂ်ႈမီး ၽူႈႁတ်းႁၢၼ်ထႅင်ႈသေ ႁႂ်ႈမီးပႃး ၾၢင်ႉလီဢိတ်းၼိုင်ႈ ဢၼ်မၢၼ်ႈလီတေႃႇတႆးၼႆႉ မၼ်းပႆႇယၢမ်ႈမီးၼႂ်းပိုၼ်းဝႆႉလႄႈ ၶႃႈႁဝ်းၶႂ်ႈယွၼ်းသင်ႇဝႆႉဝႃႈ ပေႃးမၢၼ်ႈလၢတ်ႈၼႆႉ ႁႂ်ႈထွမ်ႇၶိုတ်းၶိုတ်း ဢၼ်မၢၼ်ႈလၢတ်ႈၼၼ်ႉ ယႃႇၵိုင်ႉၵၢင်ႉယုမ်ႇ ဢၼ်မၢၼ်ႈၸႂ်ႉၼၼ်ႉၵေႃႈ ယႃႇႁဵတ်းၸွမ်းသဵင်ႈၼႆၶႃႈဢေႃႈ။ ဢၼ်တွၼ်ႈလၢတ်ႈ ဢုပ်ႇမၢၼ်ႈၼၼ်ႉတႄႉ တိုၼ်းလူဝ်ႇလႆႈဢုပ်ႇ ၵူႈၶၢဝ်းယၢမ်းယဝ်ႉ ၵူၺ်းၵႃႈ ဢၼ်လူဝ်ႇႁဵတ်းၼၼ်ႉ တႆးႁဝ်းလူဝ်ႇႁဵတ်းဢဝ် ႁၢင်းႁဝ်းယဝ်ႉ ဢၼ်တႆးႁဝ်းၶႂ်ႈလႆႈၶႂ်ႈပဵၼ်ၼၼ်ႉ တႆးႁဝ်းမီးပုၼ်ႈၽွၼ်း တႃႇႁဵတ်းလႆႈ တႆးႁဝ်းဢမ်ႇၸႂ်ႈ လႆႈပဵၼ်ၽၢႆႇတႂ်ႈမၢၼ်ႈ ပဵၼ်တၢင်းၵၢၼ် ဢၼ်မၢၼ်ႈႁဵတ်းၶုၼ် မိူင်းႁူမ်ႈတုမ် ႁိုင်ပူၼ်ႉမႃး ႁူၵ်းသိပ်းပီႊပၢႆသေတႃႉၵေႃႈ ၶဝ်ဢဝ်လၢႆးႁၢႆႉ ယႃႉပႅတ်ႈပၵ်းပိူင်မိူင်း သေဢမ်ႇၵႃး ဢဝ်တၢႆပႃး ၽူႈဢုပ်ႉပိူင်ႇ မိူင်းႁူမ်ႈတုမ်ၵွၼ်ႇလူး။ ဢၼ်တဵင်းၸဵင်ႇ ၶိုၼ်ႈမႃးၼႆႉၵေႃႈ ဢမ်ႇၸႂ်ႈဝႃႈ ပဵၼ်ဢၼ်ၵူၼ်းမိူင်း ၵျိုၵ်းသေလႄႈ ၶိုၼ်ႈမႃးပဵၼ်တၢင်းၵၢၼ် တႃႇတေပဵၼ်မႃး မိူင်းႁူမ်ႈတုမ်ၸႅတ်ႈၸၢင်ႇၼၼ်ႉ တေပဵၼ်မႃးယၢပ်ႇယူႇ ဢၼ်သူၸဝ်ႈလၢတ်ႈဝႃႈ ႁႂ်ႈတဵင်းၸဵင်ႇ ၸွႆႈၵေႈပၼ်ႁႃ လွင်ႈငမ်းယဵၼ် ၼႂ်းမိူင်းတႆး ဝႆးဝႆးၼႆၼၼ်ႉ မၼ်းတွပ်ႇၶိုၼ်းဝႃႈ တႃႇလွင်ႈငမ်းယဵၼ် ၼႂ်းမိူင်းတႆးၼၼ်ႉ ဢၢပ်ႈပၼ်တီႈ တပ်ႉသိုၵ်းၶဝ်ယဝ်ႉၼႆ ဢမ်ႇၸႂ်ႈႁိုဝ်? တီႈပွင်ႇမၼ်းႁၢႆႉလႄႈလီ မီးတီႈတပ်ႉသိုၵ်းၶဝ် ၼႆယဝ်ႉ။ မိူၼ်ၼင်ႇ မိူင်းမၢၼ်ႈၶဝ်ႁဵတ်း ယၢမ်းလဵဝ်ၼႆႉ တဵင်းၸဵင်ႇ ၵေႃႉပဵၼ်ပုၼ်ႈတႃႇ ယွၵ်ႇလႅၼ်ၽႅၼ်ၵၢၼ် ၼေၼႃႈပုၼ်ႈတႃႇႁႂ်ႈ ၵူၼ်းၼွၵ်ႈမိူင်းၶဝ်ယုမ်ႇ ဢၢၼ်းလႅၼ်ႁႂ်ႈတႆးယုမ်ႇၶဝ် ၵူၼ်းႁဝ်းၼႆႉ ပေႃးဝႃႈမီးမႃးလွင်ႈ ယုမ်ႇယမ်ၵၼ်ယဝ်ႉ ၵႆႉလိုမ်းပႅတ်ႈလွင်ႈၾၢင်ႉ လႄႈ မၢၼ်ႈၶဝ်ပႂ်ႉဢဝ် မိူဝ်ႈတႆးလိုမ်းတူဝ်ဢိူဝ်ႈ၊ ၶႅၼ်းတေႃႈၽူႈ ဢွၼ်ႁူဝ်ႁဝ်းၶဝ် ဝူၼ်ႉၶိုတ်းၸွမ်း ၺႅၼ်ႇမၢၼ်ႈသေၵမ်း။
ပေႃးၶႂ်ႈပေႉၺႅၼ်ႇမၢၼ်ႈၶဝ် ယႃႇႁႂ်ႈတူၵ်းလွၵ်းၶဝ်ႁၢင်ႈဝႆႉၼၼ်ႉ ပေႃးတေဢုပ်ႇမၢၼ်ႈထႅင်ႈ တႆးႁဝ်းလူဝ်ႇမီး တပ်ႉသိုၵ်းဢၼ်လဵဝ် လူဝ်ႇမီးႁႅင်းသိုၵ်းယႂ်ႇ ပေႃးဝႃႈဢမ်ႇမီးႁႅင်းသိုၵ်း တႃႇတေတိုၵ်းၶဝ်လႆႈၼႆ ၵူဝ်မိူင်ႇၼင်ႇ ၸဝ်ႈႁိူဝ်းၶမ်းလႄႈ ၸဝ်ႈၾႃႉမိူင်းပွၼ်ၶဝ်ၼၼ်ႉဢိူဝ်ႈ၊ ၶႅၼ်းတေႃႇယႃႇလိုမ်းလႄႈ ပေႃးဝႃႈဢုပ်ႇမၢၼ်ႈၶဝ်ထႅင်ႈၼႆ လီတီႈသုတ်း ယႃႇပေဢုပ်ႇၸုမ်းလဵဝ်၊ ၸုမ်းလုၵ်ႉၽိုၼ်ႉတၢင်းမူတ်း လူဝ်ႇၽွမ်ႉၵၼ် ဢုပ်ႇမိူဝ်ႈလဵဝ်ၵၼ် တၢင်းယိူင်းဢၢၼ်းႁဝ်း ဢမ်ႇမိူၼ်ၵၼ်ၵေႃႈ ဢမ်ႇပဵၼ်သင် လူဝ်ႇႁဵတ်းႁႂ်ႈမၢၼ်ႈ ယႃႇၸၢင်ႈလႅၼ်ႁဝ်း ၶဝ်ႈၸႂ်ၽိတ်းၵၼ် ၼၼ်ႉၵူၺ်း။ ပေႃးဝႃႈ ဢုပ်ႇၽႂ်ဢုပ်ႇမၼ်းၼႆ မၼ်းမိူၼ်ႁဝ်း ႁႆႇမွင်းၼႂ်းႁူၺ်ႈၵေႃႉတီႈသေ သဵင်လင်မွင်း တေဢမ်ႇၶဝ်ႈၵၼ်လႄႈ တႃႇၵူၼ်းတေႁႆႇၵွင် ပၼ်ၵူၼ်းၵႃႈလၢႆးသႅၼ်ႉ တေဢမ်ႇၸၢင်ႈႁႆႇလႄႈ ၵေႃႉတေၵႃႈၵေႃႈ ဢမ်ႇၸၢင်ႈထူၵ်း လၢႆးသႅၼ်ႉမၼ်းၼႆယဝ်ႉ။ ၵွပ်ႈမိူဝ်ႈၵွၼ်ႇပူၼ်ႉမႃး တႆးႁဝ်းလႆႈႁႆႇမွင်းဢမ်ႇၶဝ်ႈၵၼ်လႄႈ တႆးႁဝ်းဢမ်ႇ ၸၢင်ႈလႆႈၵႃႈသေပွၵ်ႈ ၵုမ်ႇပၼ်မၢၼ်ႈၶဝ် ၵႃႈမႃးႁိုင်ၼႃႇယဝ်ႉ ဝၼ်းမိူဝ်ႈၼႆႉတႄႉ ၵူၼ်းႁႆႇမွင်းပၼ် ႁႂ်ႈၽွမ်ႉၵၼ် သေၵမ်း တႃႇႁႂ်ႈတႆးႁဝ်း တေၸၢင်ႈထူၵ်းလၢႆးသႅၼ်ႉၵႃႈၼၼ်ႉ မီးတီႈၵူၼ်းႁႆႇမွင်းပၼ်ၼၼ်ႉယဝ်ႉ သမ်ႉထႅင်ႈ ပေႃးဢုပ်ႇၸွမ်းမၢၼ်ႈမိူဝ်ႈလႂ်ၵေႃႈယဝ်ႉ လူဝ်ႇၽိတ်ႈပႃး ၽွင်းတၢင်ၼွၵ်ႈမိူင်းၶဝ် ၶဝ်ႈထွမ်ႇယိၼ်းၸွမ်း မၢၼ်ႈတေဢမ်ႇၸၢင်ႈလႅၼ်လိင်ႉယွၵ်းၶဝ် ယဝ်ႉသမ်ႉထႅင်ႈလွင်ႈၼိုင်ႈ ပေႃးၶွတ်ႇၽွတ်ႈ ပႃႇတီႈႁွင်ႈၵၢၼ်ၼႆ ႁွင်ႈၵၢၼ် ဢၼ်လႂ်ၵေႃႈယဝ်ႉ ႁူဝ်ၵူၼ်းၼမ်ၵေႇ လူဝ်ႇမိူၼ်ၵၼ် ပေႃးမၢၼ်ႈႁႃႈၵေႃႉၼႆၵေႃႈ တႆးႁဝ်းၵေႃႈ လူဝ်ႇမီးႁႃႈၵေႃႉ မိူၼ်ၵၼ် ပေႃးဝႃႈမၢၼ်ႈၶဝ်ၼမ်လိူဝ်တႆး ယႃႇပေၽွမ်ႉ သင်ဝႃႈၵူၼ်းႁဝ်းယွမ်း မၢၼ်ႈၶဝ်ၼႆ တႆးႁဝ်းတိုၼ်းသုမ်း တီႈတေႉမၼ်း တႆးႁဝ်းဢမ်ႇလူဝ်ႇပႂ်ႉ ႁႂ်ႈမၢၼ်ႈၶဝ်ၸတ်းပၼ် တီႈယူႇႁဝ်းလူင် ႁဝ်းပဵၼ်တႆး ႁဝ်းမီးသုၼ်ႇယူႇ သုၼ်ႇႁဵတ်းၼမ်လိူဝ်မၢၼ်ႈၶဝ်လူးၵွၼ်ႇ ဢမ်ႇၸႂ်ႈႁိုဝ်? ၵၢၼ်မိူင်းတႆးႁဝ်းၼႆႉ တႆးတိုၼ်းမီးသုၼ်ႇႁဵတ်း မၢၼ်ႈၶဝ်ၼႆႉ ဢမ်ႇမီးပုၼ်ႈတႃႇဝၢင်းၽႅၼ်ပၼ်ႁဝ်း မၢၼ်ႈၶဝ်ဢမ်ႇၸႂ်ႈ ၸဝ်ႈၶွင်မိူင်းတႆး တဵင်းၸဵင်ႇၶိုၼ်ႈမႃး ပဵၼ်လူင်ပွင်ၸိုင်ႈ ၼႆသေတႃႉၵေႃႈ ဢမ်ႇၸႂ်ႈၵူၼ်းမိူင်း တၢင်ႇၶိုၼ်ႈမႃးလႄႈ တႆးႁဝ်းဢမ်ႇလူဝ်ႇလႆႈထွမ်ႇမၼ်းလၢတ်ႈ ႁဝ်းလူဝ်ႇလႆႈထွမ်ႇ သဵင်တီႈၵူၼ်းမိူင်းတႆးႁဝ်းၵူၺ်း၊ လူဝ်ႇလႆႈႁဵတ်းၸွမ်း သဵင်လၢတ်ႈၵူၼ်းမိူင်း ၸင်ႇမႅၼ်ႈၸွမ်း လွၵ်းလၢႆးလုမ်ႈၾႃႉၼႆယဝ်ႉ။ ငဝ်းလၢႆးမိူင်းတႆး ဝၼ်းမိူဝ်ႈလဵဝ်ၼႆႉ ပေႃးမၢၼ်ႈလႄႈတႆး လဵၼ်ႈဢမ်ႇမႅၼ်ႈလွင်ႈမၼ်းၼႆ တေၸၢင်ႈတူၵ်းလွၵ်းၶႄႇ ႁုပ်ႈပႅတ်ႈၵူၺ်းယဝ်ႉ ၽီမိုဝ်းၶႄႇပဵၼ်ၽႂ်ၸွင်ႇတႆးႁူႉႁိုဝ်? ၸဵမ်ၸုမ်းဢၼ်ဢဝ်တၢင်း ၸွႆႈထႅမ်တီႈ ၶႄႇၼၼ်ႉၵေႃႈ ၶဝ်ဢမ်ႇႁူႉ လွင်ႈဝႃႈလႅၼ်မိူင်းဢၼ်ၶဝ် ၵုမ်းၵမ်ယူႇမိူဝ်ႈလဵဝ်ၼႆႉ တူၵ်းမႅၼ်ႈလၢႆးၶႄႇ ႁၢင်ႈဝႆႉၼႆ ယူဝ်ၶဝ်တေဢမ်ႇဝူၼ်ႉမႅၼ်ႈယူဝ်ႉ ငဝ်းလၢႆးမိူင်းတႆးႁဝ်း ယၢမ်းမိူဝ်ႈလဵဝ် ၸမ်တူၵ်းၼႂ်းမိုဝ်းၶႄႇၶိုင်ႈ ၼိုင်ႈယဝ်ႉ ။ မိူဝ်ႈမိူင်းၶွၼ်ၼၼ်ႉၵေႃႈ ၶႄႇဝႃႈႁဝ်းဢမ်ႇမိူဝ်းဢုပ်ႉမိူင်းတႆးသူ ႁဝ်းတေႁႂ်ႈတႆးသူဢုပ်ႉၶိုၼ်း ၶႄႇႁဝ်း တေႁဵတ်းပၼ်တၢင်းလူတ်ႉၾႆးၼႆလူး တေႃႇမိူဝ်ႈလဵဝ် မိူၼ်ႁိုဝ်လႃႇ? မိူင်းၶွၼ်ၼႆႉၵေႃႈ တေမိူၼ်ၼင်ႇၼၼ်ယဝ်ႉ ပေႃးသေးလၢႆၼင်လိၼ်မိူင်းတႆးၵေႃႈ ၸွႆႈဝူၼ်ႉၽွင်ႈလႄႈ ဢၼ်ႁဝ်းလၢတ်ႈမႃးၼႆႉ တေၸႂ်ႈဢမ်ႇၸႂ်ႈ တေပဵၼ်လၢႆးလႂ်ၼႆၵေႃႈ ၶႅၼ်းတေႃႈ ႁႂ်ႈႁူႉႁၼ်ထိုင်သေၵမ်း။
ဢၼ်ၶႃႈႁဝ်း လႆႈတႅမ်ႈသူင်ႇထိုင်မႃးၸိူင်ႉၼႆၼႆႉ ဢမ်ႇၸႂ်ႈဝႃႈ ၶႃႈႁဝ်းၵျႃႉၼႃႇ ၶႅၼ်ႇၼႃႇႁူႉၼႃႇ ၼႆလႄႈ လၢတ်ႈပၼ်သူၸဝ်ႈတႄႉဢမ်ႇၸႂ်ႈတီႈၶႃႈ၊ ၵွပ်ႈပိူဝ်ႈဝႃႈ ၶႃႈႁဝ်းၵေႃႈ ပဵၼ်တႆးၵေႃႉၼိုင်ႈလႄႈ ယိၼ်းသေးလၢႆမိူင်းတႆးႁဝ်းလႄႈ လႆႈဝူၼ်ႉမႅၼ်ႈၶႃႈဢေႃႈ ဝူၼ်ႉမႅၼ်ႈသေတႃႉၵေႃႈ ပေႃးဢမ်ႇႁူႉလၢႆး တႃႇတေၵေႈမၼ်းၸိုင် မၼ်းၵေႃႈ ဢမ်ႇၸၢင်ႈတုမ်ႉယွၼ်ႈသင်ၼႆၶႃႈလႄႈ လႆႈတူၵ်ႇပၼ်မႃးတီႈ ၽူႈဢွၼ်ႁူဝ်တႆးႁဝ်း ဢိၵ်ႇပႃးၽူႈပွင်ၵၢၼ်မိူင်းတႆး ၵူႈႁွင်ႈၵၢၼ် ၵူႈမူႇၵူႈၸုမ်းလႄႈ ၽူႈႁၵ်ႉၸိူဝ်ႉၸၢတ်ႈ ဝၢၼ်ႈမိူင်းႁဝ်းၶဝ် တင်းသဵင်ႈၶႃႈဢေႃႈ။
ပေႃႈၶႂ်ႈႁႂ်ႈ မိူင်းတႆးႁဝ်း မီးလွင်ႈငမ်းယဵၼ် ႁဝ်းတႆးၼင်ႇၵၼ် လူဝ်ႇဢုပ်ႇၵၼ် ၼမ်သေဢုပ်ႇမၢၼ်ႈ ၼႆၶႃႈဢေႃႈ၊ ဢဵၼ်ႁႅင်းတပ်ႉသိုၵ်း မိူင်းတႆးၼႆႉ လူဝ်ႇဢုပ်ႇၵၼ် ၸုမ်းမိူင်းတႆးၼႆႉၵူၺ်း ၸင်ႇတေယႂ်ႇလႆႈ ပေႃးဝႃႈတေႁႂ်ႈမၢၼ်ႈ ႁဵတ်းပၼ်ၼႆ ၶဝ်ဢမ်ႇမီးဝၼ်း တေပၼ်ႁဝ်းယႂ်ႇလႆႈ မၢၼ်ႈၶဝ်ၵူဝ်တႆးၽွမ်ႉၵၼ်ၼႃႇလႄႈ ၶဝ်ၸင်ႇၸႅၵ်ႇပၼ် တီႈၼမ်ႉပွတ်းလိၼ် တွၼ်ႈၼၼ်ႉယဝ်ႉ။ ယဝ်ႉၵေႃႈ ထႅင်ႈလွင်ႈၼိုင်ႈ ၶႃႈႁဝ်းၶႂ်ႈယွၼ်းသင်ႇဝႆႉ ပေႃးဢုပ်ႇၵၼ် မူႇပိူင်မိူင်းႁူမ်ႈတုမ်မႃးၼႆ မၢၼ်ႈၶဝ် တေၸႂ်ႉႁဝ်းပဵၼ်သိုၵ်းဢၼ်လဵဝ်ၼႆ သူၸဝ်ႈတေႁဵတ်းၸိူင်ႉႁိုဝ် ပေႃးသူၸဝ်ႈ ႁဵတ်းၸွမ်းၶဝ်ၵေႃႈ ၵွႆထႅင်ႈယဝ်ႉ သုၼ်ႇလႆႈတႆးႁဝ်း ပေႃးဝႃႈဢမ်ႇႁဵတ်းၸွမ်း ၶဝ်သမ်ႉတေယိုဝ်းတႆး ၵွပ်ႈၼႆလႄႈ တႆးလူဝ်ႇမီးတပ်ႉသိုၵ်း တႃႇမိူင်းတႆးၶေႃၶေႃ မိူင်းႁူမ်ႈတုမ်ၽၢတ်ႇဢွၵ်ႇၵေႃႈယဝ်ႉ ဢမ်ႇၽၢတ်ႇဢွၵ်ႇၵေႃႈယဝ်ႉ တႆးတိုၼ်းလူဝ်ႇလႆႈမီး တပ်ႉသိုၵ်းႁင်းၵူၺ်း ပေႃးဢမ်ႇမီးဝႆႉ တပ်ႉသိုၵ်းၵေႃႈ မိူၼ်တင်းဢမ်ႇမီးမိူင်း ၼႆယဝ်ႉဢေႃႈ။
လွင်ႈတၢင်းႁၼ်ထိုင်မီးၼင်ႇၼႆတီႈၶႃႈ
မႂ်ႇသုင်ၶႃႈ


text:
General News
ပႃႇတီႇသိူဝ်ၽိူၵ်ႇ တၢင်ႇပၢႆႉပႃႇတီႇမႂ်ႇ တီႈဝဵင်းၼမ်ႉၶမ်း
- Details
- Created on 06 June 2014
- Written by တႆးလွတ်ႈလႅဝ်း
ပႃႇတီႇ တီႇမူဝ်ႇၶရႅတ်ႉတိၵ်ႉ ၸၢဝ်းၶိူဝ်းတႆး (ႁိုဝ်) ပႃႇတီႇသိူဝ်ၽိူၵ်ႇ(SNDP) တၢင်ႇပၢႆႉပႃႇတီႇမႂ်ႇ တီႈဝၢၼ်ႈပၢင်ႇလူင် ၼႂ်းၸႄႈဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ။
ၾႃႉၽႃႇၵူၼ်းမိူင်း ၸေႈဝဵင်းလွႆလႅမ်တၢႆထင်တီႈ
- Details
- Created on 04 June 2014
- Written by တႆးလွတ်ႈလႅဝ်း
ၽေးသၽႃႇဝႃႉ ၾႃႉၽႃႇ ၵူၼ်းဝၢၼ်ႈလွႆမူၼ်း ဢိူင်ႇတွင်ၼဝ်ႈ ၸႄႈဝဵင်းလွႆလႅမ် ၸိုင်ႈတႆးပွတ်းၸၢၼ်း တၢႆထင်တီႈ တႂ်ႈတူၼ်ႈမႆႉပႅၵ်ႇ။
ၾူၼ်လူင်လူမ်းလႅင်ႉ မၢၵ်ႇႁဵပ်း တူၵ်းလူင်းၽတ်ႉပဝ်ႇဢဝ်လင်ႁိူၼ်း ဢိူင်ႇပဵင်းၸႂ် လူႉၵွႆၼမ်
- Details
- Created on 03 June 2014
- Written by တႆးလွတ်ႈလႅဝ်း
ယွၼ်ႉၽေးသၽႃႇဝ ၽိင်ႈၾႃႉၶၢဝ်းၾူၼ်လႄႈ ႁဵတ်းႁႂ်ႈၾူၼ်လူင်လူမ်းလႅင်ႉ ၸဵမ်လုၵ်ႈမၢၵ်ႇႁဵပ်း ၽတ်ႉပဝ်ႇ တူၵ်းလူင်းသႂ်ႇ လင်ႁိူၼ်း ၵူၼ်းမိူင်း (78)လင် ၼႂ်းဢိူင်ႇပဵင်းၸႂ် ၸႄႈဝဵင်းၼမ်ႉၸၢင် လႆႈၵူၼ်ႇပင်းလူႉလႅဝ်ၼမ် ႁူမ်ႈပႃးမၢၵ်ႇၶဝ်ႈတဝ်ႈၼမ်ႉ။
ထုင်ႉမိူင်းပွၼ် ၸတ်းႁဵတ်းပၢင်ပွႆး ဢုပ်ႇဢူဝ်းၶူၼ်ႉၶႆႈ လိၵ်ႈလၢႆးပၢႆးႁူႉႁၼ်လႄႈ ယုၵ်ႉယွင်ႈ ၼမ်ႉၸႂ် မေႃသွၼ်၊ လုၵ်ႈႁဵၼ်း
- Details
- Created on 03 June 2014
- Written by တႆးလွတ်ႈလႅဝ်း
ၼႃႈတီႈ မၢႆ(5) တပ်ႉၵွင်(365) ၶွင်ႇသီႇဢဝ်ၶိုၼ်းၸိုင်ႈတႆး(RCSS) ထုင်ႉမိူင်းပွၼ် မိူင်းတႆးပွတ်းၸၢၼ်း မူႇဝၢၼ်ႈ (26)ဝၢၼ်ႈ ႁူမ်ႈၵၼ်သေ ၸတ်းႁဵတ်းပၢင်ပွႆး ပၢင်ဢုပ်ႇဢူဝ်းၶူၼ်ႉၶႆႈလိၵ်ႈလၢႆး ပၢႆးႁူႉႁၼ် ပွၵ်ႈၵမ်း(1)ႄလႈ ပွႆးယုၵ်ႉယွင်ႈၼမ်ႉၸႂ် မေႃသွၼ်လႄႈ လုၵ်ႈႁဵၼ်း ၾိင်ႈငႄႈပုတ်ႉထလိၵ်ႈလၢႆးတႆး ပွၵ်ႈၵမ်း(9) ႁူမ်ႈၵၼ်ၵႂႃႇ မီးၵူၼ်းၶဝ်ႈႁူမ်ႈ 3,500ၵေႃႉပၢႆပၢႆ။
ပၢင်သွၼ်ၾိင်ႈငႄႈပုတ်ႉထလႄႈ လိၵ်ႈလၢႆးတႆး ဢိူင်ႇမိူင်းၵူဝ်း ၸတ်းႁဵတ်းပွႆးလူင်းပၢင်ယဝ်ႉတူဝ်ႈ
- Details
- Created on 02 June 2014
- Written by တႆးလွတ်ႈလႅဝ်း
ပၢင်သွၼ်ၾိင်ႈငႄႈပုတ်ႉထလႄႈ လိၵ်ႈလၢႆးတႆး ဢိူင်ႇမိူင်းၵူဝ်း တူင်ႇဝဵင်းတႃႈၶီႈလဵၵ်း ႁူမ်ႈ11ဝၢၼ်ႈ ဢၼ်ပိုတ်ႇၽုၺ်ႇ ႁိုင်46ဝၼ်းၼၼ်ႉ လႆႈၸတ်းႁဵတ်း ပွႆးလူင်းပၢင်သွၼ် တွၼ်ႈသူး လုၵ်ႈႁဵၼ်း ၵတ်ႉၶႅၼ်ႇ ဢွင်ႇပူၼ်ႉၸၼ်ႉၵႂႃႇ ယဝ်ႉတူဝ်ႈလီငၢမ်း။
More Articles...
- လူင်ပွင်ၸိုင်ႈမိူင်းမၢၼ်ႈ လၵ်ႉၶၢႆၵိၼ်တီႈလိၼ် ၵူၼ်းမိူင်းတႆးပၼ်ၶႄႇ
- ငဝ်ႈၸိုင်ႈလွႆတႆးလႅင်း ၸတ်းပၢင် ပိုတ်ႇႁူင်းႁဵၼ်းလႄႈ ႁူပ်ႉထူပ်းပေႃႈမႄႈလုၵ်ႈႁဵၼ်း ပွၵ်ႈ(1)
- ၽိုၼ်ၶၢဝ်ႇ "သဵင်သၼ်လွႆ" ပိုၼ်ၽႄႈ ၸွတ်ႇၼႂ်းမိူင်း
- RCSS၊ သိူဝ်ၽိူၵ်ႇ၊ ၵေႃလိၵ်ႈလၢႆးတႆး လူင်းပၼ်ႁႅင်းၸႂ် ၵူၼ်းမိူင်းလႄႈ လုၵ်ႈႁဵၼ်း
- ပွႆးလိုဝ်ႈပၢင်သွၼ်လိၵ်ႈတႆး ပွၵ်ႈၵမ်း(1) လႄႈ ဢိၵ်ႇတင်း ပွႆးဝၼ်းလုၵ်ႉၽိုၼ်ႉ ၵႅတ်ႇၶႄဢဝ်ၶိုၼ်းမိူင်း ၶွပ်ႈၶူပ်ႇ(56)ပီႊ
- ငဝ်ႈငုၼ်း ပႃႇတီႇမႂ်ႇသုင်ၸိုင်ႈတႆး (SSPP) တႅမ်ႈလိၵ်ႈယိုၼ်ႈထိုင် ၼႂ်းဝၼ်းၵိူတ်ႇလၢႆးလုၵ်ႉၽိုၼ်ႉ ယိပ်းၵွင်ႈၵၢင်ႇၸိုင်ႈတႆး ၶွပ်ႈၶူပ်ႇ (56)ပီႊ ငဝ်ႈၸိုင်ႈလွႆတႆးလႅင်း
- ၵူၼ်းမိူင်းလိူတ်ႇမႆႈၸႂ် ယွၼ်ႉသိုၵ်းမၢၼ်ႈ ၽိူမ်ႉႁႅင်းသိုၵ်းတင်းၼမ်လႄႈ ၽင်မၢၵ်ႇလူင်ၸွမ်းဝၢၼ်ႈ
- သိုၵ်းၶႄႇတိၺွပ်းပီႈၼွင်ႉတႆး တႃႇႁဵတ်းတၢင်းလူတ်ႉၾႆး မိူင်းၼိူဝ်၊ သိုၵ်းမၢၼ်ႈႁၢင်ႈသိုၵ်း ဢၢင်ႈပိုတ်းတိုၵ်း KIAထႅင်ႈ
- ၸုမ်းၵူၼ်းၼုမ်ႇတႆး ဝဵင်းပၢင်လွင်း တုၵ်းယွၼ်းတၢင်းၸွႆႈထႅမ် တႃႇမႄးၵုမ်းလုမ်းလႃးၶိုၼ်း ပႃႇႁဵဝ်ႈၸဝ်ႈၾႃႉလူင် ပၢင်လွင်း
- ၸုမ်းပွင်ၵၢၼ်ၵေႃလိၵ်ႈလၢႆးလႄႈ ၾိင်ႈငႄႈတႆး တူင်ႇဝဵင်းၼမ်ႉၶမ်း ပိုၼ်ၽၢဝ်ႇဢွၵ်ႇ ၶေႃႈတႅပ်းတတ်း မၢႆ(1/95)


text:
ပပ်ႉတင်ႈၸိုဝ်ႈတႆး ပိူဝ်ႈတႃႇၵူၼ်းၶိူဝ်းတႆး မီးၸိုဝ်ႈလီၸိုဝ်ႈၶႅမ်ႉ၊ မီးမင်းၵလ (မင်ႇၵလႃႇ) တႃႇတူဝ်ၵဝ်ႇလႄႈလုၵ်ႈလၢင်း ဢိတ်ႇဢွၵ်ႇပိုၼ်ၽႄႈ၊ မီးၸိုဝ်ႈတႆး ႁႂ်ႈလိူၵ်ႈတင်ႈၸိုဝ်ႈႁဵင် ၸိုဝ်ႈပၢႆ။
ဢိင်ၼိူဝ်ၵူၼ်းမိူင်းၸိုင်ႈတႆး ဢၼ်ပဵၼ်ၵူၼ်းၶိူဝ်းတႆး ၸွမ်းဝၢၼ်ႈၼွၵ်ႈၼႃးပၢင်ႇၵမ်ႈၼမ်ၸိူဝ်းၼႆႉ ယင်းတိုၵ်ႉၸႂ်ႉၸိုဝ်ႈ ဢၼ်တင်ႈငၢႆႈ၊ ၸပ်းငၢႆႈ၊ ဢမ်ႇပေႃးမီးၵႂၢမ်းမၢႆတီႈပွင်ႇသေ ၶမ်းၸၢမ်ႇႁိူင်း (ၶူးမိူင်းလီ) ၶတ်းၸႂ်ၶိုင်ပွင်ဢိတ်ႇဢွၵ်ႇ ပိုၼ်ၽႄႈပပ်ႉတင်ႈၸိုဝ်ႈတႆး၊ ပိူဝ်ႈတႃႇၵူၼ်းၶိူဝ်းတႆး လႆႈလိူၵ်ႈတင်ႈၸိုဝ်ႈလီ ၸိုဝ်ႈၶႅမ်ႉ၊ မီး မင်းၵလ(မင်ႇၵလႃႇ) ႁႂ်ႈတူဝ်ၵဝ်ႇလႄႈ လုၵ်ႈလၢင်း။ ၼႂ်းပပ်ႉၼႆႉ တင်းမူတ်းမီးႁဵင်ၸိုဝ်ႈပၢႆ၊ ၵႃႈၶၼ်တမ်း ဝၢင်းဝႆႉတီႈ 60 ဝၢတ်ႇ (ငိုၼ်းထႆး)။ ယၢမ်းလဵဝ် မီးၶၢႆတီႈႁၢၼ်ႉ ၶမ်းၸၢမ်ႇႁိူင်း တၢင်းလင်ဝတ်ႉပႃႇပဝ်ႈ ၵဵင်းမႆႇ၊ ဢိၵ်ႇႁၢၼ်ႉၶၢႆပပ်ႉလိၵ်ႈတႆးလၢႆလၢႆတီႈ၊ ၸဵမ်ၼႂ်းၵဵင်းမႆႇ၊ မိူင်းၵွၵ်ႇ (ၵုင်းထဵပ်ႈ)၊ ပဵင်းလူင်၊ သဵင်ၵွင်တႆး တႃႈၶီႈလဵၵ်း၊ ၸဵမ်ၼႂ်းမိူင်း ဝဵင်းပၢင်လူင် ၸိူဝ်းၼႆႉ။
ၼႂ်းပပ်ႉၼႆႉ တူဝ်ယၢင်ႇမၼ်း ၸိုဝ်ႈၼၢင်းယိင်း ၸဵတ်ႈလုၵ်ႈဝၼ်း၊ ၼၢင်းငိုၼ်းဢူ ဝၼ်းဢႃးတိတ်ႉ၊ ၼၢင်းသႅင်ၶမ်း ဝၼ်းၸၼ်။ ၼၢင်းသႅင်ၸိင်ႇ ဝၼ်းဢင်းၵၢၼ်း၊ ၼၢင်းၶမ်းလၢဝ် ဝၼ်ႉပုတ်ႉ၊ ၼၢင်းၶမ်းမူဝ် ဝၼ်းၽတ်း၊ ၼၢင်းပဝ်းႁွမ် ဝၼ်းသုၵ်း လႄႈ ၼၢင်းၶမ်းၼူၼ်း ဝၼ်းသဝ် ၸိူဝ်းၼႆႉ။
ၶူးမိူင်းလီ ၼႄႉၼမ်းဝႃႈ ၵၢၼ်တင်ႈၸိုဝ်ႈၵူၼ်းၼိုင်ႈၵေႃႉၼၼ်ႉ ႁႂ်ႈယိပ်းတိုဝ်းထိုဝ်ဢဝ်မႁႃႇပုၵ်ႈတႅင်ႇ ပဵၼ်လၵ်း။ ၸိုဝ်ႈလီ တႃႇၵူၼ်းၼိုင်ႈၵေႃႉၼၼ်ႉ ၼႂ်းၸိုဝ်ႈႁဝ်းႁႂ်ႈမီး ဢထိပတိ၊ ဢထုၼ်း၊ ရႃႇၸ၊ ဢသိူၵ်ႈ (ၸႂ်) ၸိူဝ်းၼႆႉ။ ဢထိပတိၼၼ်ႉ ႁဵတ်းႁႂ်ႈႁဝ်းမီးဢူမုၼ်ယႂ်ႇ၊ ၽူႈၵူၼ်းယုမ်ႇယမ်ၼပ်ႉထိုဝ်။ ဢထုၼ်း လီၵူႈပိူင်ပိူင်၊ လီၵူႈလၢႆးလၢႆး။ ဢသိူၵ်ႈ ၾၢႆႇပၢႆးမၢၵ်ႈမီးလီ၊ မီးၸႂ်ယဵၼ်ၸႂ်ယၢဝ်း၊ တူဝ်ၸႂ်သိူဝ်းမူၼ်ႈလီ။ ရႃႇၸၼၼ်ႉ ပေႃးႁၢပ်ႉၵိုတ်ႉၵၢၼ်ၶုၼ် ၵၢၼ်သိုၵ်းၵေႃႈ ၸၢင်ႈမီးၸၼ်ႉ၊ ၸၢင်ႈပဵၼ်ၸဝ်ႈပဵၼ်ၶုၼ်၊ ၼႃႈၵၢၼ်ၶိုၵ်ႉတွၼ်း။ ႁႂ်ႈငိူင်ႉဝႄႈ ပႅင်ႇၵ၊ ပုတိ၊ မရၼ- ဝႃႈၼႆ။
ၶမ်းၸၢမ်ႇႁိူင်း ယင်းလၢတ်ႈၼႄဝႃႈ- မိူဝ်ႈပွၵ်ႈမိူဝ်းဢႅဝ်ႇတီႈမိူင်းတႆးပွၵ်ႈၼိုင်ႈ လႆႈမိူဝ်းငိၼ်းၸိုဝ်ႈသဵင် ဢွၼ်ႇယိင်းဢွၼ်ႇၸၢႆးၼႂ်း ဝၢၼ်ႈၼႂ်းသူၼ် တင်ႈၸိုဝ်ႈၵၼ်ဝႃႈ ဢၢႆႈၼု၊ ဢၢႆႈသူၺ်ႇ၊ ဢၢႆႈပၢၼ်း၊ ဢၢႆႈလိင်ႇ၊ ဢၢႆႈမွင်ႇ၊ ဢီႇၺုၼ်ႉ၊ ဢီႇၵျႃႇ၊ ဢေးပု ၸိူဝ်းၼႆႉၵႂၢမ်းတႆး ဢမ်ႇမီးတီႈပွင်ႇသင်။ ထၢမ်တီႈပေႃႈမႄႈၶဝ်ဝႃႈ ၵွပ်ႈသင်လႆႈတင်ႈၸိုဝ်ႈပၼ် လုၵ်ႈလၢင်းဝႃႈၸိူင်ႉၼႆ၊ ပေႃႈမႄႈၶိုၼ်းတွပ်ႇဝႃႈ ဢမ်ႇႁူႉတေတင်ႈၸိုဝ်ႈပၼ်ဝႃႈႁိုဝ်။ ၵွပ်ႈၼၼ် ၸင်ႇလႆႈၶတ်းၸႂ်ဝူၼ်ႉ သၢင်ႈၶိုင်ပွင် ဢွၵ်ႇမႃးပဵၼ်ပပ်ႉလိၵ်ႈ တင်ႈၸိုဝ်ႈဢၼ်ၼႆႉ- ဝႃႈၼႆ။


text:
ဝၼ်းၶွပ်ႈႁွပ်ႈဝၼ်းၵိူတ်ႇ ၸဝ်ႈမုၼ်ယႂ်ႇၶုၼ်ႁေႃၶမ်းမိူင်းထႆး 85 ဝႃႇသႃ ဢၼ်ပီႈၼွင်ႉၵူၼ်းထႆးၸတ်းတင်းမိူင်းပတ်း ပိုၼ်ႉၼႆႉ ပီႈၼွင်ႉတႆးၸိူဝ်းတူၵ်းႁွတ်ႈမိူင်းထႆး ၵဵင်းမႆႇ၊ ၵုင်းထဵပ်ႈ (မိူင်းၵွၵ်ႇ) ၶဝ်ႈႁူမ်ႈယွၼ်းပွၼ်းတင်းၼမ်၊ ယွၼ်းပွၼ်းႁႂ်ႈၸဝ်ႈမုၼ်ယႂ်ႇႁေႃၶမ်းထႆး ဢႃႇယုယိုၼ်း ယၢဝ်းၶၢဝ်းႁိုင်။
ဝၼ်းထိ 05/12/12 ဢိင်ၼိူဝ်ပဵၼ်ဝၼ်းယႂ်ႇလူင်ႁူင်ႁၢင်း ၼႂ်းၸိုင်ႈထႆး၊ ၸဝ်ႈႁေႃၶမ်းထႆး ဢႃႇယုၶွပ်ႈႁွပ်ႈ 85 ဝႃႇသႃသေ ပီႈၼွင်ႉထႆးတင်းမိူင်းပတ်းပိုၼ်ႉ ၵူႈၸႄႈဝဵင်း၊ ၵူႈၸႄႈတွၼ်ႈ ႁဵတ်းပၢင်ပွႆးၶုၵ်းထူပ်းယွင်ႈယေႃး ၵုၼ်းမုၼ်ၵူႈတီႈၵူႈလႅၼ်။ ယွၼ်းပွၼ်းႁႂ်ႈမၼ်းၸဝ်ႈဢႃႇယုယိုၼ်းယၢဝ်း၊ ႁႂ်ႈပဵၼ်တီႈပိုင်ႈဢိင် ၶႂၼ်ၸႂ်ၵူၼ်းမိူင်း ၵႂႃႇထႅင်ႈမိူဝ်းၼႃႈၶၢဝ်းႁိုင်။
ၼႂ်းတိုဝ်ႉတၢင်းၼႆႉ ယူႇတီႈပီႈၼွင်ႉတႆးၸိူဝ်းတူၵ်းႁွတ်ႈမိူင်းထႆးၵေႃႈ မိူၼ်ၼင်ႇၼႂ်း ၵဵင်းမႆႇ၊ ၵုင်းထဵပ်ႈ (မိူင်းၵွၵ်ႇ)ၸိူဝ်းၼႆႉ ၶဝ်ႈႁူမ်ႈယွၼ်းပွၼ်းၸွမ်းပီႈၼွင်ႉၵူၼ်းထႆး ဢၼ်တၢင်းလူင်ပွင်ၸိုင်ႈထႆးၸတ်းႁဵတ်း တင်းၼမ်။ ၼွၵ်ႈသေၼၼ်ႉ တီႈၼႂ်းၵဵင်းမႆႇ ၶွင်ႊသီႊဢဝ်ၶိုၼ်းၸိုင်ႈတႆး (RCSS/SSA) ႁပ်ႉပဵၼ်ၸဝ်ႈ တႃႇၼလူင်သေ ၸတ်းတီႈဝတ်ႉၻွၼ်းၸၼ်ႇ ဢိူင်ႇတႃႈသႃလႃး။ ဢဝ်တိုဝ်ႉတၢင်းၼႆႉသေ ၸတ်းပႃးပၢင်ပွႆး ႁပ်ႉတွၼ်ႈပီမႂ်ႇတႆး 2107 ၼီႈၸွမ်း။
တီႈဝတ်ႉၻွၼ်းၸၼ်ႇၼႆႉ ပွတ်းၼႂ် ယၢမ်း 09:00 မူင်း မီးၵၢၼ်သိုပ်ႇၸႃတႃပၼ်ၸဝ်ႈႁေႃၶမ်းထႆး၊ ၼိမၼ်တၼသင်ၶ 9 တူၼ် ႁေႃးမင်ၵလပၼ်။ မီးပီႈၼွင်ႉတႆးၶဝ်ႈႁူမ်ႈၼပ်ႉပၢၵ်ႇ။ ၵၢင်ၶမ်ႈ မီးလွင်ႈမူၼ်ႈသိူဝ်း ၵူၼ်းၼုမ်ႇတႆးၼႂ်းၵဵင်းမႆႇ လႄႈၵူၼ်းၼုမ်ႇလၢႆလၢႆၸုမ်းမူၼ်ႈၸႂ်ပၼ်။ မီးၸၢတ်ႈသႅင်းလႅင်းမႂ်ႇ ပဵင်းလူင် မႃးၵႃႈ/ႁွင်ႉၵႂၢမ်း လဝ်ႇမူၼ်ႈတူၼ်ႈၸႂ်ပၼ်။ ၼွၵ်ႈသေၼၼ်ႉ ၸုမ်းထမ်ႇမၸၵ်ႈၵျႃႇ ဝတ်ႉပႃႇပဝ်ႈၵေႃႈ မႃးၼႄတၢင်းၵႃႈလၢႆးသႅၼ်ႉလၢႆးၸိူင်းတႆးၸိူဝ်းၼႆႉ။ ႁူမ်ႈပီႈၼွင်ႉ ၵူၼ်းၶဝ်ႈႁူမ်ႈပၢင်ပွႆး ဢိၵ်ႇၸဝ်ႈၵႃႉတၢင်းၶၢႆၼပ်ႉႁူဝ်ႁဵင်ၵေႃႉ။
ၾၢႆႇၼိုင်ႈတၢင်းၼိုင်ႈ သမႃးၶူမ်းပၢႆးပၺ်ႇၺႃႇလႄႈၾိင်ႈငႄႈတႆး ၵဵင်းမႆႇ ဢွၼ်ႁူဝ်ပီႈၼွင်ႉတႆး ၸိူဝ်းမႃးယူႇသဝ်းႁဵတ်းၵၢၼ် ၼႂ်းၵဵင်းမႆႇ ၵႂႃႇၶဝ်ႈႁူမ်ႈပၢင်ယိုၼ်ႈယွၼ်းပွၼ်းထိုင်ၸဝ်ႈႁေႃၶမ်း ဢၼ်တၢင်းလူင်ပွင်ၸိုင်ႈထႆး ၸတ်းတီႈလုမ်းႁွင်ႈၵၢၼ် လူင် (သႃလႃးၵၢင်) ၸႄႈတွၼ်ႈၵဵင်းမႆႇ။
ၼွၵ်ႈသေၼၼ်ႉ တီႈၵုင်းထဵပ်ႈ (မိူင်းၵွၵ်ႇ) မီးပီႈၼွင်ႉတႆးဢွၼ်ၵၼ်ၵႂႃႇၶဝ်ႈႁူမ်ႈ ပၢင်ယွၼ်းပွၼ်းတီႈၼႃႈ ႁူင်းယႃလူင် သီရီရၢတ်ႉ ဢၼ်ၸဝ်ႈႁေႃၶမ်းထႆးၶဝ်ႈယူႇယူတ်းယႃတူဝ်ဝႆႉ။ မီးၵၢၼ်ၼႄတၢင်းၵႃႈၼူၵ်ႉၵႃႈတူဝ်း ၼွမ်းတၢၼ်းထိုင်ၸဝ်ႈ ႁေႃၶမ်း။ ၸဝ်ႈၼႃႈတီႈႁူင်းယႃၶဝ်လၢတ်ႈဝႃႈ- ၸဝ်ႈႁေႃၶမ်းယူႇၼႂ်းႁွင်ႈသဝ်းသေတူၺ်း တၢင်းၵႃႈ သူၸဝ်ႈပီႈၼွင်ႉတႆး ၽၢၼ်ႇၵွင်ႈထၢႆႇၵမ်းသိုဝ်ႈ (CCTV) ယူႇ- ဝႃႈၼႆ။ ဝၢႆးဝၼ်းမႃး ပီႈၼွင်ႉတႆးလၢႆမူႇလၢႆၸုမ်းၶွၼ်ႈတုမ်ၵၼ်မွၵ်ႈ 500 ၵေႃႉပၢႆ ၵႂႃႇၶဝ်ႈႁူမ်ႈပၢင်ယွၼ်းပွၼ်း ဢၼ်တၢင်း လူင်ပွင်ၸိုင်ႈထႆး ၸတ်းတီႈသၼၢမ်လူင်၊ ၵၢင်ၶမ်ႈမႃးသမ်ႉ ၶဝ်ႈႁူမ်ႈၸုတ်ႇတဵၼ်း / ႁူမ်ႈႁွင်ႉၵႂၢမ်းယွင်ႈယေႃး / ယွၼ်းပွၼ်းထိုင်ၸဝ်ႈႁေႃၶမ်း၊ ႁႂ်ႈၸဝ်ႈမီးဢႃႇယုယိုၼ်းယၢဝ်း ပဵၼ်ႁူမ်ႈၽူၺ်းႁူမ်ႈငဝ်းၵူၼ်းၵူႈ ၸၢဝ်းၶိူဝ်း ၼႂ်းမိူင်းၸိုင်ႈထႆးသိုပ်ႇၵႂႃႇ။


text:
General News
သင်ႇၶၸဝ်ႈ ဢွၼ်ႁူဝ် ပိုတ်ႇၽုၺ်ႇ ႁဵတ်းႁူင်းႁဵၼ်းမႂ်ႇပၼ် လုၵ်ႈဢွၼ်ႇ တီႈဝၢၼ်ႈဢၼ်ဢမ်ႇယၢမ်ႈ မီး လူင်ပွင်ၸိုင်ႈလူင်းတူၺ်းထိုင်သေပွၵ်ႈ
- Details
- Created on 11 June 2014
- Written by တႆးလွတ်ႈလႅဝ်း
သင်ႇၶၸဝ်ႈ မူၺ်ႇတေႃႇ ဝဵင်းမိူင်းၵိုင် ဢၼ်မႃးႁဵၼ်းလိၵ်ႈ တီႈၸၼ်ႉၸွမ် မႁႃႇၸူးလႃးလူင်းၵွၼ်း ၸိုင်ႈထႆး ဢွၼ်ႁူဝ်ႁဵတ်းပၼ် ႁူင်းႁဵၼ်းပၺ်ႇၺႃႇမႂ်ႇသေ ၸတ်းပၢင်ပိုတ်ႇၽုၺ်ႇပၼ် ႁူင်းႁဵၼ်းမႂ်ႇ တႃႇလုၵ်ႈဢွၼ်ႇ ဝၢၼ်ႈမႂ်ႇလွႆသၢႆး ဢိူင်ႇႁူဝ်ၼႃး ၸႄႈဝဵင်းမိူင်းၵိုင် ႁႂ်ႈပေႃးမီးႁူင်းႁဵၼ်း လႆႈႁဵၼ်းဢဝ်ပၺ်ႇၺႃႇ တၢင်းႁူႉမေႃ ၼင်ႇႁူင်းႁဵၼ်းလူင်ပွင်ၸိုင်ႈၵႂႃႇ ယဝ်ႉတူဝ်ႈလီငၢမ်း။
ၸဝ်ႈၶူးဝႃႇရိၼ်ႇ မူၺ်ႇတေႃႇ၊ ၸဝ်ႈၶူးမႃႇႁႃႇပၼ်းယ လႄႈ သင်ႇၶၸဝ်ႈ ဝဵင်းမိူင်းၵိုင် ဢၼ်ၵႂႃႇႁဵၼ်းလိၵ်ႈ တီႈၸၼ်ႉၸွမ် မႁႃႇၸူးလႃးလူင်းၵွၼ်း ၸိုင်ႈထႆး ယၢမ်းလဵဝ် ႁူမ်ႈၵၼ်သေ လူႇၶၢမ်ႇ လွင်ႈၸွႆႈထႅမ်ငိုၼ်းတွင်း တီႈပေႃႈမႄႈ ပီႈၼွင်ႉတႆး ဝဵင်းမိူင်းၵို်င် ဢၼ်မႃးႁဵတ်းၵၢၼ် ႁႃငိုၼ်းဝႆႉ ၼႂ်းမိူင်းထႆး ယၢမ်းလဵဝ်ၼၼ်ႉသေ ဢဝ်ငိုၼ်းၸွႆႈထႅမ်ၵႂႃႇ သၢင်ႈႁဵတ်းပၼ် ႁူင်းႁဵၼ်းမႂ်ႇ တႃႇလုၵ်ႈဢွၼ်ႇ ႁႂ်ႈလႆႈႁဵၼ်းသွၼ် မီးပၢႆးႁူႉမေႃ ပၺ်ႇၺႃႇ။
ဝၼ်းထီႉ 22.May.2014 ပူၼ်ႉမႃးၼၼ်ႉ ဢၼ်ပဵၼ်ၸဝ်ႈြသႃႇလူင် ၼႃႇယၵ ၸႄႈဝဵင်း လႄႈ တူဝ်တႅၼ်းၸႄႈဝဵင်း၊ ၽူႈဢွၼ်ႁူဝ်ၵေႃလိၵ်ႈလၢႆးလႄႈ ၽိင်ႈငႄႈတႆး ၸႄႈဝဵင်း၊ ၸုမ်းၵူၼ်းၼုမ်ႇ ၸိုင်ႈတႆး လၢႆမူႇလၢႆၸုမ်း၊ လုင်းၸၢႆးလူင် ၼႂ်းပႃႇတီႇသၢင်ႇသီႈ၊ ြသႃႇမႁူင်းႁဵၼ်း ၼႂ်းဝဵင်း ဢိၵ်ႇတင်း ပေႃႈမႄႈၵူၼ်းဝၢၼ်ႈၵူၼ်းသူၼ် မႃးၶဝ်ႈႁူမ်ႈပၼ်ႁႅင်း ပၢင်ပိုတ်ႇၽုၺ်ႇႁူင်းႁဵၼ်းမႂ်ႇ တီႈဝၢၼ်ႈမႂ်ႇလွႆသၢႆးၵႂႃႇ ႁူမ်ႈႁူဝ်ၵူၼ်း မွၵ်ႈ 60ၵေႃႉ။
ႁူင်းႁဵၼ်းဢၼ်ပိုတ်ႇၽုၺ်ႇမႂ်ႇ တီႈဝၢၼ်ႈမႂ်ႇလွႆသၢႆးၼႆႉ ၸဝ်ႈၶူးဝႃႇရိၼ်ႇ မူၺ်ႇတေႃႇ လႆႈဢုပ်ႇဢူဝ်းတိူင်ႇပၢင်ႇ တင်းၽူႈယႂ်ႇၵူၼ်းလူင် ၼႂ်းဝၢၼ်ႈမႂ်ႇလွႆသၢႆးသေ ဢွၼ်ႁူဝ်ၶိုင်သၢင်ႈ ပူၵ်းသဝ်မင်ႇၵႃႇလႃႇ ႁူင်းႁဵၼ်းၵႂႃႇ ပူၼ်ႉမႃး ၼႂ်းဝၼ်းထီႉ 1.May.2014 ၼႃႈလိူၼ်May ၼၼ်ႉ။
ယိူင်းဢၢၼ်း ဢၼ်သင်ႇၶၸဝ်ႈၶဝ် လႆႈဢွၼ်ႁူဝ် ႁဵတ်းသၢင်ႈ ပိုတ်ႇၽုၺ်ႇပၼ်ႁူင်းႁဵၼ်းမႂ်ႇ လုၵ်ႈဢွၼ်ႇ ဝၢၼ်ႈမႂ်ႇလွႆသၢႆးၼႆႉ
(1) ၶႂ်ႈႁႂ်ႈလုၵ်ႈဢွၼ်ၶဝ် ၵူႈၵေႃႉ မီးပၢႆးႁူႉႁၼ် ပၺ်ႇၺႃႇၵႂၢင်ႈယႂ်ႇ မိူၼ်ၵူၼ်းၼႂ်းဝဵင်း၊
(2) ၶႂ်ႈႁႂ်ႈမီးႁူင်းႁဵၼ်းၶဝ်ႈထိုင်လႆႈ ၼႂ်းဝၢၼ်ႈ၊
(3) ယွၼ်ႉၵူဝ် ပေႃႈမႄႈၵူၼ်းဝၢၼ်ႈမႂ်ႇလွႆသၢႆး မီးလွင်ႈၸႂ်လဵၵ်ႉ တႃႇလုၵ်ႈဢွၼ်ႇ ၶဝ်သေဢမ်ႇၵႃး ယွၼ်ႉပဵၼ်ပႃး ဝၢၼ်ႈၵိူတ်ႇမိူင်းၼွၼ်း ၸဝ်ႈၶူးဝႃႇရိၼ်ႇ ဝႃႈၼႆ။
ႁူင်းႁဵၼ်းဢၼ်ပိုတ်ႇၽုၺ်ႇမႂ်ႇၼႆႉ သင်ဝႃႈပႆႇမီးလႆႈၶူးသွၼ် တႃႇသွၼ်ပၼ်လိၵ်ႈမၢၼ်ႈၸိုင်ႈ တေဢဝ်လိၵ်ႈတႆးသေ ၶဝ်ႈသွၼ်ပၼ် လုၵ်ႈဢွၼ်ႇၶဝ် ႁႂ်ႈလႆႈႁဵၼ်းသွၼ်သေ မေႃလိၵ်ႈမီးပၺ်ႇၺႃႇၵႂႃႇ ယူႇယဝ်ႉ။
မိူဝ်ႈဢွၼ်တၢင်းၼၼ်ႉ တီႈဝၢၼ်ႈမႂ်ႇလွႆသၢႆး ဢိူင်ႇႁူဝ်ၼႃး ၸႄႈဝဵင်းမိူင်းၵိုင်ၼႆႉ ယွၼ်ႉၵၢၼ်ႁႃၵိၼ်လဵင်ႉတွင်ႉ ယၢပ်ႇၽိုတ်ႇ ၵိၼ်းၶၢၼ်ၸႂ်ႁႅင်းၼႃႇလႄႈ ၵူၼ်းဝၢၼ်ႈၵူၼ်းသူၼ် ၶဝ်ၵမ်ႈၼမ်ၼမ် လႆႈဢွၼ်ၵၼ် ၶၢႆႉႁိူၼ်းၶၢႆႉယေးသေ မႃးႁဵတ်းၵၢၼ် ႁႃငိုၼ်းယူႇတီႈမိူင်းထႆး တေႃႇထိုင်ယၢမ်းလဵဝ်၊ ၵၢၼ်ႁဵတ်းႁူင်းႁဵၼ်း ဢၼ်ၼႆႉတေႉ ဢမ်ႇပၼ်ပေႃႈမႄႈၵူၼ်းဝၢၼ်ႈမႂ်ႇလွႆသၢႆးၶဝ် လႆႈႁူႉၸွမ်းလွင်ႈငိုၼ်းတွင်းသင်၊ လိူဝ်သေ ႁႂ်ႈၵူၼ်းဝၢၼ်ႈၶဝ် ဢွၵ်ႇႁႅင်းႁဵတ်းမေႃမိုဝ်း ၸွႆႈထႅမ် လွင်ႈလဵဝ်ၵူၺ်းၼႆ ၸဝ်ႈၶူးမႃႇႁႃႇပၼ်းယ လၢတ်ႈတီႈတႆးလွတ်ႈလႅဝ်း ၼင်ႇၼႆ။
တီႈဝၢၼ်ႈမႂ်ႇလွႆသၢႆးလႄႈ ဝၢၼ်ႈၸိူဝ်းဢၼ်မီး ၼႂ်းဢိူင်ႇႁူဝ်ၼႃး ၸိူဝ်းၼႆႉတင်းသဵင်ႈ ၽၢႆႇလူင်ပွင်ၸိုင်ႈၶဝ် ဢမ်ႇယၢမ်ႈမီး လွင်ႈၵၢၼ် ၶဝ်ႈၸွႆႈထႅမ် တူၺ်းထိုင်သင်မႃး သေလွင်ႈ ႁၢၼ်ႉတေႃႇယၢမ်းလဵဝ်။
တႆးလွတ်ႈလႅဝ်း


text:
Rave's Blog
ၶွင်ႇသီႇဢဝ်ၶိုၼ်းၸိုင်ႈတႆး ပၼ်ၵႂၢမ်းႁူႉၽေးယႃႈမဝ်းၵမ် ၼႂ်းဝၼ်းၽဵဝ်ႈမူၺ်ႉယႃႈမဝ်းၵမ် ၵူႈၸိုင်ႈမိူင်း တီႈငဝ်ႈၸိုင်ႈလွႆတႆးလႅင်း
- Details
- Created on 28 June 2014
- Written by တႆးလွတ်ႈလႅဝ်း
ၶွင်ႇသီႇဢဝ်ၶိုၼ်းၸိုင်ႈတႆး တပ်ႉသိုၵ်းၸိုင်ႈတႆး RCSS/SSA ၸတ်းႁဵတ်းပၢင်ပၼ်ၵႂၢမ်းႁူႉၵူၼ်းမိူင်း ၵဵဝ်ႇၵပ်းၽေးယႃႈမဝ်းၵမ် ၼႂ်းဝၼ်းသၢၼ်ၶတ်းယႃႈမဝ်းၵမ် ၵူႈၸိုင်ႈမိူင်းၼႂ်းလုမ်ႈၾႃႉၵႂႃႇ တီႈငဝ်ႈၸိုင်ႈလွႆတႆးလႅင်း။
ပူၼ်ႉမႃးမိူဝ်ႈဝၼ်းထီႈ 26.6.2014 ၼၼ်ႉ ယွၼ်ႉပဵၼ်ဝၼ်းသၢၼ်ၶတ်းယႃႈမဝ်းၵမ် ၼႂ်းလုမ်ႈၾႃႉ၊ ၶွင်ႇသီႇဢဝ်ၶိုၼ်းၸိုင်ႈတႆး တပ်ႉသိုၵ်းၸိုင်ႈတႆးၵေႃႈ မီးပေႃႇလသီႇ ၽႅၼ်ၵၢၼ် တႃႇၽဵဝ်ႈမူၺ်ႈယႃႈမဝ်းၵမ်လႄႈ လႆႈၸတ်းႁဵတ်းပၢင်ပၼ် ၵႂၢမ်းႁူႉၵူၼ်းမိူင်းၵႂႃႇ တီႈႁူင်းႁေႃးပၢင်ႇမၢႆၼိုင်ႈ ငဝ်ႈၸိုင်ႈလွႆတႆးလႅင်း ၵူၼ်းၶိုၼ်းႁွတ်ႈမီးတင်းသဵင်ႈမီး(1285)ၵေႃႉ။
ၵဵဝ်ႇၵပ်းပၢင်ပၼ်ၵႂၢမ်းႁူႉၼႆႉ ၸတ်းႁဵတ်းၵႂႃႇၼႂ်းၶၢဝ်းယၢမ်း 9:00 တေႃႇထိုင် 11:00 ၵၢင်ၼႂ်၊ ၼႂ်းပၢင်ပၼ်ၵႂၢမ်းႁူႉ မီးႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး ၸွမ်သိုၵ်းၸဝ်ႈယွတ်ႈသိုၵ်း မႃးမွၵ်ႇလၢတ်ႈၶေႃႈၵႂၢမ်း လႄႈ ဢိၵ်ႇပႃး ၵဵမ်ႁူဝ်ပဝ်ႈ (1) ၸွမ်ႁၢၼ်ၸဝ်ႈၸၢႆးယီႈ၊ ၵႅမ်ႁူဝ်ပဝ်ႈ(2) ၸဝ်ႈသိုၵ်းလူင် ၸဝ်ႈၶိူဝ်းငိုၼ်း ၵေႃႈၶဝ်ႈႁူမ်ႈ ပၼ်ၵႂၢမ်းႁူႉၵႂႃႇ။
ဝၢႆးသေၼၼ်ႉၵေႃႈ ၽၢႆႇၽဵဝ်ႈမူၺ်ႉယႃႈမဝ်းၵမ် ၶွင်ႇသီႇဢဝ်ၶိုၼ်းၸိုင်ႈတႆး လႆႈၸႅၵ်ႇဝႂ်ပိဝ် ၵဵဝ်ႇၵပ်းၽေးယႃႈမဝ်းၵမ်ၵႂႃႇ ၼႂ်းပၢင်ပၼ်ၵႂၢမ်းႁူႉ ၵူၼ်းဢၼ်မႃး ထွမ်ၵႂႃႇ၊ ၼႂ်းၵူၼ်းမႃးထွမ်ၼႆႉ မီးလုၵ်ႈႁဵၼ်း၊ ၵူၼ်းမိူင်း၊ မေႃယႃ လႄႈၽူႈမီးပုၼ်ႈၽွၼ်းၼႂ်းႁွင်ႈၵၢၼ်။
ၶွင်ႇသီႇဢဝ်ၶိုၼ်းၸိုင်ႈတႆး မီးဝႆႉပေႃႇလသီႇ ၽဵဝ်ႈမူၺ်ႈယႃႈမဝ်းၵမ်မႃး တင်ႈတႄႇ ၵေႃႇတင်ႈၶွင်ႇသီႇဢဝ်ၶိုၼ်းၸိုင်ႈတႆးမိူဝ်ႈပီႊ 1999 လိူၼ် October 2ဝၼ်း၊ လႆႈၽဵဝ်ႈမူၺ်ႉမႃး ၸွမ်းလႅၼ်လိၼ် တႆး၊ထႆး ၼင်ႇၵႃႈပွင်ပဵၼ်လႆႈသေ ထိုင်မႃးမိူဝ်ႈပီႊ 2012 လိူၼ် June 23 ဝၼ်းၼၼ်ႉ ယွၼ်ႉၽဵဝ်ႈယႃႈမဝ်းၵမ်လႄႈ လႆႈႁပ်ႉသူး ႁုၼ်ႇႁၢင်ႈ ႁူင်ႉၶမ်း ဢၼ်မိူင်းၸိုင်ႈထႆး မွပ်ႈဢၢပ်ႈပၼ်၊ ၼွၵ်ႈသေၼၼ်ႉၵေႃႈ မိူဝ်ႈလႆႈတူၵ်းလူင်းၵိုတ်းယိုဝ်းၵၼ်တင်း လူင်ပွင်ၸိုင်ႈမၢၼ်ႈ ၼႂ်းပီႊ2011 ၼၼ်ႉၵေႃႈ ဢုပ်ႇဢူဝ်းတူၵ်းလူင်းၽႅၼ်ၵၢၼ် တႃႇၽဵဝ်ႈမူၺ်ႈယႃႈမဝ်းၵမ်း လႆႈႁဵတ်းသၢင်ႈမႃးတေႃႇထိုင် ယၢမ်းလဵဝ်။
တႆးလွတ်ႈလႅဝ်း


text:
Wp/shn/ၸဝ်ႈသြႃႇလူင် ၵိတ်ႉတိသႃႇရ
ၸဝ်ႈသြႃႇလူင် ၵိတ်ႉတိသႃႇရ ထမ်ႇမၵထိၵ
ၵႅၵ်ႈၽူႈမၢႆ (1)
ငဝ်ႈငုၼ်းမုၵ်ႉၸုမ်းလူင်သင်ႇၶႃႇၸိုင်ႈတႆး
Contents
ၸႃႇတိလႄႈပေႃႈမႄႈ[edit]
ၸဝ်ႈသြႃႇၼႆႉ ၵိူတ်ႈမႃးမိူဝ်ႈပီၵေႃးၸႃႇ 1292 ၼီႈ၊ လိူၼ်ၸဵင်မႂ်ႇ 2 ၶမ်ႈ၊ ဝၼ်းၸၼ်။ ပေႃႈၸဝ်ႈၸိုဝ်ႈဝႃႈ လုင်းၸၢင်းၶိူင်ႇ+ မႄႈၸဝ်ႈၸိုဝ်ႈဝႃႈပႃႈၸၢင်းဢွင်ႇ၊ ဝၢၼ်ႈလူင် ဝဵင်းလၢင်းၶိူဝ်း။ ၸိုဝ်ႈမိူဝ်ႈလဵၵ်ႉႁွင်ႉဝႃႈ ၸၢႆးထုၼ်းလ ၼႆယဝ်ႉ။
ပဵၼ်သၢင်ႇလႄႈပဵၼ်ၸၢင်း[edit]
ပဵၼ်သၢင်ႇ မိူဝ်ႈပီ 1305 ၼီႈ၊ ပဵၼ်ၸၢင်းမိူဝ်ႈ 1312 ၼီႈ။
တီႈၸဝ်ႈယၢမ်ႈႁဵၼ်းသွၼ်လိၵ်ႈမႃး[edit]
ယၢမ်ႈႁဵၼ်းလိၵ်ႈမႃး တီႈၵျွင်းဝႃႇသူဝ်ႇ လၢင်းၶိူဝ်း၊ ၵျွင်းပၢင်ဝွၵ်၊ ၵျွင်းမႁႃႇဝိႁႃႇရ လၢင်းၶိူဝ်း၊ ၵျွင်းမူႇလပထၢၼ်း ဝဵင်းတႃႈၵုင်ႈ။
ၼႃႈၵၢၼ်သႃႇသၼႃ ဢၼ်ၸဝ်ႈႁဵတ်းမႃး[edit]
1။ ပီ 1319 ၼီႈ လႆႈပဵၼ် ၵႅမ်ၽူႈမၢႆ မုၵ်ႉၸုမ်းလူင်သင်ႇၶႃႇၸိုင်ႈတႆး။
2။ လႆႈပဵၼ်ၽူႈၶဝ်ႈပႃးၸုမ်းပိၼ်ႇပိတၵၢတ်ႈတႆး တႄႇငဝ်ႈတေႃႇပၢႆသေ လႆႈႁပ်ႉတင်းယုၵ်ႉယွင်ႈ ပဵၼ်ႁူဝ်ပဝ်ႈ ၸုမ်းထမ်မၵထိၵ ၼႂ်းသင်ႇၶႃႇၸိုင်ႈတႆး။
3။ မိူဝ်ႈပိၼ်ႇပိတၵၢတ်ႈတႆးၼၼ်ႉ မၼ်းၸဝ်ႈ ပဵၼ်ၽူႈသူၼ်းတုမ်လူႇၶၢမ်ႇငိုၼ်း တႃႇပိၼ်ႇပိတၵၢတ်ႈတႆး ႁွတ်ႈထိုင်မိူင်းမၢၼ်ႈ ဢၼ်မီးဝၢၼ်ႈတႆး၊ ႁွတ်ထိုင်မိူင်းတႆးပွတ်းႁွင်ႇ၊ ပွတ်းၸၢၼ်း၊ ပွတ်းၵၢင်ၵူႈတီႈယဝ်ႉ။
4။ မိူဝ်ႈၽွင်း မုၵ်ႉၸုမ်းသႃႇသၼႃႇၽႄႈ တိူၼ်းမိူင်းႁူမ်ႈတုမ်မိူင်းမၢၼ်ႈ တႄႇတင်ႈ ၽွတ်ႈပဵၼ်ၵေႃမႃးၼၼ်ႉ မၼ်းၸဝ်ႈ လႆႈပဵၼ်ၽူႈတၢင်တူဝ်သင်ႇၶႃႇမိူင်းတႆး သင်ႇၶသမ်ႇမုတိ ၸဝ်ႈၼိုင်ႈသေ ၶိုၼ်ႈႁွတ်ႈပၢင်ၵုမ်လူင် ၵူႈတီႈၵူႈၸုမ်း တီႈၵမ်ႇၽႃႇဢေး၊ တႃႈၵုင်ႈ။
5။ ဝၢႆးသေဢႃႇယူႉၸဝ်ႈယႂ်ႇမႃးယဝ်ႉၼၼ်ႉ လႆႈႁပ်ႉတၢင်းယုၵ်ႉယွင်ႈ ၶိုၼ်ႈပဵၼ်ဢေႃးဝႃႇတႃႇၸရိယ ၼႂ်းငဝ်ႈငုၼ်းမုၵ်ႉၸုမ်းလူင်သင်ႇၶႃႇၸိုင်ႈတႆး။
6။ လိူဝ်ၼၼ်ႉ လႆႈႁပ်ႉတၢင်းယုၵ်ႉယွင်ႈၶိုၼ်ႈပဵၼ် ႁူဝ်ပဝ်ႈလူင်သင်ႇၶၼႃႇယၵ ၸေႈဝဵင်းလၢင်းၶိူဝ်းတေႃႇပေႃးလွၼ်ႇယဝ်ႉ။
7။ လႆႈႁပ်ႉတၢင်းသင်ႇၶႃႇ လႄႈ တၵႃႇ ယုၵ်ႉယွင်ႈၶိုၼ်ႈပဵၼ်ႁူဝ်ပဝ်ႈလူင် ပၢင်ပွႆးတႅမ်ႈတွပ်ႇၶူၼ်ႉၶႆႈလိၵ်ႈ ပရိယတ်ႉတိသတ်ႉထမ်မပႃႇလၵႅၼ်ႇၸဝ်ႈၸဝ်ႈၵေႃၽႄ ဝဵင်းလၢင်းၶိူဝ်း တေႃႇပေႃးလွၼ်ႇယဝ်ႉ။
8။ မိူဝ်ႈပီ 1992 ၼီႈၼၼ်ႉ မၼ်းၸဝ်ႈ တၢင်တူဝ်သင်ႇၶႃႇၸိုင်ႈတႆးသေ လႆႈမိူဝ်းမိုတ်ႇပၼ် ပၢင်ပွႆးတႅမ်ႈတွပ်ႇ/ၶူၼ်ႉၶႆႈလိၵ်ႈ ၵေႃၽႄတီႈ ဝဵင်းမိူင်းသူႈ။
လႆႈႁပ်ႉမိူင်းၾႃႉယႃႇမိူင်းလုမ်ႈ[edit]
သြႃႇၸဝ်ႈလူင်ႁဝ်းၼႆႉ လႆႈႁပ်ႉမိူင်းၾႃႉယႃႇမိူင်းလုမ်ႈ ၵႂႃႇမိူဝ်ႈပီၵေႃးၸႃႇ 1366-ၼီႈ၊ လိူၼ်သိပ်းမႂ်ႇ (12)ၶမ်ႈ၊ ဝၼ်းပုတ်ႉ၊ တီႈတိူၵ်ႈသွၼ်လိၵ်ႈ မႁႃႇဝိႁႃႇရ ဝဵင်းလၢင်းၶိူဝ်း ၼၼ်ႉယဝ်ႉ။


text:
သင်ၶၸဝ်ႈ ပေႃႈမႄႈၵူၼ်းမိူင်း ဢိၵ်ႇၵူၼ်းၼုမ်ႇ မုင်ႈၼႃႈႁၼ်ၵႆ သၢၼ်မိုဝ်းၵၼ် ပိုတ်ႇႁူင်းႁဵၼ်း ထမ်ႇမ ၾိင်ႈငႄႈပုတ်ႉထ တီႈဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ ၸႂ်ႉပိူင်သွၼ်ႁဵၼ်းပုတ်ႉထ မိူင်းသီႇႁူဝ်
ဝၼ်းထိ 11 မေႇ 2014 ၼီႈ ႁူင်းႁဵၼ်းထမ်ႇမ တီႈဝတ်ႉၸေႇယသုၶ ဝဵင်းၼမ်ႉၶမ်း ပိူတ်ႇသွၼ်ထမ်ႇမ ၵဵဝ်ႇၵပ်းသႃသၼႃ ပုတ်ႉထ ၸဝ်ႈပဵၼ်ဝၼ်းထိ 2 ။ လုၵ်ႈႁဵၼ်းမႃးၶဝ်ႈ ႁဵၼ်းဢဝ်လၢႆး မီး 130 ပၢႆ။ ၶူးပူင်သွၼ် ၸဝ်ႈၶူးထမ်ႇမသိရိ ထမ်းယွတ်ႈ ပဵၼ်ၵဝ်ႉၵၼ်း။ မီးပႃး ၶူးသွၼ် ယိင်း ၸၢႆးလၢႆၵေႃႉ။ ပပ်ႉတင်ႈႁဵၼ်း ႁိုဝ် လၵ်ႇသုတ်ႇ လၵ်းပိူင်သွၼ်ႁဵၼ်း ဢဝ်ပိူင်ႁဵၼ်း မိူင်းသီႇႁူဝ် - တင်းမူတ်းမီးတေႃႇထိုင် Grade 11 (ၸၼ်ႉ 11 )။
“ၶေႃႈယိူင်းဢၢၼ်း ဢၼ်လႆႈႁဵတ်းႁူင်းႁဵၼ်းထမ်ႇမ ၼႆႉယွၼ်ႉၼုမ်ႇႁၢႆးၸၢႆးယိင်း သႅၼ်းမႂ်ႇ ဢမ်ႇပေႃး မေႃၶဝ်ႈႁႃ ဝတ်ႉၵျွင်းၽြႃး၊ ဢမ်ႇပေႃးလဵပ်ႈႁဵၼ်း ပိုၼ်းပုတ်ႉထ ယွၼ်ႉၼႆ ၼင်ႇႁိုဝ် ၵၢၼ်သႃသၼႃ တေဢမ်ႇႁၢႆ တေႁိူဝ်ႈႁိူင်း ၵႂႃႇမိူဝ်းၼႃႈၼၼ်ႉ ၸင်ႇလႆႈပိုတ်ႇႁူင်းႁဵၼ်းၼႆႉမႃး” - ၽူႈၵွၼ်းႁူင်းႁဵၼ်း ၸဝ်ႈထမ်ႇမသီရိ ဝတ်ႉၸေႇယသုၶ ဝဵင်းၼမ်ႉၶမ်းလၢတ်ႈ။
ဝၼ်းထိ 9/3/2014 ၼၼ်ႉ လႆႈႁဵတ်း ပၢင်ၵုမ် တႃႇမၵ်းမၼ်ႈ ၸုမ်းႁူင်းႁဵၼ်းထမ်ႇမ တီႈဝိႁၢရ် ၵၢင်ဝဵင်း။ ၼႂ်းပၢင်ၵုမ်ၼၼ်ႉ ဢုပ်ႇလၢတ်ႈၶႆႈၼႄ ၶေႃႈယိူင်းဢၢၼ်းႁူင်းႁဵၼ်း၊ ပိူင်ၶွတ်ႇၽွတ်ႈ ၽူႈပွင် ၵၢၼ် မူႇၸုမ်းႁူင်းႁဵၼ်း လႄႈ ပၵ်းပိူင်ဢၼ်ထုၵ်ႇမီးတီႈၼႂ်းႁူင်းႁဵၼ်း။
ၼႂ်းႁူင်းႁဵၼ်းထမ်ႇမ ၽွတ်ႈဝႆႉၽူႈပွင်ၵၢၼ် 11 ၸုမ်း၊ တႃႇၽူႈပွင်ၵၢၼ်တင်းသဵင်ႈ တေလႆႈႁဵတ်းၵၢၼ် ၸွမ်းၵၼ်ၵႂႃႇငၢႆႈလူမ်။ ၶူဝ်းၼုင်ႈ Uniform တႅပ်းတတ်းဝႆႉဝႃႈ ၸၢႆး-ႁႂ်ႈလႆႈၼုင်ႈသိူဝ်ႈၽိူၵ်ႇ ၵူၼ်တႆးၶွၼ်ႇ။ ယိင်း - သိူဝ်ႈၶၢဝ် သိၼ်ႈတႆးလႅင်ၵမ်ႇ။
“ဢွင်ႈတီႈသွၼ်ႁဵၼ်း ဢမ်ႇၵွမ်ႉၵႃႈတီႈဢၼ်ပိုတ်ႇဝႆႉတီႈ ဝတ်ႉၸေယသုၶ ၵူၺ်း။ ဝတ်ႉၵျွင်းဝၢၼ်ႈၽႂ် သူၼ်မၼ်း၊ ၼိုင်ႈဝူင်ႈ တေသွၼ်ၼိုင်ႈဝၼ်း (ဝၼ်းဢႃးတိတ်ႉ) ဝၼ်းလဵဝ်။ ၶၢဝ်းယၢမ်းသွၼ်ႁဵၼ်း ဢိင်ၼိူဝ်ငဝ်းလၢႆးဝၢၼ်ႈၽႂ်ဝၢၼ်ႈမၼ်းသွၼ်ႇၵႂႃႇလႆႈယူႇ။ သင်ဢဵၼ်ႁႅင်း ၶူးသွၼ် ဢမ်ႇတဵမ်ထူၼ်ႈ ယိုၼ်ႈယွၼ်းမႃးတီႈ ႁူင်းႁဵၼ်းထမ်ႇမ လႆႈယူႇ” - ၼႆ ၸဝ်ႈၶူးထမ်ႇမသီႇရိ သပ်းလႅင်းၼင်ႇၼႆ။
ပၢင်သွၼ်ၼႆႉ ဢမ်ႇၵွမ်ႉၵႃႈ တေပိုတ်ႇ တီႈ ဝတ်ႉၸေယသုၶ တီႈလဵဝ် မီးၽႅၼ်ၵၢၼ်ပိုတ်ႇၵႂႃႇ ၸွမ်းဝတ်ႉ ၸွမ်းဝႃး ၼႂ်းၸေႈဝဵင်းၼမ်ႉၶမ်းၵႂႃႇလၢႆတီႈ - ဝႃႈၼႆ။


text:
ၸဝ်ႈသိလ်ထမ်း ၶူးဝႃးဝုၼ်းၸုမ်ႉ လုၵ်ႉမိူင်းၽူးထၢၼ် ပွၵ်ႈမႃးၶိုၼ်းထိုင်မိူင်းၽူင်း (မိူင်းတႆး) ၸေႈတွၼ်ႈ တႃႈၶီႈလဵၵ်း။ ယိူင်းဢၢၼ်းတေႁဵတ်းတၢင်းလီ ၽႄၵုသူလ်ၼႃးမုၼ်ပၼ် မႄႈလႃၽႄးၵေႃႉသဵင်ႈမုၼ်ၵႂႃႇ။
ၸဝ်ႈသိလ်ထမ်းဝုၼ်းၸုမ်ႉၼႆႉ လုၵ်ႉမိူင်းၽူးထၢၼ် ပွၵ်ႈမႃးထိုင်ၶိုၼ်းၸိုင်ႈမိူင်းႁူမ်ႈတုမ် ဝဵင်းလူင်တႃႈၵုင်ႈ မိူဝ်ႈဝၼ်း တီႈ 12/03/14 ။ ဝၼ်းတီႈ 13/03/14 လုၵ်ႉတႃႈၵုင်ႈ ယုၵ်ႉတူဝ်ယေႃးၶိင်း မႃးတီႈဝဵင်းတႃႈၶီႈလဵၵ်း။ ဝၼ်းတီႈ 14-15/03/14 ဝၼ်းၽိတ်ႈလႄႈ ၼႂ်းဝၼ်းလိူၼ်သီႇမူၼ်းၼႆႉ မၼ်းၸဝ်ႈတေၵႂႃႇႁဵတ်းတၢင်းလီ ၽႄၵုသူလ်ၼႃးမုၼ် ပၼ် မႄႈလႃၽႄးမၼ်းၸဝ်ႈ မႄႈပႃႈသႅင်လႃႈ၊ ၵေႃႉဢၼ်သဵင်ႈၵမ်သုတ်းမုၼ်ၵႂႃႇသေသၢင်ႈၶုမ်ၵုတ်းဝႆႉတီႈမိူင်းၽူင်း။ ဝၢႆးလင် လိူၼ်သီႇမူၼ်းယဝ်ႉ တေယေႃးတူဝ်မိူဝ်း တၢင်းမိူင်းတႆးပွတ်းႁွင်ႇ- ၼႆယဝ်ႉ။
ၶၢဝ်းတၢင်း ၸဝ်ႈဝုၼ်းၸုမ်ႉ လုၵ်ႉမိူင်းတႆးၵႂႃႇမိူင်းၽူးထၢၼ်ၼႆႉ ဢွၵ်ႇတီႈမိူင်းၽူင်းသေ မိူဝ်ႈဝၼ်းတီႈ 20/02/14 လုၵ်ႉတီႈတႃႈၶီႈလဵၵ်း ၸွမ်းသၢႆၵၢၼ်ဝိၼ် ထိုင်တႃႈၵုင်ႈ ယၢမ်းဝၢႆးဝၼ်း။ ၵႂႃႇဝႆႈႁုၼ်ႇႁၢင်ႈပုတ်ႉထၸဝ်ႈ/ ၽြႃး သူၺ်ႇတၵူင်ႇ လႄႈ တၢၼ်းသၢင်ႇၵၢၼ်း၊ ယေႃးတူဝ်ၵႂႃႇလိုဝ်ႈသဝ်းတီႈဝတ်ႉထွၵ်ႉၵျၢၼ်ႉ (သႃသၼလင်ၵႃရ မိူင်းၽူင်း) ဢၼ်မၼ်းၸဝ်ႈၵေႃႇသၢင်ႈဝႆႉတီႈ ထွၵ်ႉၵျၢၼ်ႉ) ႁိမ်းဝဵင်းတႃႈၵုင်ႈ။ ဝၼ်းတီႈ 21/02/14 ၵႂႃႇၵႃရဝလမ်ႁူဝ် ၸဝ်ႈသင်ၶ မႁႃၼႃယၵ တီႈဝတ်ႉၵပႃႇဢေး၊ ထပ်ႉၵမ်၊ တၢၼ်းသွမ်းဝၼ်း။ ဝၢႆးၼၼ်ႉ ၵႂႃႇတၢၼ်းၶူဝ်းၶွင်တီႈႁူင်းယႃ သင်ၶၸီဝိတ တီႈပႁၢၼ်း။ ဝၼ်းတီႈ 22-23/02/14 ၵႂႃႇၼေႇပျီႇတေႃႇ။ ဝၼ်းတီႈ 24-25/02/14 ၵႂႃႇလိုဝ်ႈသဝ်းတီႈဝဵင်းတႃႈလိူဝ်ႇ (မၼ်းတလေး)။ ဝၼ်းတီႈ 26/02/14 လုၵ်ႉဝဵင်းတႃႈလိူဝ်ႇ ဢွၵ်ႇတၢင်းၵႂႃႇပုတ်ႉထၵႃႇယႃႇ။ ထိုင်မႃးဝၼ်းတီႈ 02/03/14 လုၵ်ႉပုတ်ႉထၵႂႃႇယႃႇ သိုပ်ႇၶၢဝ်းတၢင်း ၵႂႃႇမိူင်းၽူးထၢၼ်။
ၽွင်းယူႇသဝ်းတီႈမိူင်းၽူးထၢၼ် ဝၼ်းတီႈ 2-11/03/2014 လႆႈႁၢပ်ႇၵိုတ်ႉၵၢၼ်သႃသၼႃ ဝၢင်းမၢၵ်ႇဢုတ်ႇ ပိူဝ်ႈတႃႇ သၢင်ႈဝတ်ႉ(ၵျွင်း) လႄႈ ၵၢၼ်သႃသၼႃလၢႆလၢႆလွင်ႈ။ ဝၼ်းတီႈ 11/03/14 လုၵ်ႉမိူင်းၽူးထၢၼ် ပွၵ်ႈၶိုၼ်းထိုင် တီႈပုတ်ႉထၵႃႇယႃႇ မိူင်းဢိၼ်ႊၻီႊယိူဝ်ႊ။ ဝၼ်းတီႈ 12/03/14 ပွၵ်ႈၶိုၼ်းမႃးထိုင် ဝဵင်းတႃႈၵုင်ႈ။ ဝၼ်းတီႈ 13/03/14 (မိူဝ်ႈၼႆႉ) ယေႃးတူဝ် ၶိုၼ်းပွၵ်ႈထိုင်ဝဵင်းတႃႈၶီႈလဵၵ်း- ၸဝ်ႈသုၶမ်း ပိုတ်ႇလၢတ်ႈၼိူဝ်ၼႃႈၾဵတ်ႊၿုၵ်ႊၶ် မၼ်းၸဝ်ႈ ၼင်ႇၼႆ။


text:
ၼႂ်းဝၼ်းလဵဝ်ၵၼ် သိုၵ်းမၢၼ်ႈ ပိုတ်ႇပၢင်တိုၵ်းယႂ်ႇလူင်ၸူး တပ်ႉသိုၵ်းလွတ်ႈလႅဝ်း သဝ်းၶေႃၶၢင်(KIA) ပွတ်းၸႄႈဝဵင်းပၢင်ႇသၢႆး ၸႄႈတွၼ်ႈမူႇၸေႊ လႄႈ တပ်ႉသိုၵ်းၸိူဝ်ႉၸၢတ်ႈပလွင်ႈပူတ်းပွႆႇ(TNLA) တီႈလႅၼ် ၵိင်ႇၸႄႈဝဵင်းၵူတ်ႉၶၢႆ - တႃႈမိူင်းငႄး တိတ်းၵၼ် ၼႂ်းၸႄႈဝဵင်းၵူတ်ႉၶၢႆ မိူင်းတႆးပွတ်းႁွင်ႇ သွင်တီႈႁူမ်ႈၵၼ်။
ဝၼ်းထီႉ 4.june.2014 ယၢမ်း16;00မူင်းၼၼ်ႉ သိုၵ်းမၢၼ်ႈ ၶလရ 290 ဢၼ်ပၵ်းတပ်ႉဝႆႉတီႈ တႃႈမိူင်းငႄး မီးၼႂ်းၵႄႈၵၢင် ဝၢၼ်ႈတႃမိူင်းငႄးလႄႈ ဝၢၼ်ႈမေႃႇႁၢၼ်ႇ ၵႂႃႇပိုတ်းယိုဝ်း တပ်ႉသိုၵ်းၸိူဝ်ႉၸၢတ်ႈ ပလွင်ႈပူတ်းပွႆႇ(TNLA) တပ်ႉၵွင်(335) ၽၢႆႇတႂ်ႈၵုမ်းၵမ်ၵုတ်ႉၵႄးမူႉ ပိဝ်ႇႁႃႇ မၢႆ(5) မိူဝ်ႈတိုၵ်ႉမီးလွင်ႈ တူင်ႉၼိုင်ႁူမ်ႇငမ်း ၼႂ်းၼႃႈတီႈ တပ်ႉၽႄ(3)သေ သွင်ၽၢႆႇလႆႈပဵၼ်ပၢင်တိုၵ်းၵၼ် ၼိူဝ်သဵၼ်ႈတၢင်းၵႃးလူင် ၵူတ်ႉၶၢႆ ၵႂႃႇမႃး တႃမိူင်းငႄး ၼႂ်းလႅၼ်ၵိင်ႇၸႄႈဝဵင်း ၵူတ်ႉၶၢႆလႄႈတႃမိူင်းငႄး တိတ်းၵၼ် တီႈၸႄႈဝဵင်းၵူတ်ႉၶၢႆ မိူင်းတႆးပွတ်းႁွင်ႇ။
သွင်ၽၢႆႇလႆႈပဵၼ်ပၢင်တိုၵ်းၵၼ် ႁိုင်မွၵ်ႈ (15)မဵတ်ႉ ၽၢႆႇတပ်ႉသိုၵ်း(TNLA) ဢဝ်ၶိူင်ႈလူင်(RPG) ၶိုၼ်းတုမ်ႉတွပ်ႇ ပိုတ်းယိုဝ်း တုမ်ႉတိူဝ်ႉသႂ်ႇ လူတ်ႉၵႃးၽူဝ်းဝီး ဢၼ်ၽၢႆႇသိုၵ်းမၢၼ်ႈ တပ်ၶလရ(290) ၶီႇမႃး လႆႈလူႉၵွႆၵႂႃႇ၊ လွင်ႈတုမ်ႉတိူဝ်ႉၽၢႆႇသို်ၵ်းမၢၼ်ႈတႄႉ ဢမ်ႇပႆႇလႆႈႁူႉၸွမ်းၶၢဝ်ႇသင်၊ ၵူၺ်းၵႃႈၽၢႆႇ TNLA တႄႉ ဢမ်ႇလႆႈမီးလွင်ႈတုမ်ႉတိူဝ်ႉ ဝၢတ်ႇၸဵပ်းဢီႈသင် ဝႃႈၼႆ။
ၼႂ်းဝၼ်းလဵဝ်ၵၼ်ၼႆႉၼင်ႇၵဝ်ႇ သိုၵ်းမၢၼ်ႈ တပ်ႉၶလရ(323) လႄႈ (507) ၽၢႆႇတႂ်ႈၵုမ်းၵမ် တပ်ႉမ(88) ႁူမ်ႈၵၼ် မီးႁႅင်းသိုၵ်း မွၵ်ႈ(400)ၵေႃႉ ထူဝ်းသိုၵ်းၶဝ်ႈတိုၵ်းၸူး ၼႂ်းၼႃႈတီႈ တပ်ႉသိုၵ်းလွတ်ႈလႅဝ်းသဝ်းၶေႃၶၢင် (KIA) လႆႈပဵၼ်ပၢင်တိုၵ်းၵၼ်တင်း KIA တပ်ႉၸုမ်း(4) ၼႃႈတီႈမၢႆ (36) ယၢမ်းႁူဝ်ၶမ်ႈ တီႈပွတ်း ဝၢၼ်ႈၽၢႆႇၵဝ်ႇ၊ ၶႃႉလွမ်၊ မူင်ႇၵူႇ လႄႈပွတ်းၸႄႈဝဵင်းပၢင်ႇသၢႆး ၸႄႈတွၼ်ႈမူႇၸေႊ မိူင်းတႆးပွတ်းႁွင်ႇ။
ဝၢႆးပၢင်တိုၵ်းယဵၼ်ယဝ်ႉ ၽၢႆႇတပ်ႉသိုၵ်းလွတ်ႈလႅဝ်းသဝ်းၶေႃၶၢင် KIA ၶဝ်လၢတ်ႈဝႃႈ တီႈဢႄႇသုတ်း သိုၵ်းမၢၼ်ႈၶဝ် တေလူႉတၢႆ မွၵ်ႈ(10)ၵေႃႉ၊ မီးလွင်ႈတုမ်ႉတိူဝ်ႉဝၢတ်ႇၸဵပ်း တင်းၼမ်ၼႆ မိူဝ်ႈလဵဝ်လႆႈဢဝ်တူဝ်ၶဝ် ၵႂႃႇယူတ်းယႃတူဝ်ဝႆႉတီႈ ႁူင်းယႃႈယႃ ဝဵင်းပၢင်ႇသၢႆး လႄႈ ဝဵင်းမူႇၸေႊ၊ ၽၢႆႇKIA လွတ်ႈၽေးလီ ဢမ်ႇမီးလွင်ႈတုမ်ႉတူိဝ်ႉ သင်ၼႆ။
Jade Land
တႆးလွတ်ႈလႅဝ်း


text:
News
ပၢင်ပွႆး လဵၼ်ႈမၢၵ်ႇၼင်လုမ်ႈၾႃႉ တေတႄႇပိုတ်ႇမိူဝ်ႈၼႆႉ
- Details
- Created on 12 June 2014
- Written by တႆးလွတ်ႈလႅဝ်း
ပိူဝ်ႈဝႃႈ ပၢင်လဵၼ်ႈမၢၵ်ႇၼင်လူၵ်ႈ ဢမ်ႇၼၼ် လုမ်ႈၾႃႉၼႆႉ သီႇပီႊၼိုင်ႈပွၵ်ႈၼႆလႄႈ တွၼ်ႈတႃႇပီႊၼႆႉ ပၢင်ပွႆး လဵၼ်ႈမၢၵ်ႇၼင်လုမ်းၾႃႉ ဢမ်ႇၼၼ် ပၢင်လဵၼ်ႈမၢၵ်ႇၼင် တင်းလူၵ်ႈၼၼ်ႉ တေတႄႇပိုတ်ႇၵႂႃႇမိူဝ်ႈၼႆႉ တီႈမိူင်းပရႃႇသီးလ်၊ တီႈမိူင်းပရႃႇသီးလ် တေဢဝ်ပုၼ်ႈၽွၼ်းသေ ၸတ်းႁဵတ်းၵႂႃႇ တေလႆႈလၢတ်ႈဝႃႈပဵၼ်ၸဝ်ႈႁိူၼ်းၵေႃႈလၢတ်ႈလႆႈ။
လၢႆမူႇလၢႆၸုမ်း ႁူမ်ၵၼ် ၸတ်းပၢင်ဢုပ်ႇဢူဝ်း ၵၢၼ်လွင်ႈငမ်းယဵၼ် တီႈMPC တႃႈၵုင်ႈ
- Details
- Created on 12 June 2014
- Written by တႆးလွတ်ႈလႅဝ်း
ၵဵဝ်ႇၵပ်း ၸူဝ်ႈၶၢဝ်း ၽွင်းတိုၵ်ႉလႅၵ်ႈလၢႆႈ မိူင်းႁူမ်ႈတုမ်ႈမျၢၼ်ႇမႃႇ ယၢမ်းလဵဝ်ၼႆႉသေ ၸုမ်းတူင်ႇဝူင်းၵူၼ်းမျႅၼ်ႇမႃႇ ၵူႈၸၼ်ႉထၢၼ်ႉ၊ ၽၢႆႇၶူၼ်ႉၶႂႃႉ ဢိၼ်ႇသတီႇၵျုတ်ႉ မိူင်းႁူမ်ႈတုမ်ႈ လႄႈ ၸုမ်းၸွႆႈထႅမ် ၽၢႆႇၵေႃႇသၢင်ႈလွင်ႈငမ်းယဵၼ် ႁူမ်ႈၵၼ် ဢဝ်တိုဝ်ႉတၢင်းလီၼႆႉသေ ၸတ်းပၢင်ဢုပ်ႇဢူဝ်း ၵၢၼ်လွင်ႈငမ်းယဵၼ် (Peace Symposium) တီႈသုၼ်ၵၢင်ငမ်းယဵၼ်မိူင်းႁူမ်ႈတုမ်ႈ (MPC) တီႈတႃႈၵုင်ႈ။
ၸဝ်ႈၼႃႈတီႈၼႂ်းၵဵင်းမႆႇယႃႉလုႁိူၼ်း ၵူၼ်းႁႅင်းၵၢၼ်
- Details
- Created on 11 June 2014
- Written by တႆးလွတ်ႈလႅဝ်း
ၵႅမ်ၽူႈၵွၼ်းၸႄႈတွၼ်ႈ ၵဵင်းမႆႇ ဢွၼ်ၸဝ်ႈၼႃႈတီႈ ၵူတ်ႇၸႅတ်ႈ ၵူၼ်းၶဝ်ႈမိူင်းလႄႈ သိုၵ်းႁၢၼ်ၶဝ် ဢဝ်တိုဝ်ႉတၢင်း ၼႂ်းၶူင်းၵၢၼ်ၸႅတ်ႈတတ်း ထတ်းမေးတူင်ႇဝူင်း ႁႂ်ႈပဵၼ်မင်ႇၵလႃႇ ၼၼ်ႉသေ ၶဝ်ႈထွၼ် ယႃႉႁိူၼ်း ႁႅင်းၵၢၼ်ယၢၼ်မိူင်း (9)လင် ဢၼ်ပူၵ်းသဝ်းယူႇ တီႈပွၵ်ႉပႃႇၽႅင်ႉ ဢိူင်ႇပႃႇတၼ်ႊ၊ ၸႄႈဝဵင်းမိူင်း ၸႄႈတွၼ်ႈၵဵင်းမႆႇ လႄႈ ဢိူင်ႇၸၢင်ႉမွႆႉ၊ ၸႄႈဝဵင်းမိူင်း ၊ ၸႄႈတွၼ်ႈၵဵင်းမႆႇ ၸိုင်ႈထႆး။
သင်ႇၶၸဝ်ႈ ဢွၼ်ႁူဝ် ပိုတ်ႇၽုၺ်ႇ ႁဵတ်းႁူင်းႁဵၼ်းမႂ်ႇပၼ် လုၵ်ႈဢွၼ်ႇ တီႈဝၢၼ်ႈဢၼ်ဢမ်ႇယၢမ်ႈ မီး လူင်ပွင်ၸိုင်ႈလူင်းတူၺ်းထိုင်သေပွၵ်ႈ
- Details
- Created on 11 June 2014
- Written by တႆးလွတ်ႈလႅဝ်း
သင်ႇၶၸဝ်ႈ မူၺ်ႇတေႃႇ ဝဵင်းမိူင်းၵိုင် ဢၼ်မႃးႁဵၼ်းလိၵ်ႈ တီႈၸၼ်ႉၸွမ် မႁႃႇၸူးလႃးလူင်းၵွၼ်း ၸိုင်ႈထႆး ဢွၼ်ႁူဝ်ႁဵတ်းပၼ် ႁူင်းႁဵၼ်းပၺ်ႇၺႃႇမႂ်ႇသေ ၸတ်းပၢင်ပိုတ်ႇၽုၺ်ႇပၼ် ႁူင်းႁဵၼ်းမႂ်ႇ တႃႇလုၵ်ႈဢွၼ်ႇ ဝၢၼ်ႈမႂ်ႇလွႆသၢႆး ဢိူင်ႇႁူဝ်ၼႃး ၸႄႈဝဵင်းမိူင်းၵိုင် ႁႂ်ႈပေႃးမီးႁူင်းႁဵၼ်း လႆႈႁဵၼ်းဢဝ်ပၺ်ႇၺႃႇ တၢင်းႁူႉမေႃ ၼင်ႇႁူင်းႁဵၼ်းလူင်ပွင်ၸိုင်ႈၵႂႃႇ ယဝ်ႉတူဝ်ႈလီငၢမ်း။
ပႃႇတီႇ တီႇမူဝ်ႇၶရႅတ်ႉတိတ်ႉၸၢဝ်းၶိူဝ်းတႆး (ႁိုဝ်) ပႃႇတီႇသိူဝ်ၽိူၵ်ႇ (SNDP) ဢွၼ်ႁူဝ်ၸတ်းႁဵတ်း ပၢင်ၽိုၵ်း ၼေႃႇတႅၼ်းသၽႃး တႃႇၶဝ်ႈလိူၵ်ႈတင်ႈၼႂ်းပၢင်လိူၵ်ႈတင်ႈ 2015
- Details
- Created on 11 June 2014
- Written by တႆးလွတ်ႈလႅဝ်း
ပႃႇတီႇ တီႇမူဝ်ႇၶရႅတ်ႉတိတ်ႉၸၢဝ်းၶိူဝ်းတႆး (ႁို်ဝ်) ပႃႇတီႇသိူဝ်ၽိူၵ်ႇ(SNLD) ဢွၼ်ႁူဝ်ၸတ်းႁဵတ်းပၢင်ၽိုၵ်းၽွၼ်ႉ ၼေႃႇတႅၼ်းသၽႃး တီႈဝတ်ႉဝေႇလုဝုၼ်ႇ၊ ဝဵင်းလူင်တူၼ်ႈတီး ႁၢင်ႈႁႅၼ်းတႃႇၶဝ်ႈလိူၵ်ႈတင်ႈၼႂ်းပၢင်လိူၵ်ႈတင်ႈ ပီႊ 2015ၼႆ လႅင်ႇၶၢဝ်ႇသဵင်သၼ်လွႆ ယိုၼ်ယၼ်လၢတ်ႈၼႄၼင်ႇၼႆ။
More Articles...
- သိုၵ်းမၢၼ်ႈ တဵၵ်းတဵင် ယွၼ်းဢဝ်ငိုၼ်းလၢႆၵူၼ်းမိူင်း
- ၼႃႈလိၼ်ဢုပ်ႉပိူင်ႇ (363) RCSS ၸႂ်ႉလွၵ်းတီႇမူဝ်ႇၶရေႇသီႇ ၸႅတ်ႈၸၢင်ႇ တွတ်ႈၶႅပ်းၵၢင်ၸႂ် လိူၵ်ႈႁႃ ၽူႈၵွၼ်းဢိူင်ႇ
- ပီႇတူႉၸိတ်ႉPNOႁူဝ်ပူင်း ၵူတ်ႇထတ်းၵူၼ်းမိူင်း သွၵ်ႈဢဝ်ငိုၼ်း ၸီႉၼႄးဝႃႈ ၵႃႈၶၢႆယႃႈမဝ်းၵမ်ၼႆ
- သိုၵ်းမၢၼ်ႈ ဢဝ်မိတ်ႈငႃၶေႃးလုၵ်ႈဢွၼ်ႇ တဵၵ်းၸႅတ်ႈထၢမ်ၶၢဝ်ႇသိုၵ်းတႆး
- မေႃသွၼ်ၼႂ်းႁူင်းႁဵၼ်းလူင်ပွင်ၸိုင်ႈမၢၼ်ႈ ဢမ်ႇႁၼ်လီလွင်ႈ ၸႄႈဝဵင်းမွၵ်ႇမႆႇ ပိုတ်ႇသွၼ်ႁူင်းႁဵၼ်းၸိူဝ်ႉၸၢတ်ႈတႆး
- ဝၼ်းလုၵ်ႈႁဵၼ်း မိူင်းႁူမ်ႈတုမ်ႈမျႅၼ်ႇမႃႇ တူၵ်းၼမ်ႉတႃ ၼပ်ႉႁူဝ်သႅၼ်
- ၶွင်ႇသီႇဢဝ်ၶိုၼ်းၸိုင်ႈတႆး RCSS/SSA တုၵ်းယွၼ်း ႁႂ်ႈလူင်ပွင်ၸိုင်ႈ ထွၼ်ပႅတ်ႈမၢႆမီႈ 17/1


text:
ဢိင်ၼိူဝ်သိုၵ်းမၢၼ်ႈ တင်းသိုၵ်းတႆး တိုၵ်းယိုဝ်း ၵၼ်မႃး ၼႂ်းၸႄႈဝဵင်းမိူင်းသူႈ ၸိုင်ႈတႆးပွတ်းၸၢၼ်း မႃးလၢႆမိုဝ်ႉလၢႆဝၼ်းသေ ၵူၼ်းဝၢၼ်ႈၵူၼ်းမိူင်း ၸိူဝ်းဢွၵ်ႇတၢင်းၵႂႃႇမႃး ယဵပ်ႇၺႃးမၢၵ်ႇ လူႉတၢႆၵႂႃႇ 2 ၵေႃႉ၊ ဝၢတ်ႇၸဵပ်း 1 ၵေႃႉ။
ပူၼ်ႉမႃးမိူဝ်ႈဝၼ်းတီႈ 15/06/2014 ႁူဝ်ၶမ်ႈၶၢဝ်းယၢမ်း 4 မူင်းၶိုင်ႈပၢႆၼၼ်ႉ ၵူၼ်းၼႂ်းဝဵင်းမိူင်းသူႈ တင်းထူဝ်ႈလႃႈၵျီႇ လမ်းၼိုင်ႈ ၵိၼ်ၸၢင်ႈတေႃႉသူင်ႇၶူဝ်းၶွင်ၵိၼ်ယႅမ်ႉ ဢၼ်တေၶၢႆၸွမ်းႁၢၼ်ႉၸွမ်းသိုင်ႇ၊ လုၵ်ႉၼႂ်းဝဵင်းမိူင်းသူႈဢၢင်ႈတေ ၵႂႃႇတီႈၼိူဝ်လွႆသႅင်မိူင်းသူႈႄလႈ ယဵပ်ႇၺႃးမၢၵ်ႇတႅၵ်ႇတီႈႁိမ်းဝၢၼ်ႈ 369 သေ ၵူၼ်းၸွမ်းထူဝ်ႈတၢႆထင်တီႈ၊ တူဝ်ၵူၼ်း ႁေႃႈထူဝ်ႈၵေႃႈ ဝၢတ်ႇၸဵပ်းလိူဝ်ၸႂ်၊ လႆႈသူင်ႇၵႂႃႇယူတ်းယႃတီႈႁူင်းယႃ လႃႈသဵဝ်ႈ။
ၵဵဝ်ႇၵပ်းလွင်ႈၼႆႉ ၼၢင်းဢႃးလီႇ ၵူၼ်းၶၢႆၵၢတ်ႇတီႈမိူင်းသူႈ လၢတ်ႈဝႃႈ- မိူဝ်ႈဝႃးၼႆႉ (ဝၼ်းတီႈ 15/06/2014) တီႈဝဵင်းမိူင်းသူႈႁဝ်းၶႃႈၼႆႉ လူင်ပွင်ၸိုင်ႈၶဝ်ပိၵ်ႉဢိုတ်းၼႅင်ႈ(သၼ်ၺၢၼ်ႊ)ၾူၼ်ႊပႅတ်ႈတင်းဝၼ်း။ တင်ႈတႄႇၶဝ် ယိုဝ်းၵၼ်မႃးၼႆႉ သဵၼ်ႈတၢင်းၵႃးၵႂႃႇလွႆသႅင်ၵေႃႈ ၶဝ်ႁၢမ်ႈတပ်ႉဢမ်ႇပၼ်ၵႂႃႇပေႃးမီးလၢႆဝၼ်းယဝ်ႉ၊ ၸွမ်းတႃႈၸွမ်း တၢင်းၵေႃႈ လႆႈႁၼ်သိုၵ်းမၢၼ်ႈပၵ်းဢဝ်ႁူမ်ႇလူမ်ႈယူႇၼမ်ဝႆႉ။ ၵူၺ်းၵႃႈ မိူဝ်ႈဝႃးဝၢႆးဝၼ်းၼႆႉ သမ်ႉဝႃႈၵႂႃႇမႃးလႆႈယဝ်ႉ ၼႆသေ ၵူၼ်းတီႈမိူင်းသူႈၼႆႉ ဢဝ်ထူဝ်ႈလႃႈၵျီႇလူင်လမ်းၼိုင်ႈ ၵိၼ်ၸၢင်ႈတေႃႉၶူဝ်းၶွင် ဢၢင်ႈတေၵႂႃႇသူင်ႇတီႈ လွႆသႅင်မိူင်းသူႈ၊ သမ်ႉၵႂႃႇယဵပ်ႇၺႃးမၢၵ်ႇတီႈႁိမ်းဝၢၼ်ႈ 369 သေ လႆလူႉတၢႆၵႂႃႇၵေႃႉၼိုင်ႈ၊ ဝၢတ်ႇၸဵပ်းလိူဝ်ၸႂ်ၼိုင်ႈၵေႃႉ၊ ၵေႃႉဢၼ်တၢႆၵႂႃႇၼၼ်ႉ ပဵၼ်ၵူၼ်းၸွမ်းထူဝ်ႈ၊ ၵေႃႉဢၼ်ဝၢတ်ႇၸဵပ်းလိူဝ်ၸႂ်သမ်ႉ ပဵၼ်ၵူၼ်းႁေႃႈထူဝ်ႈ။ ၶႃသွင်ၵေႃႉ ၼႆႉ ဢမ်ႇလႆႈႁူႉၸၵ်းၸိုဝ်ႈၶႃ၊ ၵူၺ်းၵႃႈ ၶဝ်ၵႆႉမႃးသိုဝ်ႉၶူဝ်းၶွင်တီႈႁၢၼ်ႉႁဝ်းၼႆႉလႄႈ တွင်းၼႃႈၶဝ်ယူႇ၊ ၶဝ်သွင်ၵေႃႉၼႆႉ ပဵၼ်မၢၼ်ႈတင်းသွင်ၵေႃႉ၊ လုၵ်ႉမိူင်းတႂ်ႈၶၢႆႉမႃးႁႃႁဵတ်းၵၢၼ်တၢင်းမိူင်းသူႈ- ဝႃႈၼႆ။
ၸိူင်ႉၼၼ်ၼင်ႇၵဝ်ႇ၊ ပူၼ်ႉမႃးမိူဝ်ႈဝၼ်းၽတ်းတီႈ 12/06/2014 ၵၢင်ၼႂ်ယၢမ်း 10 မူင်းၼၼ်ႉၵေႃႈ ပူႇၵႄႇ ဝၢၼ်ႈမၢၵ်ႇၶေႃ ဢိူင်ႇၼမ်ႉတွင်၊ ၸိုဝ်ႈဝႃႈပူႇၵျွင်းပၼ်ႇ ဢႃႇယု 57 ပီ၊ ၵႂႃႇတူၺ်းတိူၵ်ႇၵႃႈသေ ပူၼ်ႉၵႂႃႇတူၺ်းဝူဝ်း တူၺ်းၵႂၢႆး ဢၼ်မၼ်းပွႆႇဝႆႉၸွမ်းႁိမ်းႁွမ်းတူင်ႈၼႃးမၼ်းႄလႈ ၵႂႃႇယဵပ်ႇၺႃးမၢၵ်ႇ ၶႃပုတ်းၶွၼ်ၼိုင်ႈသေတၢႆထင်တီႈ၊ ၸွမ်းတူဝ်ၶိင်းမၼ်းၵေႃႈတိူဝ်ႉၺႃးၸၢၵ်ႇမၢၵ်ႇၼမ်ဝႆႉ။
ၵဵဝ်ႇၵပ်းလွင်ႈၼႆႉ ၵူၼ်းဝၢၼ်ႈၼမ်ႉတွင် ႁွတ်ႈတီႈမိူင်းသူႈ ၵေႃႉၼိုင်ႈလၢတ်ႈဝႃႈ- ဢၼ်လုင်းၵျွင်းပၼ်ႇ ယဵပ်ႇၺႃးမၢၵ်ႇ သေ တၢႆၵႂႃႇၼႆႉတႄႉ လႅပ်ႈပဵၼ်ဝၼ်းၽတ်းပူၼ်ႉမႃးၼႆႉ။ မၼ်းၼႆႉ ဢႃႇယုမီး 57 ပီ၊ မီးလုၵ်ႈလၢင်း 3 ၵေႃႉ တႄႇၼႃႈႁိူၼ်းၵၼ်မူတ်းယဝ်ႉ၊ မၼ်းယူႇၸွမ်းလုၵ်ႈၸၢႆးတင်းလုၵ်ႈပႂ်ႉ။ မၢၵ်ႇဢၼ်ယဵပ်ႇ ၺႃးၼႆႉ ပဵၼ်ၸုမ်းလႂ်ႁၢင်ႈ ၵၢင်ဝႆႉၵေႃႈဢမ်ႇလႆႈႁူႉ၊ သိုၵ်းတႆးၵေႃႈလီ၊ သိုၵ်းမၢၼ်ႈၵေႃႈလီ ပဵၼ်ၽႂ်ႁၢင်ႈၵၢင်တေႃႇၽႂ်ၵေႃႈ ဢမ်ႇမီးၾၢႆႇလႂ်လၢတ်ႈ၊ ဢမ်ႇမီးၽႂ်မႃးၸွႆႈထႅမ်ပၼ်- ဝႃႈၼႆ။
ဢိင်ၼိူဝ်ၾိင်ႈဝၢၼ်ႈဢိူင်ႇမီးသေ ဢမ်ႇၸၢင်ႈဢဝ်တူဝ်ၵူၼ်းတၢႆႁုင် တၢႆၸႃႉ ၶဝ်ႈဝၢၼ်ႈလႄႈ လႆႈၾင်ၶၢပ်ႈတူဝ်တၢႆ မၼ်းပႅတ်ႈ ႁိမ်းႁွမ်းၼၼ်ႉ။ သွမ်းၸဵတ်းမၼ်းၵေႃႈယင်းပႆႇလႆႈႁႅၼ်းပၼ်။ ၾၢႆႇၼိုင်ႈၵေႃႈ ဢိင်ၼိူဝ်ငဝ်းလၢႆးသိုၵ်းသိူဝ် မီးသိုၵ်းမၢၼ်ႈတူင်ႉၼိုင်ၵႂႃႇမႃးလႄႈ လွင်ႈႁဵတ်းပၢင်တၢင်းလူႇတၢင်းတၢၼ်းပၼ်မၼ်းၵေႃႈ ပႆႇမီးသင်- ၵူၼ်းဝၢၼ်ႈ ၼမ်ႉတွင် သိုပ်ႇလၢတ်ႈၼင်ႇၼႆ။
တင်ႈတႄႇသိုၵ်းမၢၼ်ႈ ႁၢင်ႈႁႅၼ်းသိုၵ်းလေႃႇတိုၵ်း တပ်ႉပၢင်သဝ်း တပ်ႉသိုၵ်းၸိုင်ႈတႆး (SSPP/SSA) တီႈလွႆသႅင် လွႆသွင်ထဝ်ႈ မိူင်းသူႈ ဝၼ်းတီႈ 11/06/2014 မႃးၼႆႉ ႁဵတ်းႁႂ်ႈၵူၼ်းဝၢၼ်ႈၵူၼ်းမိူင်း ဢၼ်ယူႇသဝ်းၼႂ်းပိုၼ်ႉတီႈ ၵႂႃႇမႃးႁႃၵိၼ်လဵင်ႉတွင်ႉယၢပ်ႇ၊ လႆႈၵူဝ်ၽေးသိုၵ်းသိူဝ် - ၼႆယဝ်ႉ။


text:
တပ်ႉၵွင်ၾၢႆႇယႃႈယႃ ငႃးသိုၵ်းၼၢင်းႁၢၼ် ငဝ်ႈငုၼ်းဝၢၼ်ႈႁႆး (SSPP/SSA) ၶိုၼ်ႈၼႃႈသိုၵ်း ၵႂႃႇၵူတ်ႇထတ်း ပၼ်ပၢႆး ယူႇလီ ၵေႃႉႁၢၼ်ၵေႃႉသိုၵ်း ၸိူဝ်းယူႇၼႃႈသိုၵ်းၼႂ်းပၢင်တိုၵ်း။
ၶႄႇ ႁွင်ႉၵူၼ်းတႆးၼႂ်းၸႄႈၵဝ်ႇ ၾိုၵ်းပၼ်ၵၢၼ်သိုၵ်း
ၶႄႇ ႁွင်ႉပီႈၼွင်ႉတႆးၼႂ်းၸႄႈၵဝ်ႇ ဢၼ်တေႃႇၼႃႈ ၸႄႈဝဵင်းမူႇၸႄႈ ၸိုင်ႈတႆးပွတ်းႁွင်ႇ သွၼ်ပၼ်ၵၢၼ်သိုၵ်း၊ ပိူဝ်ႈတႃႇ ဢဝ်ႁူမ်ႇလူမ်ႈ ၼႂ်းဝၢၼ်ႈဢိူင်ႇ၊ ၵူၼ်းလၵ်ႉၶၢမ်ႈလႅၼ်လိၼ်၊ တီႉၺွပ်းၽူႈႁၢႆႉၵူၼ်းၸူၼ်။
သိုၵ်းမၢၼ်ႈယိုဝ်းသိုၵ်းတႆး တီႈတႃႈၽႃသွင်ႇ သွင်ၾၢႆႇၶႅင်ႇလမ်တပ်ႉၵၼ်
သိုၵ်းမၢၼ်ႈ ယူႇၼႂ်းဝၢၼ်ႈတႃႈၽႃသွင်ႇ ဢဝ်ႁိူၼ်းၵူၼ်းဝၢၼ်ႈႁဵတ်းႁူဝ်ႉ ယိုဝ်းၵွင်ႈလူင်သႂ်ႇ တပ်ႉပၢင်သဝ်းသိုၵ်းတႆး ဢၼ်ပၵ်းယူႇတီႈတႃႈၽႃသွင်ႇ။ သိုၵ်းတႆးၵေႃႈ ၵႂႃႇလမ်တပ်ႉမၢၼ်ႈ တီႈဝၢၼ်ႈၵၢတ်ႈ။
လွႆတႆးလႅင်း တေၶိုၼ်းထတ်းသၢင် လွင်ႈၵဵပ်းသိုၵ်း ၼႂ်းၸိုင်ႈတႆးပွတ်းၸၢၼ်း
ဢိင်ၼိူဝ်မီးၶၢဝ်ႇၵဵပ်းသိုၵ်း ၼႂ်းၸိုင်ႈတႆး ပွတ်းၸၢၼ်းသေ ႁဵတ်းႁႂ်ႈၵူၼ်းၼႂ်းပိုၼ်ႉတီႈ ၸႄႈတွၼ်တူၼ်ႈတီး/ လၢင်းၶိူဝ်း ဢွၼ်ၵၼ် ငိူင်ႉဝႄႈပၢႆႈယၢၼ်ႁိူၼ်းယေး။ ၵူၼ်းမိူင်းတုၵ်းယွၼ်း ႁႂ်ႈတၢင်း တပ်ႉသိုၵ်းၸိုင်ႈတႆး ၶိုၼ်းထတ်းလီလီ။
တပ်ႉသိုၵ်းၸိုင်ႈတႆးထွႆထွၼ်ဢွၵ်ႇ တပ်ႉလွႆသႅင် မိူင်းသူႈ
တပ်ႉသိုၵ်းၸိုင်ႈတႆး (SSPP/SSA) ထွၼ်ဢွၵ်ႇ တပ်ႉပၢင်လိုဝ်ႈၸူဝ်ႈၶၢဝ်း တီႈလွႆသႅင် မိူင်းသူႈ ၸိုင်ႈတႆး ပွတ်းၸၢၼ်း၊ ယွၼ်ႉပိူဝ်ႈၾၢႆႇသိုၵ်းမၢၼ်ႈ ယိုဝ်းၶိူင်ႈၵွင်ႈလူင်သႂ်ႇ ၶိူဝ်းၶိူဝ်းယႂ်းယႂ်း၊ တၢင်းလိၼ်ၵေႃႈ ၶိုၼ်ႈလေႃႇတိုၵ်း။
More Articles...
- သိုၵ်းမၢၼ်ႈတင်းသိုၵ်းတႆးသိုပ်ႇတိုၵ်းယိုဝ်း ထႅမ်ႁႅင်းသိုၵ်းၼင်ႇၵၼ်
- သိုၵ်းမၢၼ်ႈတင်းသိုၵ်းတႆး သိုပ်ႇပဵၼ် ပၢင်တိုၵ်းၵၼ် ၼႂ်းၸႄႈဝဵင်းမိူင်းသူႈ ၶိူဝ်းယႂ်း
- သိုၵ်းမၢၼ်ႈယိုဝ်းၵွင်ႈလူင် ၶိုၼ်ႈလေႃႇ တပ်ႉသိုၵ်းတႆး လွႆသႅင်မိူင်းသူႈ
- ၵူၼ်းမိူင်းပေႃႈတုၵ်းယွၼ်းၵိုတ်းယိုတ်း လွင်ႈတူင်ႉၼိုင် ထႅမ်ႁႅင်းသိုၵ်း
- သိုၵ်းမၢၼ်ႈၸႂ်ႉသိုၵ်းတႆး ထွၼ်ဢွၵ်ႇ တႃႈၽႃသွင်ႇ
- သိုၵ်းမၢၼ်ႈသူင်ႇၵႃးၵၢပ်ႇလဵၵ်း ၽိူမ်ႉထႅမ်ဢိူမ်ႈၸူးၼႃႈလိၼ်ဝႃႉ
Page 1 of 105


text:
Battle News
သိုၵ်းမၢၼ်ႈလႄႈ RCSS/SSA တိုၵ်ႉသိုပ်ႇပဵၼ်ပၢင်တိုၵ်းၵၼ်ထႅင်ႈ ပွတ်းၵျွၵ်းမႄးၶိူဝ်းယႂ်း
- Details
- Created on 27 March 2014
- Written by တႆးလွတ်ႈလႅဝ်း
တပ်ႉသိုၵ်းမၢၼ်ႈလႄႈ တပ်ႉသိုၵ်းၸိုင်ႈတႆး ပဵၼ်ပၢင်တိုၵ်းၵၼ် တီႈၵွင်းႁၵ်ႉ ၽၢႆႇဢွၵ်ႇ ဝၢၼ်ႈပုင်ႇၼူၵ်ႉ မီးၼႂ်းၵႄႈ ဝၢၼ်ႈၵဵင်ၵၢႆႇလႄႈ ဝၢၼ်ႈၼႅမ်သၢႆး ဢိူင်ႇႁူးသူၼ် ၸႄႈတွၼ်ႈၵျွၵ်းမႄး၊ တေႃႇထိုင်မိူဝ်ႈလဵဝ် တင်းသွင်ၽၢႆႇ ယင်းတိုၵ်ႉသိုပ်ႇငႃၵၼ်ဝႆႉထႅင်ႈယူႇ၊ ၽၢႆႇသိုၵ်းမၢၼ်ႈ သိုပ်ႇၽိူမ်ႉႁႅင်းသိုၵ်းထႅင်ႈ တင်းၼမ်။
သိုၵ်းမၢၼ်ႈ တပ်ႉမ(77)လႄႈ (99) သွင်တပ်ႉႁူမ်ႈၵၼ် မီးႁႅင်းသိုၵ်း 90ၵေႃႉ ဢမ်ႇပွင်ႇၶၢဝ်ႇငၢဝ်းသင်သေ တင်ႈၸႂ် ၶဝ်ႈၵႂႃႇၼႂ်းၼႃႈတီႈ ဢၼ်တပ်ႉသိုၵ်းၸိုင်ႈတႆး (RCSS/SSA) ၵႆႉတူင်ႉၼိုင် ၵႂႃႇမႃးယူႇတႃႇသေႇၼၼ်ႉသေ လႆႈပဵၼ်ပၢင်တိုၵ်းဢွၼ်ႇ တေႃႇၵၼ် တီႈၵွင်းႁၵ်ႉ (ပဵၼ်ၵွင်းဢွၼ်ႇ ၸိုဝ်ႈႁွင်ႉ“ၵွင်းႁၵ်ႉ”) ဢၼ်မီးၼႂ်းပၢင်ႇတူင်ၼႃး ဝၢၼ်ႈပုင်ႇၼူၵ်ႉ (ပဵၼ်ဝၢၼ်ႈႁၢမ်း) ပူၼ်ႉမႃးမိူဝ်ႈဝႃး ဝၼ်းထိ (18.02.014) ၶၢဝ်းယၢမ်း ၵၢင်ၼႂ် 09:30မူင်း တေႃႇထိုင် 10:00မူင်း ၼၼ်ႉၼႆ။
ၼႂ်းပၢင်တိုၵ်း သွင်ၽၢႆႇၼႆႉ ၽၢႆႇတပ်ႉသိုၵ်းမၢၼ်ႈတၢႆ 10ၵေႃႉ မၢတ်ႇၸဵပ်းၵမ်ႉၽွင်ႈ၊ ၽၢႆႇတပ်ႉသိုၵ်းၸိုင်ႈတႆး လွတ်ႈၽေးလီ၊ ၵူၺ်းၵႃႈပၢင်တိုၵ်းတေႉ တေႃႇထိုင်မိူဝ်ႈလဵဝ် ယင်းဢမ်ႇပႆႇယဵၼ် တင်းသွင်ၽၢႆႇ တိုၵ်ႉသိုပ်ႇငႃၵၼ်ဝႆႉယူႇ၊ ၽၢႆႇသိုၵ်းမၢၼ်ႈ တိုၵ်ႉသိုပ်ႇၽိူမ်ႉ ႁႅင်းသိုၵ်းလႄႈ ၶဝ်ႈၼမ်ႉတၢင်းၵိၼ်ပၼ် ၼႂ်းပၢင်တိုၵ်းသိုၵ်းမၢၼ်ႈယူႇထႅင်ႈ တႃႇလူတ်ႉၵႃး ႁူၵ်း(6)လမ်း၊ သိုၵ်းမၢၼ်ႈ ၸိူဝ်းၶီႇလူတ်ႉၾႆး (လူတ်ႉရဵၼ်း)သေ မႃးမီးယူႇဝႆႉ တီႈၵျွၵ်းမႄးၵေႃႈ မီးဝႆႉတင်းၼမ်ယဝ်ႉၼႆ ၵူၼ်းၼႂ်းပိုၼ်ႉတီႈ သူင်ႇၶၢဝ်ႇမႃးၼင်ႇၼႆ။
လွင်ႈသိုၵ်းမၢၼ်ႈၶဝ် သိုပ်ႇၽိူမ်ႉႁႅင်းသိုၵ်းယူႇၶိူဝ်းယႂ်းၼႆႉ ဢမ်ႇၸႂ်ႈဝႃႈတေႁဵတ်းႁႂ်ႈ ဝၢၼ်ႈမိူင်းလီၶိုၼ်ႈသေ မီးလွင်ႈငမ်းယဵၼ်လႆႈ၊ တေႁဵတ်းႁႂ်ႈဝၢၼ်ႈမိူင်းလႄႈ ၸၢဝ်းၶိူဝ်းတင်းသဵင်ႈ ယုင်ႈဢူၼ်ၵဝ်းတေႃႇၵၼ်သေ ၽၢတ်ႇၽႄၵၼ်၊ ႁဵတ်းႁႂ်ႈၸၢဝ်းၶိူဝ်းတေႃႇ ၸၢဝ်းၶိူဝ်း ၽိတ်းမေႃးၵၼ်၊ ၼႆႉပဵၼ်လၢႆးၽႅၼ်ၵၢၼ်လူင်မၢၼ်ႈ၊ ယွၼ်ႉပိူဝ်ႈၶၢဝ်းယၢမ်းမိူဝ်ႈလဵဝ်ၼႆႉ လူင်ပွင်ၸိုင်ႈလႄႈ ၸၢဝ်းၶိူဝ်းတင်းသဵင်ႈ တိုၵ်ႉယုင်ႈၸွမ်းၵၢၼ်ၵဵပ်း သဵၼ်ႈသၢႆမၢႆႁူဝ်ႁိူၼ်းၵူၼ်းယူႇလႄႈ ၽၢႆႇသိုၵ်းမၢၼ်ႈၶဝ် ဢဝ်လွင်ႈၼႆႉသေ ႁဵတ်းပဵၼ်ၶၢဝ်းယၢမ်းလီ ပေႃးယဝ်ႉသုပ်ႇၽိူမ်ႉႁႅင်းသိုၵ်း ၶဝ်ႈတိုၵ်းၵူၺ်းၼႆ ယူႇတီႈၵူၼ်းမိူင်းၵေႃႉၼိုင်ႈလၢတ်ႈ။
တႆးလွတ်ႈလႅဝ်း


text:
Welcome to Taifreedom
ၵၢၼ်ငမ်းယဵၼ် ၸၢင်ႈလူႉၸူမ် ယွၼ်ႉပၢင်တိုၵ်း သိုၵ်းမၢၼ်ႈ
- Created on 27 June 2014
- Written by တႆးလွတ်ႈလႅဝ်း
သိုၵ်းမၢၼ်ႈ လၢႆသၢႆသိုၵ်း လၢႆတပ်ႉၵွင် ႁူမ်ႈႁွမ်းသိုၵ်း ၶဝ်ႈဢိူမ်ႈလေႃႇတိုၵ်း တပ်ႉပၢင်သဝ်း SSPP/SSA တီႈၶူဝ်တႃႈၽႃသွင်ႇ ဢိူင်ႇဝၢၼ်ႈဝၢပ်ႈ တူင်ႇဝဵင်းၵေးသီး ၸိုင်ႈတႆးပွတ်းၸၢၼ်း မီးၽႅၼ်ၶႂ်ႈႁုပ်ႉသိမ်း ၶူဝ်တႃႈၽႃသွင်ႇ တႃႇပိၵ်ႉဢိုတ်း တၢင်းၶဝ်ႈဢွၵ်ႇၵပ်းသိုပ်ႇ ၵူၼ်းမိူင်းလႄႈ တပ်ႉသိုၵ်း ၵႂႃႇမႃးၸူးၵၼ်၊ သင်တိုၵ်ႉသိုပ်ႇပဵၼ်ပွႆးတိုၵ်းၵၼ် ယူႇၶိူဝ်းၶိူဝ်း ၸၢင်ႈႁဵတ်းႁႂ်ႈ လွင်ႈယုမ်ႇယမ် ၵၢၼ်ၵေႃႇသၢင်ႈ ငမ်းယဵၼ်ၵၼ် လူႉလႅဝ်ၵႂႃႇလႆႈ။
ပူႇၵၢင်ႉဝၢၼ်ႈၶၢႆးလူင် ထုၵ်ႇသိုၵ်းမၢၼ်ႈ ပေႃႉထုပ်ႉ ၸီႉၼႄးဝႃႈၵပ်းသိုပ်ႇၵၼ်တင်းသိုၵ်းတႆး
- Created on 26 June 2014
- Written by တႆးလွတ်ႈလႅဝ်း
ပူႇၵၢင်ႉဝၢၼ်ႈၶၢႆးလူင် ပွတ်းၸႄႈဝဵင်းၵျွၵ်းမႄး မိူင်းတႆးပွတ်းႁွင်ႇ ထုၵ်ႇသိုၵ်းမၢၼ်ႈ ၸီႉၼႄးဝႃႈ ပူႇၵၢင်ႉၸွႆႈထႅမ်သိုၵ်းတႆးၼႆသေ၊ သိုၵ်းမၢၼ်ႈတီႉၺွပ်း ဢဝ်ထူင်သုပ်းႁူဝ်သေ ပေႃႉထုပ်ႉ။
ၶေႃႈပိုၼ်ၽၢဝ်ႇ ဝၼ်းသၢၼ်ၶတ်းယႃႈမဝ်းၵမ်လႄႈ ၵႃႉၶၢႆၼွၵ်ႈမၢႆမီႈၵူႈမိူင်းမိူင်း ၽၢႆႇၽဵဝ်ႈမူၺ်ႈယႃႈမဝ်းၵမ် ၶွင်ႇသီႇဢဝ်ၶိုၼ်းၸိုင်ႈတႆး
- Created on 26 June 2014
- Written by တႆးလွတ်ႈလႅဝ်း
သိုၵ်းမၢၼ်ႈ ဢဝ်ၽူႈၶဝ်ႈၸုမ်း SSPP/SSA လႄႈ ၵူၼ်းမိူင်းတီႈၵျွၵ်းမႄးတၢႆ
- Created on 25 June 2014
- Written by တႆးလွတ်ႈလႅဝ်း
သိုၵ်းမၢၼ်ႈ တပ်ႉၸုမ်းလူင် (တပ်ႉမ) 77 ဢဝ်မၢၵ်ႇလူင် ပွႆႇၶဝ်ႈထဵင်ႁႆႈ တႅၵ်ႇတိူဝ်ႉၺႃး ၽူႈၸွႆႈၵၢၼ် ၼႂ်းၸုမ်း SSPP/SSA ဢၼ်ပဵၼ်ၵူၼ်းႁိူၼ်းလႄႈ ၵူၼ်းမိူင်း ၵေႃႉၼိုင်ႈ ဢၼ်ၵႂႃႇႁဵတ်းသူၼ်ၶဝ်ႈၵၢပ်ႇ ၸွမ်းၵၼ် တီႈႁႆႈ ႁိမ်းၸမ်ၽင်ႇၼမ်ႉတၢင်ႈ တီႈၵျွၵ်းမႄး တၢႆထင်တီႈ။
ၵူၼ်းမိူင်းပွတ်းၵုၼ်ႁိင်း သုမ်းတီႈလိၼ် ပႃႇတီႇဢမ်ႇၸွႆႈသင်
- Created on 25 June 2014
- Written by တႆးလွတ်ႈလႅဝ်း
ၵူၼ်းမိူင်းဝၢၼ်ႈလၢႆးၵၢမ်၊ ဝၢၼ်ႈသၢႆးမူၼ်ႇ လႄႈ ဝၢၼ်ႈၵုင်းပဝ်း ၸႄႈဝဵင်းၵုၼ်ႁိင်း သုမ်းတီႈလိၼ် ထုၵ်ႇႁူဝ်ၼႃႈပႃႇတီႇသၢင်ႇသီႈ လႄႈ ပူႇၵၢင်ႉဝၢၼ်ႈလၢႆးၵၢမ် တတ်းဢဝ်ၶၢႆ ၼပ်ႉပဵၼ်ႁူဝ်ပၢၵ်ႇဢေၵ။
More Articles...
- ပိဝ်ႇႁႃႇမူး ႁူဝ်မိူင်း ငႅၼ်းၶေႃးပေႃႉထုပ်ႉၵူၼ်းမိူင်း ယဝ်ႉဢဝ်လူတ်ႉလူင်ၵူၼ်းမိူင်း တူၵ်းလူင်းတႂ်ႈလွႆသုင်
- ၼၢင်းဢွင်ႇသၢၼ်းသုၵျီႇ သၢၼ်ၶတ်း NGOs, INGOs တေလူင်းၸွႆႈထႅမ်ၵူၼ်းမိူင်း ၸိူဝ်းတူၵ်းၵိၼ်း
- ၸၢဝ်းၶိူဝ်းလွႆ လႄႈ လီႉသေႃး ႁူမ်ႈမိုဝ်းၵၼ် ယွၵ်ႇလႅၼ်ၵဵပ်းၵိၼ်ငိုၼ်း ၵူၼ်းဝၢၼ်ႈမိူင်းဝီး
- ၸၼ်ႉၶုၼ်သိုၵ်းလူင် လၵ်ႉပၢႆႈၽၢတ်ႇဢွၵ်ႇ ၼႂ်းတပ်ႉသိုၵ်း တပ်ႉမတေႃႇ
- သိုၵ်းမၢၼ်ႈႁၢင်ႈမၢၵ်ႇလူင် တႅၵ်ႇၺႃးသိုၵ်းမၢၼ်ႈၶိုၼ်း


text:
ၵၢၼ်ၵႃႉၶၢႆသဵၼ်ႈတၢင်းလႅၼ်လိၼ်ၶဝ်ႈဢွၵ်ႇမႄႈႁွင်ႈသွၼ်-ႁူဝ်မိူင်း ဢၼ်ယၢမ်ႈၵိုၼ်းၶွၼ်ႈၶိုၵ်ႉၶၵ်ႉ ႁုင်ႈႁိူင်းမႃး ၼၼ်ႉ ႁႅင်ႈႁိူတ်ႇလူတ်းယွမ်းလူင်း -လႅင်ႇၶၢဝ်ႇပွင်ႇမႃးၼင်ႇၼႆ။
သဵၼ်ႈတၢင်းၵႃႉၶၢႆလႅၼ်လိၼ် မႄႈႁွင်ႈသွၼ်- ႁူဝ်မိူင်းၵိုၼ်းၶွၼ်ႈႁိူင်းမႃး
တင်ႈတႄႇၽွင်းႁူဝ်ပီ 2011 မႃးၵၢၼ်ၵႃႉၶၢႆသဵၼ်ႈတၢင်း လႅၼ်လိၼ်ၶဝ်ႈဢွၵ်ႇ ႁူဝ်မိူင်း-မႄႈႁွင်ႈသွၼ် ၶွၼ်ႈၵိုၼ်း ၶိုၵ်ႉၶၵ်ႉႁုင်ႈႁိူင်းမႃး၊ ၾၢႆႇထႆး လႄႈၸုမ်းၶုၼ်ၼု (မႁႃ ၵျႃႇ) ၵဵပ်းၶွၼ်ႇၵၢၼ်ၵႃႉလူတ်ႉၵႃးတင်းၼမ်ႉမၼ်း ပၢမ်းလႆႈ ငိုၼ်းၼမ်။ၵူၺ်းၵႃႈဢၼ်ၽူႈၵွၼ်းၸႄႈတွၼ်ႈ မႄႈႁွင်ႈသွၼ် တင်းၸုမ်းၸိူဝ်းၵႂႃႇဢုပ်ႇလွင်ႈၵၢၼ်ၵႃႉတီႈ တူၼ်ႈတီး တႄႉဢမ်ႇလႆႈလွင်ႈ-လႅင်ႇၶၢဝ်ႇပွင်ႇမႃးၼင်ႇ ၼႆ။
ပၢင်သၢင်းပႆႇလူတ်းယွၼ်ႇၵၢၼ် ၶိုၼ်ႈၶွၼ်ႇ၊ ၵူၼ်းမိူင်းပွင်ႉၶၢင်း ၵူၼ်းၵႃႉပၢႆႈ
ဝၢႆးၸဝ်ႈၼႃႈတီႈၸုမ်းဝႃႉပၢင်သၢင်းၵိုင်ႉၵၢင်ႉၵဵပ်းၶွၼ်ႇ ၵူႈလွင်ႈလွင်ႈၶိုၼ်ႈလိူဝ်ႁႅင်း တႄႇၽွင်းႁၢင်လိူၼ် မၢတ်ႊၶျ် (2011) မႃး၊ ႁဵတ်းႁႂ်ႈၸဝ်ႈလူတ်ႉၵႃး ၵူၼ်းၵႃႉၶၢႆ ဢွၼ်ၵၼ်ပွင်ႉၶၢင်းတုၵ်းယွၼ်းႁႂ်ႈ လူတ်းယွၼ်ႇ ယူႇၵေႃႈ ႁၢၼ်ႉတေႃႇမိူဝ်ႈလဵဝ်ယင်းပႆႇလူတ်းယွၼ်ႇ ပၼ်၊ ၵူၼ်းၵႃႉၵူၼ်းၶၢႆပၢႆႈဢွၵ်ႇၼႃႈလိၼ်ဝႃႉၽွင်ႈ-လႅင်ႇၶၢဝ်ႇ ပွင်ႇမႃးၼင်ႇၼႆ။
ၸုမ်းၼေႃႇၶမ်းတိၺွပ်းၵူၼ်း လႆႈဢဝ်ငိုၼ်းထုတ်ႇ ဝႃႈပဵၼ်ၵႃႈႁူမ်ႇလူမ်ႈ
ငိုၼ်း 25 လၢၼ်ႉဢၼ်ၸဝ်ႈၶွင်ၶႃႊသီႊၼူဝ်ႊၸၢႆႇပၼ် တီႈၸုမ်းၼေႃႇၶမ်း ပဵၼ်ၵႃႈထုတ်ႇဢဝ်ၵူၼ်းႁဵတ်းၵၢၼ် သိပ်းပၢႆၸိူဝ်းထုၵ်ႇတိၺွပ်းၵႂႃႇၼၼ်ႉၸုမ်းၸၢႆးၼေႃႇၶမ်း လၢတ်ႈဝႃႈဢမ်ႇၸႂ်ႈၵႃႈထုတ်ႇထၢႆႇတူဝ်၊ပဵၼ်ၵႃႈႁူမ်ႇလူမ်ႈ ဢၼ် တၵ်းလႆႈ ၸၢႆႇပၼ်-လႅင်ႇၶၢဝ်ႇပွင်ႇမႃးၼင်ႇၼႆ။
ပၢင်သၢင်းဢွၵ်ႇၵႂၢမ်းသင်ႇၵဵပ်းၶွၼ်ႇ ပိူင်မႂ်ႇလိူဝ်ႁႅင်း
ၸဝ်ႈၼႃႈတီႈၸုမ်းဝႃႉပၢင်သၢင်း ၵိုင်ႉၵၢင်ႉၵဵပ်းၶွၼ်ႇ ၵူႈလွင်ႈလွင်ႈၶိုၼ်ႈလိူဝ်ႁႅင်း၊ ႁဵတ်းႁႂ်ႈၸဝ်ႈလူတ်ႉၵႃး/ ၵူၼ်းၵႃႉၶၢႆ ပွင်ႉၶၢင်း။ၵႂႃႇတုၵ်းယွၼ်းႁႂ်ႈလူတ်းယွၼ်ႇ ပၼ်ၵေႃႈဢမ်ႇလႆႈ၊ ၸဝ်ႈၼႃႈတီႈဝႃႉၾၢႆႇၶွၼ်ႇဝႃႈ ႁဵတ်းၸွမ်းၶေႃႈၸိသင်ႇ ပႃႈၼိူဝ်-လႅင်ႇၶၢဝ်ႇပွင်ႇမႃး ၼင်ႇၼႆ။
More Articles...
- သိုၵ်းမၢၼ်ႈၸႂ်ႉၵူၼ်းဝၢၼ်ႈလၢႆဢိူင်ႇၼႂ်း ၸႄႈဝဵင်းၵဵင်းတုင် ႁဵတ်းၼႃးလေႃ သမ်ႉဢမ်ႇပွႆႇၼမ်ႉပၼ်
- သိုၵ်းမၢၼ်ႈ ပိၵ်ႉၶူဝ်တႃႈပိင်းၶိုၼ်းပိုတ်ႇ ၸူဝ်ႈၶၢဝ်းၵွပ်ႈ ပၢင်ၵုမ် သိုၵ်းမၢၼ်ႈတင်းၶႄႇ
- ၵႃႈၼမ်ႉမၼ်းလၢႆၸႄႈဝဵင်းၼႂ်းမိူင်းတႆး ၶိုၼ်ႈၼပ်ႉႁူဝ်ႁဵင်
- ႁူင်းႁႅမ်းမႄႈၶၢဝ်ၶွင် ၸုမ်းဝႃႉ ၸၢင်ႈလႆႈထုၵ်ႇ ၸုမ်းသိုၵ်းမၢၼ်ႈ ႁုပ်ႈယိုတ်း
Page 8 of 14


text:
ပေႃးလၢတ်ႈလွင်ႈ သုၼ်းဝူး ႁိုဝ် သုၼ်းၸိုဝ်ႇ (Sun Zi) ၼႆၸိုင် ၵူၼ်းႁူႉၸၵ်းၶႂ်ႈမီးမႃးၼမ် ၼႂ်းမိူင်းတႆးႁဝ်း။ ၸိူဝ်းႁူႉၸၵ်းၼၼ်ႉၵေႃႈ မီးလွင်ႈယုၵ်ႉယွင်ႈမၼ်းၸဝ်ႈ ၵဵဝ်ႇလူၺ်ႈပပ်ႉၸိူင်းသိုၵ်း (Art or War) ဢၼ်မၼ်းၸဝ်ႈတႅမ်ႈၼၼ်ႉ ၽူႈဢွၼ်ႁူဝ်မိူင်းၶႄႇ မဝ်ၸိုဝ်တုင်း ဢဝ်ၸႂ်ႉတိုဝ်းသေဢွင်ႇမႃး။
ၵႂၢမ်းၼမ်း
ပေႃးလၢတ်ႈလွင်ႈ သုၼ်းဝူး ႁိုဝ် သုၼ်းၸိုဝ်ႇ (Sun Zi) ၼႆၸိုင် ၵူၼ်းႁူႉၸၵ်းၶႂ်ႈမီးမႃးၼမ် ၼႂ်းမိူင်းတႆးႁဝ်း။ ၸိူဝ်းႁူႉၸၵ်းၼၼ်ႉၵေႃႈ မီးလွင်ႈယုၵ်ႉယွင်ႈမၼ်းၸဝ်ႈ ၵဵဝ်ႇလူၺ်ႈပပ်ႉၸိူင်းသိုၵ်း (Art or War) ဢၼ်မၼ်းၸဝ်ႈတႅမ်ႈၼၼ်ႉ ၽူႈဢွၼ်ႁူဝ်မိူင်းၶႄႇ မဝ်ၸိုဝ်တုင်း ဢဝ်ၸႂ်ႉတိုဝ်းသေဢွင်ႇမႃး။
ၵူၺ်းၵႃႈ လဝ်ႇၸိုဝ်ႇ (Lao Zi) လႄႈ ပပ်ႉမၼ်းၸဝ်ႈ တႅမ်ႈဝႃႈလူၺ်ႈ သဵၼ်ႈတၢင်း (The Way) လႄႈဢူငဝ်း (Power, Virtue) ဢၼ်ႁွင်ႉဝႃႈ Dao De Jing (တဝ်တိူဝ်ၵျိင်း) ၼႆႉတႄႉ ၵူၼ်းႁူႉၸၵ်းမီးဢေႇ။ တီႈတႄႉမၼ်း ၽႂ်ယုၵ်ႉယွင်ႈ သုၼ်းဝူးၵေႃႈ လီလဵပ်ႈႁဵၼ်းလဝ်ႇၸိုဝ်ႇ၊ ယွၼ်ႉဝႃႈပၢႆးဝူၼ်ႉငဝ်ႈပိုၼ်ႉၶွင် သုၼ်းဝူးၼႆႉ ပဵၼ်လဝ်ႇၸိုဝ်ႇၼၼ်ႉယဝ်ႉ။
ၵမ်ႈၽွင်ႈၵေႃႈဝႃႈ ၽႂ်ပဵၼ်ပုတ်ႉထၽႃႇသႃႇ လီလဵပ်ႈႁဵၼ်း တဝ်တိူဝ်ၵျိင်း။ ယွၼ်ႉဝႃႈ ဢၢၼ်ႇတဝ်တိူဝ်ၵျိင်းယဝ်ႉ ယိင်ႈၶႅၼ်းၸွႆႈႁႂ်ႈတူဝ်ၵဝ်ႇၶဝ်ႈၸႂ် ပွင်ႇၸႂ်မႃးၼိူဝ်ၵႂၢမ်းသင်ႇသွၼ် ပုတ်ႉထၸဝ်ႈ။
ၵမ်ႈၽွင်ႈၵေႃႈဝႃႈ ပဵၼ်တႆး လီလႆႈလဵပ်ႈႁဵၼ်းပပ်ႉၼႆႉ။ ယွၼ်ႉဝႃႈ လဝ်ႇၸိုဝ်ႇ ၼႆၼၼ်ႉ မၼ်းဢမ်ႇၸႂ်ႈ ၸိုဝ်ႈၵူၼ်း၊ ၵူၺ်းပဵၼ်ၸိုဝ်ႈၶိူဝ်း ဢၼ်ပဵၼ်ၶိူဝ်းတႆးလၢဝ်း၊ ပွင်ႇဝႃႈ ၶူးမေႃလူင်လၢဝ်း။ (လၢဝ်းၼႆၼၼ်ႉ ပဵၼ်ၸိုဝ်ႈၵူၼ်းၶိူဝ်းတႆး မိူဝ်ႈပႆႇႁွင်ႉဝႃႈတႆး - ဝႃႈၼႆ)။ သၽႃႇဝၶိူဝ်းတႆးၼႆႉၵေႃႈ ထုၵ်ႇမႅၼ်ႈၸွမ်းၵႂၢမ်း သင်ႇသွၼ်မၼ်းၸဝ်ႈ။ ပဵၼ်ဝႆႉလိၵ်ႈၶႄႇ ၼၼ်ႉတႄႉ ယွၼ်ႉဝႃႈ ၶႄႇလႆႈတႅမ်ႈမၢႆဝႆႉ။ လိၵ်ႈတႆးၵေႃႈထုၵ်ႇၽဝ်ၵႂႃႇပႅတ်ႈ မိူဝ်ႈပၢၼ်ၸဝ်ႈႁေႃသႅင်ၶျိၼ်၊ ၸဝ်ႈၵေႃႇသၢင်ႈၽႃသင်ႉလူင်မိူင်းၶႄႇ (The Great Wall of China) ၽွင်းမိူဝ်ႈမၼ်းၸဝ်ႈပဵၼ်ၶုၼ်ယူႇ ၼႂ်း BC 221-206 ။
လၵ်းၵၢၼ်ပၢႆးဝူၼ်ႉလဝ်ႇၸိုဝ်ႇၼၼ်ႉတႄႉ-
ၵူႈသမ်ႇသႅၼ်ပိူင် ၼႂ်းလေႃးၵလူင်ၼႆႉ ယူႇတႂ်ႈပၵ်းပိူင်သၽႃႇဝလူင် ဢၼ်ႁွင်ႉဝႃႈ တဝ် (Dao
ပွင်ႇဝႃႇသဵၼ်ႈတၢင်း)။ တၢင်းပုတ်ႉထၽႃႇသႃႇတႄႉ တေႁွင်ႉဝႃႈထမ်း ဢမ်ႇၼၼ် ထမ်မ
(Dhamma) ။
ဢူငဝ်း ဢႃႇၼႃႇ ဢၼ်ႁွင်ႉဝႃႈ (တိူဝ်) ၼၼ်ႉတႄႉ ႁဵတ်းဢဝ်ဢမ်ႇလႆႈ၊ မၼ်းတေၵိူတ်ႇဢွၵ်ႇမႃး
မိူဝ်ႈတိုဝ်းၵမ်ၸွမ်းတဝ်။ (ၵျိင်း ၼၼ်ႉတႄႉပွင်ႇဝႃႈပပ်ႉ)။
ပပ်ႉၼႆႉ သွၼ်ႁႂ်ႈမေႃဢူၼ်ႈဢွၼ်ႇ၊ ဢူၼ်ႈဢွၼ်ႇယိူင်ႈၼမ်ႉ။ ၵွပ်ႈဢူၼ်ႈဢွၼ်ႇၼႆႉပေႉ ၶႅင်ႁႅင်း။
တူၺ်းဢဝ် ႁူၺ်ႈလူင် (Grand Canyon) တီႈမိူင်းဢမႄႇရိၵၼ်ႇ။ ၼမ်ႉၼႆႉ လတ်းၽႃႇပႃႇႁိၼ်လူင်သေ လႆၵႂႃႇ။ ပႃႇႁိၼ်ၼၼ်ႉၵေႃႈ ပီၼိုင်ႈယဝ်ႉပီၼိုင်ႈ လိုၵ်ႉလူင်းၵႂႃႇတိၵ်းတိၵ်း ယွၼ်ႉထုၵ်ႇၼမ်ႉၸွပ်ႈၵႂႃႇ။
ယွၼ်ႉၼၼ် ၶႂ်ႈႁႂ်ႈၽူႈဢၢၼ်ႇၶဝ်လဵပ်ႈႁဵၼ်းသေ ထတ်းသၢင်တူၺ်းဝႃႈ ၸွင်ႇမၼ်းၸိုဝ်ႈဢမ်ႇၸိုဝ်ႈ၊ ထုၵ်ႇဢမ်ႇထုၵ်ႇ။ ၵူၺ်းၵႃႈ ၵၢၼ်ပိၼ်ႇၽႃႇသႃႇၼႆႉမၼ်းယၢပ်ႇ။
1.ၽူႈပိၼ်ႇၼႆႉ ဢမ်ႇႁူႉလိၵ်ႈၶႄႇ။ လိၵ်ႈၶႄႇၵေႃႈပဵၼ်လိၵ်ႈၵဝ်ႇမွင်။ ၵူၼ်းၶႄႇပၢၼ်မိူဝ်ႈလဵဝ်ယင်းၸူၺ်ႉယၢပ်ႇ။
2.ၸင်ႇဝႃႈ ပိၼ်ႇဝႆႉပဵၼ်လိၵ်ႈဢိင်းၵလဵတ်ႈ လိၵ်ႈထႆးၵေႃႈမီးလၢႆပပ်ႉ။
ၽူႈဢၢၼ်ႇၸင်ႇလႆႈလူဢၢၼ်ႇလၢႆပပ်ႉၼႆႉသေ ပွင်ႇၸႂ်ၼင်ႇႁိုဝ်ၵေႃႈတႅမ်ႈမႃးၼင်ႇၼၼ်။ ၸင်ႇဝႃႈ သင်ဝႃႈႁၼ်တီႈၽိတ်းတီႈပိူင်ႈၵေႃႈ ႁႂ်ႈၸီႉၸမ်ႈၼႄပၼ်။ တေပဵၼ်ဢၼ်ၶွပ်ႈၶုၼ်းမုၼ်တၢင်ႇယႂ်ႇၼမ်။
ၾၢႆႇၼိုင်ႈၵေႃႈ ဢမ်ႇၼမ်ၵေႃႈဢေႇ တေပဵၼ်ၽွၼ်းလီတေႃႇၽူႈဢၢၼ်ႇ ဝၢႆးလူဢၢၼ်ႇဝူၼ်ႉၶွပ်ႈၸွမ်းလိၵ်ႈၽိုၼ်တင်းမူတ်း ဢၼ်မီးဝႆႉ 81 ၵၼ်။ ယေႈၵၼ်ၵေႃႈ ဢမ်ႇယၢဝ်းၼမ်။
မႂ်ႇသုင်ၶႃႈ
ၵၼ်ၼိုင်ႈ
တဝ် ဢၼ်ႁဵၵ်ႈဝႃႈ တဝ် ၼႆၼၼ်ႉ ပႆႇၸႂ်ႈတဝ်တႃႇသေႇ။
ၸိုဝ်ႈၼႆၼၼ်ႉ ဢမ်ႇၸၢင်ႈပဵၼ်ၸိုဝ်ႈတႃႇသေႇ။
ဢၼ်ဢမ်ႇမီးၸိုဝ်ႈၼၼ်ႉ ပဵၼ်တူၼ်ႈငဝ်ႈ ၾႃႉလႄႈလိၼ်။
မီးၸိုဝ်ႈယူႇၼၼ်ႉ ပဵၼ်မႄႈလႃၽႄးၵူႈသမ်ႇသႅၼ်ပိူင်။
ဢမ်ႇမီးတၼ်ႁႃ ႁူႉႁၼ်သိင်ႇလိုၵ်ႉလပ်ႉ။
မီးတၼ်ႁႃ ႁူႉႁၼ်လၵ်ႈၶၼႃႇမၼ်း။
တင်းသွင် မီးငဝ်ႈႁၢၵ်ႈလဵဝ်၊ ၵူၺ်းၸိုဝ်ႈဢမ်ႇမိူၼ်ၵၼ်။
ႁွင်ႉတင်းသွင်ဝႃႈ လိုၵ်ႉ လိုၵ်ႉလႄႈလိုၵ်ႉ၊
ပဵၼ်ၽၵ်းတူၵႂႃႇၸူး သိင်ႇလိုၵ်ႉလပ်ႉ။
ၵၼ်သွင်
ႁူႉၸၵ်းတၢင်းႁၢင်ႈလီ တၢင်းႁၢင်ႈၸႃႉၸင်ႇၵိူတ်ႇမႃး။
ႁူႉၸၵ်းတၢင်းလီ တၢင်းႁၢႆႉၸႃႉၵေႃႈၵိူတ်ႇမႃး။
ပဵၼ်ၵိူတ်ႇမႃးၸွမ်း ဢမ်ႇပဵၼ်
ယၢပ်ႇလႆႈ ဢိင်ငၢႆႈ။
ယၢဝ်း လႆႈတႅၵ်ႈလူၺ်ႈပွတ်း။
သုင် လႆႈတတ်းလူၺ်ႈတႅမ်ႇ။
သဵင်ၵႂၢမ်းလႄႈသဵင်တိုင်ႈႁႆႇၵူမ်ၵဵဝ်ၵၼ်။
ၼႃႈလင်မႃးတၢမ်းၵၼ်။
ၸင်ႇဝႃႈၽူႈႁူႉၼႆႉ ၵေႃႇသၢင်ႈလူၺ်ႈဢမ်ႇဢွၵ်ႇႁႅင်း။
သွၼ်လူၺ်ႈ ဢမ်ႇသင်ႇဢမ်ႇပွၼ်ႈ။
ၵိူတ်ႇဢွၵ်ႇ ၵူႈသမ်ႇသႅၼ်ပိူင်လူၺ်ႈ ဢမ်ႇသင်ႇၵၢၼ်။
ၵိူတ်ႇဢွၵ်ႇယဝ်ႉ ဢမ်ႇဢဝ်မႃးပဵၼ်ၶွင်တူဝ်ၵဝ်ႇ။
လဵင်ႉလူယဝ်ႉ ဢမ်ႇပဝ်ႇဢမ်ႇဢၢတ်ႇတူဝ်။
ႁဵတ်းယဝ်ႉ ဢမ်ႇဢဝ်ၸိုဝ်ႈဢဝ်သဵင်
ၵူႈသမ်ႇသႅၼ်ပိူင်ၸင်ႇယင်ႈယိုၼ်း။
ၵၼ်သၢမ်
ယႃႇတၢင်ႇႁူဝ်ၽူႈၵတ်ႉၶႅၼ်ႇ ၵူၼ်းမိူင်းၵေႃႈတေဢမ်ႇၶေႉၶႅင်ႇၵၼ်၊
ယႃႇဝႆႉၵႃႈၶွင်ႁႃယၢပ်ႇ တေဢမ်ႇမီးၽႂ်ၶိုင်လၵ်ႉၸူၼ်
ယႃႇယွၵ်ႇၸႂ်ပိူၼ်ႈလူၺ်ႈ ဢၼ်ပိူၼ်ႈၶႂ်ႈလႆႈ၊ တေဢမ်ႇႁဵတ်းႁႂ်ႈႁူဝ်ၸႂ်ၶဝ်တိုၼ်ႇတဵၼ်ႈ။
ၸင်ႇဝႃႈၽူႈႁူႉၽွင်းငမ်းၼႆႉ ႁဵတ်းႁႂ်ႈႁူဝ်ၸႂ်ပဝ်ႇ တွင်ႉသမ်ႉတဵမ်၊ လူတ်းလွင်ႈယၢၵ်ႇ လႄႈ ႁဵတ်းႁႂ်ႈလုပ်ႇၶဝ်ၶႅင်၊ ဢွၼ်ၵူၼ်းမိူင်းယၢၼ်ၵႂႃႇ လွင်ႈၶႂ်ႈႁူႉၶႂ်ႈလႆႈ၊ ၵမ်ၵုမ်းဝႆႉၽူႈႁူႉယႂ်ႇလူၼ်ႉလိူဝ်ၶဝ် ယႃႇႁႂ်ႈၵႂႃႇလူၼ်ႉလိူဝ်။ တိုဝ်းၵမ်လွင်ႈဢမ်ႇၸႂ်ႉဢဵၼ်ႁႅင်း၊ ပၵ်းပိူင်ဢၼ်မႃးၸွမ်းသၽႃႇဝ ၵေႃႈတေဢမ်ႇသၼ်ႇဢမ်ႇယုင်ႈ။


text:
ပၢင်ၵုမ်လူင်ၵူႈၸိုင်ႈမိူင်းဝႃႈလူၺ်ႈၵၢၼ်လဵပ်ႈႁဵၼ်းလွင်ႈတႆး တီႈဝဵင်းမႄႈႁွင်ႈသွၼ်၊ ၽူႈလူင်ႉလႅၼ်ႇ/ၸဝ်ႈ ပၢႆးပိုၼ်းတႆး လၢတ်ႈဝႃႈ ၶိူဝ်းတႆးၵိၼ်ၶဝ်ႈၼဵဝ်ပိူဝ်ႈတႃႇမီးႁႅင်း၊ ၶိူဝ်းတႆးထုၵ်ႇလီပၼ်ႈၵႅၼ်ႇၼႅၼ်ႈၼႃ မိူၼ်ၶဝ်ႈၼဵဝ်။
ပၢင်ၵုမ်လူင်ဝႃႈလူၺ်ႈၵၢၼ်လဵပ်ႈႁဵၼ်းလွင်ႈတႆး တေၸတ်းထႅင်ႈတီႈမႄႈႁွင်ႈသွၼ်
ဝၢႆးသေၸတ်းပၢင်ၵုမ်လူင်ၵူႈၸိုင်ႈမိူင်းဝႃႈလူၺ်ႈၵၢၼ် လဵပ်ႈႁဵၼ်းလွင်ႈတႆး (ICSS) မိူင်းၵွၵ်ႇ ၸိုင်ႈထႆး ပီ 2009 လႆႈမႃးႁိမ်းၶၢဝ်းတၢင်း 4 ပီယဝ်ႉ တီႈဝဵင်းမႄႈႁွင်ႈသွၼ် ၵေႃႈတေၸတ်းပွၵ်ႈၵမ်းတီႈ 1 လႄႈမီးၽူႈၸဝ်ႈပၢႆးမေႃ ၼႂ်းတႆး ၼွၵ်ႈမိူင်းၼႂ်းမိူင်းၶဝ်ႈႁူမ်ႈ။
ၾိင်ႈထုင်းပွႆးသၢင်ႇလွင်းၸၢဝ်းၶိူဝ်းတႆး-ၼႂ်းမိူင်းထႆး ပီ 2013 (ပီသႃသၼႃ 2556)
ၾိင်ႈထုင်းၸၢဝ်းၶိူဝ်းတႆး ၸဵမ်မိူဝ်ႈပၢၼ်ပူႇမွၼ်ႇၼၢႆးယႃႈပၢၼ်သိုပ်ႇပၢၼ် ပေႃးထိုင်ၶၢဝ်းႁႅင်ႈ/တူင်ႈပွင်ႇမႃးၼပ်ႉသွၼ်ႇ ပဵၼ်ၶၢဝ်းၵိၼ်ၶၢဝ်းတၢၼ်းသေ ဢဝ်လုၵ်ႈလၢၼ်ၶဝ်ႈႁၢပ်ႇၵိုတ်ႉၵၢၼ်သႃသၼႃ ႁဵတ်းသၢင်ႇလွင်း ၸၢင်းလွင်း။ ပီႈၼွင်ႉတႆး မိူင်းထႆး ဢိၵ်ႇပီႈၼွင်ႉတႆးၸိူဝ်းၶဝ်ႈႁဵတ်းၵၢၼ်မိူင်းထႆးၵေႃႈ ႁဵတ်းပွႆးသၢင်ႇလွင်းၵိုၼ်းၶိုၵ်ႉယႂ်ႇမႃးလၢႆလၢႆပီထတ်းၵၼ် ဢမ်ႇထၢတ်ႇဢမ်ႇဝၢႆး။
ဝၼ်းတၢင်းႁၵ်ႉတႆးပီၼႆႉ ၸတ်းၼႂ်းၵဵင်းမႆႇ-တီႈၵဵင်းတွင်း
ဝၼ်းတၢင်းႁၵ်ႉၸၢဝ်းၶိူဝ်းတႆး ဢၼ်ႁပ်ႉႁွင်းၸွမ်းဝၼ်း ၶုၼ်သၢမ်လေႃး-ၼၢင်းဢူဝ်ႈပဵမ်ႇ၊ လိူၼ်သၢမ်မႂ်ႇ 3 ၶမ်ႈ သေၸတ်းမႃး 2-3 ပီထတ်းၵၼ်ၼႆႉ ပီ 2013 ၼႆႉ ၼႂ်းမိူင်းထႆး၊ ပီႈၼွင်ႉတႆးႁူမ်ႈၵၼ်ၸတ်းၼႂ်းၵဵင်းမႆႇ။ ၼႂ်းမိူင်းတႆးသမ်ႉ ၸတ်းတီႈမိူင်းၵဵင်းတွင်း။
ပွႆးပီမႂ်တႆးလႃႈသဵဝ်ႈၵူၼ်းၼုမ်ႇ တူင်ႉၼိုင်ယင်ႇတၢင်းႁူႉၵူၼ်းမိူင်း
ပၢင်ပွႆးပီမႂ်ႇတႆး တီႈလႃႈသဵဝ်ႈ ၸိုင်ႈတႆးပွတ်းႁွင်ႇၼၼ်ႉ ၵူၼ်းၼုမ်ႇၶဝ်ႁဵတ်းၵၢၼ်တူင်ႉၼိုင်၊ ႁဵတ်းပုင်းၸူၵ်းၶႅပ်း တွင်ႈထၢမ်တၢင်းႁူႉတၢင်းႁၼ်ၵူၼ်းမိူင်း၊ တွပ်ႇထုၵ်ႇလႆႈ ၶွင်တွၼ်ႈပီမႂ်ႇ။
More Articles...
Page 6 of 17


text:
ပၢင်တိုၵ်းၼႂ်းၸႄႈဝဵင်းမိူင်းသူႈ ဝူင်ႈၵၢင်သိုၵ်းမၢၼ်ႈ တင်းသိုၵ်းတႆးၼၼ်ႉ မိူဝ်ႈလဵဝ်ၵေႃႈတိုၵ်ႉသိုပ်ႇ ပဵၼ်ယူႇ၊ ၵူၺ်းၵႃႈ မိူဝ်ႈလဵဝ်လူတ်းယွမ်းတၢင်းထီႇ လူင်းၽွင်ႈ။ ႁူမ်ႈဝႃႈၼၼ်ၵေႃႈ တင်းသွင်ၾၢႆႇ တိုၵ်ႉၽိူမ်ႉထႅမ်ႁႅင်းသိုၵ်းထႅင်ႈ ႁင်းၽႂ်ႁင်းမၼ်းယူႇ၊ ၵူၼ်းဝၢၼ်ႈၵႂႃႇမႃးႁႃၵိၼ်ယၢပ်ႇ ၶၢၼ်ၸႂ်။
ဝၢႆးသိုၵ်းမၢၼ်ႈလေႃႇတိုၵ်း တပ်ႉသိုၵ်းၸိုင်ႈတႆး (SSPP/SSA) တီႈတပ်ႉပၢင်သဝ်း လွႆသႅင် မိူင်းသူႈ မိူဝ်ႈဝၼ်းတီႈ 11/06/2014 သေ ဝၼ်းတီႈ 12 ၵေႃႈ သိုပ်ႇပဵၼ်ပၢင်တိုၵ်းၵၼ်ထႅင်ႈ တီႈႁိမ်းႁွမ်းဝၢၼ်ႈၵွင်း ဝူင်ႈၵၢင်ပႃၶီး ၼႂ်းဢိူင်ႇ ၼမ်ႉတွင် ၸႄႈဝဵင်းမိူင်းသူႈမႃးၼႆႉ ႁူမ်ႈဝႃႈပဵၼ်ပၢင်တိုၵ်းၵၼ် ဢမ်ႇပေႃးထီႇၶိူဝ်းယႂ်းၵႃႈႁိုဝ်ယဝ်ႉၵေႃႈ သဵင်ၵွင်ႈယင်းပႆႇ တဵတ်ႇယဵၼ်၊ ယင်းတိုၵ်ႉသိုပ်ႇယိုဝ်းၵၼ်ထႅင်ႈယူႇ။ တင်းသွင်ၾၢႆႇၵေႃႈတိုၵ်ႉထႅမ်ႁႅင်းသိုၵ်း ႄလႈၾၢင်ႉၵႅမ်းဝႆႉႁင်းၽႂ် ႁင်းမၼ်းယူႇ။
ပူၼ်ႉမႃးမိူဝ်ႈဝၼ်းသဝ်တီႈ 14/06/2014 ၵႃးသိုၵ်းမၢၼ်ႈ 15 လမ်း တိုၵ်ႉလုၵ်ႉတၢင်းၵုၼ်ႁဵင် ၶိုၼ်ႈၵႂႃႇၵိုတ်းၸွတ်ႇ တီႈမိူင်းၸၢင်ထႅင်ႈသေ သိုပ်ႇပႆတၢင်းၶိုၼ်ႈၵႂႃႇ ၼႂ်းၼႃႈလိၼ် ဢၼ်ပဵၼ်ပၢင်တိုၵ်း မွၵ်ႈ 300 ၵေႃႉ။
သိုၵ်းမၢၼ်ႈၼႆႉ ဢၼ်ၶဝ်ၵႂႃႇလေႃႇသိုၵ်းတႆးပႆႇမီးသေတႃႉၵေႃႈ ပေႃးၶဝ်ၵႂႃႇယူႇၼႂ်းဝၢၼ်ႈ ၶဝ်ၵေႃႈထၢမ်ၵူၼ်းဝၢၼ်ႈ - လွင်ႈသိုၵ်းတႆးမီးတီႈလႂ်၊ သိုၵ်းတႆးတူင်ႉၼိုင်တၢင်းလႂ်၊ သိုၵ်းတႆးလႅပ်ႈၵႂႃႇမႃးတၢင်းလႂ် ၸိူဝ်းၼႆႉသေ ယူႇၼႂ်းဝၢၼ်ႈ ဢဝ်ၶိူင်ႈၵွင်ႈလူင်လၢမ်းယိုဝ်းသႂ်ႇတိၵ်းတိၵ်း။ မိူဝ်ႈၶမ်ႈဝၼ်းသဝ်ၼႆႉၵေႃႈ သိုၵ်းမၢၼ်ႈယူႇတီႈၼႂ်းဝၢၼ်ႈၼမ်ႉတွင်သေ ယိုဝ်းမၢၵ်ႇလူင်ၵႂႃႇ ဢမ်ႇယွမ်း 7 လုၵ်ႈ။ ငဝ်းလၢႆးပၢင်တိုၵ်းၼႆႉ မိူဝ်ႈလဵဝ် သိုၵ်းမၢၼ်ႈဢမ်ႇႁၢင်ႈႁႅၼ်းသိုၵ်း ၵႂႃႇလေႃႇ ယိုဝ်းသိုၵ်းတႆးသေတႃႉ သွင်ၾၢႆႇၵေႃႈထႅမ်ႁႅင်းသိုၵ်းသေၾၢင်ႉႁၢင်ႈႁႅၼ်းႁင်းၽႂ်ႁင်းမၼ်းယူႇ။ လွင်ႈၼႆႉ ႁဵတ်းႁႂ်ႈ ၵူၼ်းဝၢၼ်ႈၵူၼ်းသူၼ် ၵႂႃႇပႆ ႁႃႁဵတ်းၵိၼ်ၵၢၼ်ယၢပ်ႇ- ၵူၼ်းၼႂ်းပိုၼ်ႉတီႈၵေႃႉၼိုင်ႈလၢတ်ႈၼင်ႇၼႆ။
ပူၼ်ႉမႃးမိူဝ်ႈဝၼ်းၽတ်းတီႈ 12/06/2014 ၵၢင်ၼႂ်ယၢမ်း 10 မူင်းၼၼ်ႉ ပူႇၵႄႇဝၢၼ်ႈမၢၵ်ႇၶေႃ ဢိူင်ႇၼမ်ႉတွင် ၸႄႈဝဵင်းမိူင်းသူႈ ၸိုဝ်ႈဝႃႈပူႇၵျွင်းပၼ်ႇ ဢႃႇယု 57 ပီ၊ ၵႂႃႇထူၺ်ႈၵႃႈသေပူၼ်ႉၵႂႃႇတူၺ်းဝူဝ်းတူၺ်းၵႂၢႆး ဢၼ်မၼ်း လဵင်ႉဝႆႉႁိမ်းႁွမ်းတူင်ႈၼႃးမၼ်းႄလႈၵႂႃႇယဵပ်ႇၺႃးမၢၵ်ႇ ၶႃပုတ်းၶွၼ်ၼိုင်ႈသေတၢႆထင်တီႈ၊ ၸွမ်းတူဝ်ၶိင်းမၼ်းၵေႃႈ တိူဝ်ႉၸပ်းၸၢၵ်ႇမၢၵ်ႇၼမ်ဝႆႉ။ ၵူၼ်းဝၢၼ်ႈၶဝ်ၵေႃႈၾင်ပႅတ်ႈတီႈမၼ်းတၢႆၼၼ်ႈ- ၼႆယဝ်ႉ။
ပူၼ်ႉမႃးမိူဝ်ႈဝၼ်းတီႈ 11/06/2014 သိုၵ်းမၢၼ်ႈၶိုၼ်ႈၵႂႃႇယူႇတီႈၵွင်းလွႆသုင် တီႈဢၼ်မီးႁၢင်ႈမိူၼ် ထၢတ်ႈၸေးၻီး (ၵွင်းမူး)သူၺ်ႇတၵူင်ႇ ၼၼ်ႉသေ ယိုဝ်းၶိူင်ႈၵွင်ႈလူင်ၵႂႃႇသႂ်ႇတပ်ႉပၢင်သဝ်းတပ်ႉလွႆသႅင် ၶွင်တပ်ႉသိုၵ်းၸိုင်ႈတႆး (SSPP/SSA) ဢၼ်ပၵ်းၼိူဝ်လွႆသႅင် မိူင်းသူႈ။ ၼွၵ်ႈသေၼၼ်ႉၵေႃႈ သူင်ႇႁႅင်းသိုၵ်း ၶိုၼ်ႈလေႃႇတိုၵ်း တၢင်းလိၼ် ထႅင်ႈ။
ထိုင်မႃးဝၼ်းတီႈ 12/06/2014 သွင်ၾၢႆႇပဵၼ်ပၢင်တိုၵ်းၵၼ်ထႅင်ႈ တီႈႁိမ်းႁွမ်းဝၢၼ်ႈၵွင်း ဝူင်ႈၵၢင်ပႃၶီး ၼႂ်းဢိူင်ႇ ၼမ်ႉတွင် ၼႂ်းၸႄႈဝဵင်းမိူင်းသူႈ။ ဢိင်ၼိူဝ်ပဵၼ်ပၢင်တိုၵ်းသေ သိုၵ်းမၢၼ်ႈမႃးၽိူမ်ႉထႅမ်ႁႅင်းသိုၵ်း ပွတ်းၼမ်ႉတွင် ထႅင်ႈလႄႈ တင်းသိုၵ်းတႆး လႆႈပဵၼ်ပၢင်တိုၵ်းၵၼ်ထႅင်ႈ တီႈဝူင်ႈၵၢင်ၼမ်ႉတွင်လႄႈ ပႃႇၼဵင်ႈ၊ ၼိူဝ်တၢင်းၵႃး တီႈပၢင်လိုဝ်ႈပၢင်ႇဝူဝ်း ၸိူဝ်းၼႆႉ။


text:
Fate and human beings
ၸႃႇတႃႇလႄႈၵူၼ်းႁဝ်း
မႁႃၸဵင်းၸိၼ် (ၵဵင်းတုင်)
ၸႃႇတႃႇမႃးတီးထွႆႈၵႂၢမ်းပႃလိ- ၸႃတ- ၸႃတိ- ဢၼ်မီးတီႈပွင်ႇဝႃႈ ၵၢၼ်ၵိူတ်ႇ (Birth) ၊ ၵၢၼ်ပဵၼ် (Life) ၊ ၸိူဝ်ႉၸၢတ်ႈ (Nativity) ၸိူင်ႉၼႆ။ တီႈၼႆႈၼႆႉ ဢဝ်တီႈပွင်ႇဝႃႈ- ပီလိူၼ် ဝၼ်း ယၢမ်း ဢၼ်သတ်းၵူၼ်း ၵိူတ်ႇလဵင်ႉမႃး ပဵၼ်သတ်း ပဵၼ်ၵူၼ်း (Date of Birth) ၼၼ်ႉယဝ်ႉ။ ၸႃႇတႃႇ (Fortune or Fate) ၼႆႉထႆး လၢဝ်း မၢင်ၵမ်းႁွင်ႉ ၻူင်း (a Circle or a spot of Life) မၢင်ၵမ်းႁွင်ႉၸႃးတႃ။
ၼႂ်းသႃသၼႃႁိၼ်တူ ယုမ်ႇယမ်ၵၼ်ဝႃႈ- ၵူၼ်းႁဝ်းမီးဢတ်ႉတ၊ ဝိၺ်ၺၢၼ်း ဢၼ်တႆးႁဝ်း ႁွင်ႉဝႃႈ ၶႂၼ်၊ ၵႂၼ်၊ ၵွၼ် (Soul) ဢၼ်ဢမ်ႇၸၢင်ႈတၢႆသေပွၵ်ႈၼၼ်ႉၵူႈၵေႃႉ၊ ဢတ်ႉတၼႆႉ မီးယူႇၼႂ်းတူဝ်ၶိင်းၵူၼ်းႁဝ်း၊ ပေႃးၵူၼ်းႁဝ်းတၢႆမႃး ၶၢပ်ႈတူဝ်ၶိင်းၵွႆးတၢႆၼဝ်ႈ၊ ဢတ်ႉတၼႆႉ တေဢွၵ်ႇၵႂႃႇယူႇထႅင်ႈတူဝ်ၶိင်းမႂ်ႇဝႃႈၼႆ။ ဢတ်ႉတ ၼႆႉ ၽႄဢွၵ်ႇဝႆႉတီႈေဢႇသုတ်း မၼ်း မီး 32 ပိူင်၊ ၵူၼ်းတႆးႁဝ်းၸင်ႇသူင်ႁွင်ႉဝႃႈ- ၶႂၼ်ႁူဝ်မီး 32 ၶႂၼ် ၼႆလႄႈမိူဝ်ႈဢမ်ႇယူႇလီ၊ မိူဝ်ႈၸပ်းတၢင်းပဵၼ်ႁၢႆႉႁႅင်း ၸမ်တၢႆၼၼ်ႉ တေသူင်ႁွင်ႉၶႂၼ်၊ သူင်သိုပ်ႇၸႃႇတႃႇ ၵၼ်လႄႈ ဢဝ်ယဵၼ်းပဵၼ်ၾိင်ႈတိုဝ်းၵမ်မႃးတေႃႇထိုင်ပၢၼ်မိူဝ်ႈလဵဝ်။
ၽူႈႁူႉၶဝ်လၢတ်ႈဝႃႈ- ၵူၼ်းၸိူဝ်းဢမ်ႇယုမ်ႇတူဝ်ၵဝ်ႇ ဢမ်ႇမၼ်ႈၸႂ်ၼိူဝ်တူဝ်ၵဝ်ႇ ၸင်ႇဝၢႆႇမႃး ပိုင်ႈ ၸႃႇတႃႇ (ပိုင်ႈလူင်း-ၻူင်ႊ-ၵမ်ႇၵျမ်ႇမႃႇ- Luck or Chance) ၵၼ် ဢမ်ႇဝႃႈသင်ၶၸဝ်ႈလႄႈ ၵူၼ်းႁူိၼ်း။ ၸိူဝ်းယုမ်ႇတူဝ်ၵဝ်ႇ မၼ်ႈၸႂ်ၼိူဝ် တူဝ်ၵဝ်ႇတႄႉ ၵွပ်ႈမီးၵုၼ်းမုၼ် ၽြႃး တြႃး သင်ၶ လႄႈတၢင်းယုမ်ႇယမ်ၵမ်- ၽွၼ်းပၢင်ႈၵမ် ပဵၼ်ပိုၼ်ႉထၢၼ်ၸိတ်းၸႂ်ဝႆႉ မၼ်ႈတဵင်ႈယဝ်ႉလႄႈ ဢမ်ႇတူၵ်ႇႁႃၸႃတႃ (လူင်း- ၵမ်ႇၵျမ်ႇမႃႇ) သင်ယဝ်ႉ၊ တေတူင်ႉၼိုင်ႁဵတ်း ၵၢၼ်လဵင်ႉသၢႆၸႂ် (ၸီးဝိတ်ႉ) ၸွမ်းလၵ်းၵၼ်ထမ်းမ ဢၼ်မီးၵၢၼ်ဝၢင်းၽႅၼ် (သၼ်တ)၊ ၵၢၼ်ၶတ်းၸႂ် (ဝီရိယ)၊ ၵၢၼ်ဢဝ်ၸႂ်သႂ်ႇ (ၸိတ်ႉတ) လႄႈၵၢၼ်ထတ်းထွင်ၼိူဝ်သၼ်တ၊ ဝီရိယ၊ ၸိတ်ႉတ ႁႂ်ႈယူႇ ၼႂ်းၶွပ်ႇဝူင်းလၵ်းပိူင် (ဝီမင်သ) သေ ယၢင်ႈၶိုၼ်ႈၼႃႈႁႂ်ႈၽဝ တူဝ်ၵဝ်ႇ၊ ႁႂ်ႈပီႈၼွင်ႉၸိူဝ်ႉၶိူဝ်း၊ ႁႂ်ႈၾိင်ႈၵူၼ်း၊ ႁႂ်ႈတင်းလုမ်ႈၾႃႉ လႆႈၽွၼ်းလီ၊ လႆႈၵတ်းယဵၼ် (ႁၢမ်း ၶဵၼ်) ၼၼ်ႉၵွႆး။
ၵူၼ်းၸၢဝ်းပုတ်ႉထႁဝ်းၵမ်ႈၼမ်(ၶႂ်ႈတင်းမူတ်း) ႁပ်ႉဢဝ် သရၼ ၵွမ်းတင်းသၢမ်ပဵၼ်တီႈပိုင်ႈ (ၼႄဝႃႈ မီးသတ်ႉထႃးၽိူၵ်ႇ ၸိုၼ်ႈၼိူဝ် ၽြႃး တြႃး သင်ၶ)၊ ႁပ်ႉဢဝ်သိလ်သီလ 5 ယိူင်ႈ (ၼႄဝႃႈယုမ်ႇယမ်- ၵမ် လႄႈၽွၼ်းပၢင်ႈၵမ်) ၼႆယဝ်ႉ။ မိူဝ်ႈလူင်းဝတ်ႉဝႃးၵႂႃႇ၊ မိူဝ်ႈဢွၵ်ႇႁိူၼ်းၵႂႃႇ သမ်ႉၵႂႃႇဝႄႉမေႃလူ ႁႂ်ႈမေႃလူ တူၺ်းပၼ်ၸႃတႃ၊ တူၺ်းပၼ်ၻူင်း (လူင်း) ယဝ်ႉ တႆႈပၼ်တဵၼ်း၊ ပေႃးမေႃလူဝႃႈ- တင်ႈလိူၼ်ၼႆႉထိုင်လိူၼ်ၼႆႉ ဢမ်ႇလႆႈၵိၼ်သိင်ႇလႂ်၊ ဢမ်ႇလႆႈၼုင်ႈၶူဝ်း သီသင်၊ လူႇၼမ်ႉ လူႇသၢႆး ပွႆႇပူ ပွႆႇပႃ၊ ဢမ်ႇၼၼ် မီးဢၼ် ၵဝ်းတၵ်းလႆႈသူင်ႇ သိင်ႇၼႆႉ သိင်ႇၼၼ်ႉ ပၼ်ၶဝ်ၼႆၵေႃႈ လိုမ်းပႅတ်ႈသရၼၵွမ်း၊ လိုမ်းပႅတ်ႈၵမ်-ၽွၼ်းပၢင်ၵမ် ဢၼ်တိုၵ်ႉႁႃ ႁပ်ႉမႃးၼၼ်ႉသေ ႁဵတ်းၸွမ်းၵႂၢမ်းမေႃလူၵူႈယိူင်ႈၵမ်းလဵဝ်။ ၼႆႉမၼ်းပွင်ႇဝႃႈ ယုမ်ႇၵႂၢမ်းၽြႃး ပဵၼ်ၸဝ်ႈ သၢမ်ပုၼ်ႈ၊ ယုမ်ႇၵႂၢမ်းမေႃလူၸဵတ်းပုၼ်ႈ။
တူၺ်းမေႃ၊ သိုပ်ႇၸႃတႃ၊ တႆႈတဵၼ်း၊ သူင်ႇၸုၼ်း (ပွႆႇၶေႃႉ) ၼႆႉ ဢမ်ႇၸႂ်ႈၵၢၼ်မီးတၢင်းၽိတ်း ပဵၼ်ပိူဝ်ႈတႃႇ ၸႂ်မူၼ်ႈၸႂ်သိူဝ်း ပိူဝ်ႈဝႆႉပဵၼ်ႁႅင်းၸႂ်ၵွႆးလႄႈႁဵတ်းလႆႈၵူႈၵေႃႉယူႇ။ တြႃးၸဝ်ႈၵေႃႈ ဢမ်ႇႁၢမ်ႈဝႆႉသင်။ ၵွႆးၵႃႈ ႁိုင်တၢမ်ႁိုင်မႃး ၸၢင်ႈၸပ်းပႅၼ်း (ၵိူတ်ႇၸႂ်တၼ်ႁႃ)၊ ၸၢင်ႈတိတ်းမၼ်ႈ (ၵိူတ်ႇမီးဢုပႃတၢၼ်ႇ) သေ ဢမ်ႇယုမ်ႇ ၼိူဝ်ၵၢၼ်ႁဵတ်းၵၢၼ်သၢင်ႈတူဝ်ၵဝ်ႇ (ၵမ် လီ - ၵမ် ႁၢႆႉ)၊ ဢမ်ႇယုမ်ႇယမ်ၼိူဝ်လၵ်းၵၢၼ်ဢၼ်ဝႃႈ- ပေႃးႁဵတ်း ၸင်ႇလႆႈ၊ ပေႃးဢမ်ႇႁဵတ်း ဢမ်ႇၸၢင်ႈလႆႈၼႆၼၼ်ႉသေ ႁဵတ်းသင်လႄႈလႆႈၽွၼ်းပၢင်ႈမၼ်းမႃးၵေႃႈ ၼိုၵ်ႉဝႃႈ မေႃလူ မႄးပၼ်ၸႃတႃလႄႈလႆႈ၊ တႆႈတဵၼ်းလႄႈလႆႈ၊ သူင်ႇၸုၼ်း လႄႈလႆႈ၊ တေႃႇထိုင်ဝႃႈ ပဵၼ်ၶႆႈ ပဵၼ်ၼၢဝ် လႄႈ ၵိၼ်ယႃဢၼ်ထုၵ်ႇတၢင်းပဵၼ်သေ ႁၢႆၶႅၼ်းၵေႃႈ ၼိုၵ်ႉဝႃႈၵွပ်ႈႁဵတ်း သိင်ႇၼၼ်ႉလႄႈႁၢႆၶႅၼ်းၼႆသေ ပေႃးဢမ်ႇလႆႈတူၺ်းမေႃ၊ ဢမ်ႇလႆႈသိုပ်ႇၸႃတႃ၊ ဢမ်ႇလႆႈ သူင်ႇၸုၼ်းၼႆ ဢမ်ႇႁတ်းဢွၵ်ႇတၢင်းၵၼ်၊ ဢမ်ႇႁတ်းႁဵတ်းၵႃႉ ႁဵတ်းၶၢႆ ထိုင ၶၼ်ႈၼၼ်ႉၵေႃႈမီး။
မိူဝ်ႈလႆႈလီၼၼ်ႉ သူင်ႇလၢတ်းဢွၵ်ႇသူပ်းဝႃႈ- ၽွင်းၼႆႉၻူင်း (လူင်း) လီ ဢမ်ႇၼၼ် ၸႃတႃၶိုၼ်ႈ ၼႆသေ မိူဝ်ႈလႆႈတုၵ်ႉ ယၢၵ်ႈဢိတ်းဢီႈသမ်ႉဝႃႈ- ၽွင်းၼႆႉၻူင်း(လူင်း)ဢမ်ႇလီ ဢမ်ႇၼၼ် ၸႃတႃတူၵ်းၼႆယဝ်ႉ။ ပေႃးဢဝ်လၵ်းၵၢၼ်ပုတ်ႉထ သႃသၼႃဝႃႈ ဢမ်ႇမီး ၻူင်း (လူင်း) /ဢမ်ႇ လီလႄႈဢမ်ႇမီးၸႃတႃ ၶိုၼ်ႈ လႄႈ လူင်း သင်။ ၻူင်း (လူင်း)- ၸႃတႃၼႆႉ ပဵၼ်ၵမ်ၵွႆး၊ ၵမ်ဢၼ်ဝႃႈၼၼ်ႉၵေႃႈ ပွင်ႇဝႃႈၵၢၼ်ႁဵတ်းၼႆၵွႆး။ ၼႂ်းပုတ်ႉထသႃသၼႃႁဝ်း မီးၵမ် (ၵၢၼ်)၊ ပၺ်ၺႃ (ၺၢၼ်ႇ) လႄႈတၢင်းၵႆႉ (ဝီရိယ) ၵွႆး၊ ပေႃးသၢမ်ယိူင်ႈၼႆႉ မီးယူႇ ၼႂ်းတူဝ်ၸႂ်ႁဝ်းသေ ယၢင်ႈၸွမ်းပိုၼ်ႉထၢၼ်လၵ်းပိူင်ၵူၼ်း (သိလ်သီလ) ႁႃႈသဵၼ်ႈၼႆ ပဵၼ်ယၢမ်း ၻူင်း (လူင်း) လီ၊ ၸႃတႃၶိုၼ်ႈယဝ်ႉ၊ ဝၼ်းၵေႃႈပဵၼ်ဝၼ်းထုၼ်းယဝ်ႉ၊ ယၢမ်းလူင်းႁၢႆႉ ၸႃတႃတူၵ်း၊ ဝၼ်းပျႅတ်ႈ (ဝၼ်းဝိၼသ်ႉသၵမ်) ဢၼ်ဝႃႈၼၼ်ႉ ပဵၼ်ပီလိူၼ်ဝၼ်းယၢမ်းဢၼ်ဢမ်ႇႁဵတ်းၸွမ်း ၵမ် ၺၢၼ်ႇ ဝီရိယ၊ ပဵၼ်ပီ လိူၼ်ဝၼ်းယၢမ်းဢၼ်ႁဵတ်းႁႂ်ႈသိလ်ႁၵ်းၼၼ်ႉၵွႆးယဝ်ႉ။
လွင်ႈၼႆႉၸိူဝ်းပဵၼ်ၸၢဝ်းပုတ်ႉထႁဝ်း ထုၵ်ႇလီပွင်ႇၸႂ်လႄႈဢဝ်သႂ်ႇဝႆႉၼႂ်းၸႂ် ၽႂ်မၼ်းဝႆႉၵူႈၵေႃႉ၊ ပေႃးယင်း ယုမ်ႇယမ် သရၼၵွမ်းတင်းသၢမ်၊ ယုမ်ႇယမ်ၵမ်လႄႈၽွၼ်ပၢင်ႈၵမ် (ႁဵတ်းသင်လႆႈၼၼ်ႉ၊ ၽုၵ်ႇမၢၵ်ႇၵႅင်းလႆႈမၢၵ်ႇၵႅင်း- ၽုၵ်ႇမၢၵ်ႇမူင်ႈ လႆႈမၢၵ်ႇမူင်ႈ) လႄႈယူႇၸွမ်းသိလ် ထမ်းတင်းႁႃႈ ဢၼ်ပဵၼ်လၵ်းၵၢၼ်ၽဝၵူၼ်းၼႆႉ ဢမ်ႇမီးဝၼ်းပျႅတ်ႈ၊ ဢမ်ႇမီး ၻူင်း (လူင်း) ႁၢႆႉ၊ ဢမ်ႇမီးၸႃတႃတူၵ်းလႆႈ၊ ၵူႈယၢမ်း ၵူႈဝၼ်း ၵူႈလိူၼ် ၵူႈပီ မီးၵႃႈ ယၢမ်းလီ၊ ဝၼ်းလီ၊ လိူၼ်လီ၊ ပီလီ၊ ၻူင်း (လူင်း) လီ၊ ၸႃတႃၶိုၼ်ႈၵႃႈၼၼ်ႉၵွႆး၊ လွင်ႈၼႆႉ ထမ်းပုတ်ႉထ ၽြႃးပဵၼ်ၸဝ်ႈႁပ်ႉႁွင်းဝႆႉ ပဵၼ်ဢူဝ်ပၼႃယိၵူဝ် (မိူဝ်ႈဢဝ်သႂ်ဝႆႉၼႂ်းၸႂ်)၊ ဢေးႁိပတိၵူဝ် (မိူဝ်ႈႁဵတ်းၸွမ်း ၸၢမ်းတူၺ်း)၊ ဢၵႃလိၵူဝ် (လႆႈႁၼ်ၽွၼ်းလီတႂ်ႈတႃ) ၸိူင်ႉၼႆ။ ပေႃးသရၼၵွမ်းမၼ်ႈၵႅၼ်ႇ၊ သိလ်သီလ (ၵမ်- ၽွၼ်းပၢင်ႈၵမ်)ဢမ်ႇလၢင်ႇလၢႆးၸိုင် ၵူၼ်းၵေႃႉၼၼ်ႉ ပဵၼ်ၽူႈၵူၼ်းဢရိယႃၸၼ်ႉၼိုင်ႈ (သူဝ်တႃပၼ်ၼ) ယဝ်ႉၼႆၼၼ်ႉ ၸၢဝ်းပုတ်ႉထႁဝ်းယႃႇလူင်လိုမ်းၵၼ်သေၵမ်း။ တႃႇတေႁႂ်ႈၸၢဝ်းပုတ်ႉထႁဝ်း ႁူႉပွင်ႇလွင်ႈၼႆႉ သင်ၶၸဝ်ႈၵေႃႈ မီးပုၼ်ႈၽွၼ်း၊ ပဵၼ်ပုၼ်ႈ ၽွၼ်းဢၼ်ယႂ်ႇလူင် တွၼ်ႈတႃႇသင်ၶၸဝ်ႈတင်းလၢႆတႄႉတႄႉ။
တီႈသိုဝ်ႈမၼ်း ၸႃတႃလႂ်၊ ၻူင်း (လူင်း) လႂ်၊ ၶႂၼ်(ၵႂၼ်-ၵွၼ်)လႂ်ၼႂ်းသႃသၼႃႁိၼ်တူ (Hinduism) ၼၼ်ႉ ပဵၼ်ၵမ်ၼႂ်း သႃသသၼႃပုတ်ႉထႁဝ်းယဝ်ႉ၊ ၸႃတႃ လူင်း ၶႂၼ်- ၼႆႉပိူၼ်ႈတၢင်ႇၵေႃႉ ဢမ်ႇမႃးမႄးပၼ်လႆႈ (ၵေႃႉၼိုင်ႈလႄႈၵေႃႉၼိုင်ႈ မႄးပၼ်ၵၼ်ဢမ်ႇလႆႈ)၊ ၽြႃးပဵၼ်ၸဝ်ႈၵေႃႈ ဢမ်ႇမႄးပၼ်လႆႈ (မႄးပၼ်လႆႈဢိူဝ်ႈ ၼႆၼၼ်ႉ လႅၼ်ၵၼ်ၵွႆး)။ မီးတူဝ်ၸဝ်ႈ ၵဝ်ႇၵွႆး ဢၼ်မႄးပၼ်တူဝ်ၵဝ်ႇလႆႈၼၼ်ႉ။ ၼႆႉမၼ်း ပွင်ႇဝႃႈ ၵမ်လီ-ၵမ်ႁၢႆႉ (ၸႃတႃလီ/ႁၢႆႉ- ၻူင်း (လူင်း) လီ/ႁၢႆႉ) ၼၼ်ႉတူဝ်ၵဝ်ႇႁဵတ်းဢဝ်ၸင်ႇလႆႈ၊ ႁႂ်ႈပိူၼ်ႈတၢင်ႇၵေႃႉမႃးႁဵတ်း ပၼ် ဢမ်ႇလႆႈၼႆၼၼ်ႉယဝ်ႉ။
ပုတ်ႉထၽြႃးပဵၼ်ၸဝ်ႈၵူဝ်းတမသွၼ်ဝႆႉၼႂ်းထမ်မပတဝႃႈ- ႁဵတ်းလီ လႆႈလီ၊ ႁဵတ်းႁၢႆႉ လႆႈႁၢႆႉ၊ ၵေႃႉႁဵတ်းလီ လႆႈၵႂႃႇထိုင်တီႈလီ၊ ၵေႃႉႁဵတ်းႁၢႆႉ လႆႈၵႂႃႇထိုင်တီႈႁၢႆႉ (မိူၼ်ၽုၵ်ႇၸိူဝ်ႉၽၼ်းမၢၵ်ႇမူင်ႈ- လႆႈတူၼ်ႈမၢၵ်ႇမူင်ႈလႄႈ လႆႈၵိၼ်မၢၵ်ႇမူင်ႈ) ၸိူင်ႉၼႆ။ ၸင်ႇဝႃႈ ၸၢဝ်းပုတ်ႉထႁဝ်း သင်ၶႂ်ႈပဵၼ် ၽူႈၵူၼ်းဢရိယႃ ၸၼ်ႉၼိုင်ႈ (သူဝ်တႃပၼ်ၼ) ၸိုင် တိုဝ်းဢဝ်သရၼၵွမ်းတင်း သၢမ်လႄႈ ယုမ်ႇမၼ်ႈဝႆႉၵမ်- ၽွၼ်းပၢင်ႈၵမ်သေ ယူႇသဝ်း ႁဵတ်းသၢင်ႈ ၸွမ်းလၵ်းၵၢၼ်သိလ်သီလႁႃႈသဵၼ်ႈတေႃႇၸူဝ်ႈ ပၢၼ်ၵၼ်လူၺ်ႈတႃႉ။